
2 . 

Poslanice objavljene u službenom glasilu 


“Vrhbosna” 

2.1. O laži 

Vrhbosna, br. 2 od 15. siječnja 1887., str. 21.-26. 

U ovoj poslanici upućenoj puku Stadler govori o grijehu laži. Laž je od vraga tj. 
vrag je otac laži, a Krist je otac istine. Crkva je Kristova nasljednica na zemlji i 
Krist joj je povjerio svu istinu i naložio joj da tu istinu propovijeda po cijelom 
svijetu. Stoga nadbiskup opominje vjernike da odustanu od grijeha laži, od vraga 
koji je otac laži. Po laži ljudi postaju djeca vražja. Nema grijeha u kojem nije 
skrivena laž, a isto tako nema grijeha koji bi se mogao dugo održati bez laži. A da 
je laž grijeh Stadler dokazuje i po ljudskoj naravi. Čovjek je, za razliku od životinje, 
st\’oren s umom i voljom, i Bog je uredio da mu čovjek služi na slavu i hvalu, a nije 
ga st\’orio za grijeh. Bog je st\>orio čovjeka i kao društveno biće. Ljudi ne bi mogli 
skupa živjeti ako ne bi jedni drugima vjerovali, a kako će jedni drugima vjerovati 
ako neće među sobom govoriti istinu. Bog, jer je sama istina, ne može dozvoliti laž- 


[b.b.] 


Josip, 

po milosti Božjoj i svete apostolske stolice nadbiskup vrhbosanski i metropolita, svim 
vjernikom, koji su u ovoj nadbiskupiji vrhbosanskoj, blagodat i mir od Boga Otca 

našega i Gospodina Isusa Krista. 

1. Isus Krist, naš Gospodin, upitan od Pilata, da lije kralj, odgovori, da jest, te nastavi: 
Ja sam zato rodjen, i dodjoh na sviet, da svjedočim istinu. I svaki koji je od istine, sluša 
glas moj (Iv. 18, 37). I kao kralj ustanovio je Isus kraljestvo Božje na zemlji, to jest sv. crkvu, 
kojoj je povjerio svu istinu, i naložio joj, da tu istinu raznosi po cielom svietu, učeći narode 
sve, što god joj je Isus učiti zapovjedio. Niti se Isus mienja, koji je za se rekao: Ja sam istina; 
niti se mienja sv. crkva, ta čuvarica sve istine. Isus je uviek isto svjetlo svieta, puno istine i 
ljubavi; a i crkva njegova je pravo svjetlo, koje obasjava sve narode, te im nudi istinu, da im 
njihovom bludnjom potamnjeni i lažju zavedeni um prosvjedi, a nudi im i milost Božju, da im 
njihovo griehom ohladnjelo srce ljubavlju Božjom užeže. Ali pokvareni sviet odbija sjetio 
istine i prihvaća tmine neistine i laži, odbija milost i prihvaća grieh, koji mu gospoduje i čini 
ga hladnim. 

A znate li vi, dragi kršćani, odakle potiče u svietu ta laž ? Neću vam ja to kazati; neka 
vam sam Gospodin Isus to kaže. Tužio se Isus jednom sgodom na Židove, što ne slušaju 
njegove rieči, što mu ne vjeruju, premda im je istinu govorio. A zašto ne mogahu slušati 
njegovih rieči? Zato, jer im je omiljela laž; jer su htjeli, da čine želje svojega otca. A tko je taj 
otac laži, čije želje htjedoše izvršiti? Strahota je i kazati, a ipak je za našu pouku nuždno nam 
na srce staviti istinu, koju je sam Isus navieštao, da nas odvrati od svake laži i od otca njezina. 
Sto dakle reče Isus Židovom, tko da je otac laži, uz čije su želje oni svim srcem prianjali? 
Gospodin naš Isus reče im: Vi ste od djavla kao vašega otca, i želje vašega otca hoćete da 
činite. On bješe ubojica ljudski od početka, i ne stoji na istini, jer istine nema u njem. 
Kad govori laž, govori od svoga, jer je laža i otac laži (Iv. 8, 44). Strašnih li doista rieči, 
kadrih potresti srcem svakoga čovjeka te probuditi iza sna i one, koji u dubokom snu laži od 
davna počivaju! Dakle laž je po djavlu došla u ovaj sviet tko da na nju nezamrzi? a gle koliko 
ih je i medju kršćani, koji laži za grieh ni ne drže. Djavao je otac laži; tko da sav ne protrne od 
same misli, da se po laži postaje diete djavolsko? a ipak premnogo ima kršćana, koji ne 

slušaju glasa Isusova, koji i od šale lažu, koji čine želje djavla, te im se može kazati sa 
Gospodinom Isusom: Vi ste od djavla kao vašega otca, i želje vašega otca hoćete da činite. 
Vriedno je, dragi kršćani, da u ovo ozbiljno vrieme korizmeno promotrimo razne razloge, koji 
nas mogu odvratiti od laži i njezina otca djavla, a koji nas mogu potaknuti na to, da svim 
srcem obljubimo istinu, te nikada laži da ne izustimo, nego da vazda za sve ono, što uistinu 
jest, kazujemo, da jest, a za sve ono što nije, da govorimo, da nije. 

2. Djavao nije ostao u istini, nego se je odmetnuo od Boga, koji je sama istina, i već je 
time postao otac laži, što se je sam po sebi odmetnuo od istine, a da ga nitko drugi nije na to 
naveo; a osobito je otac laži glede roda ljudskoga, što je prevarom i lažju Evu naveo na grieh; 
pak jer je po griehu Adamovu sav rod ljudski podpao pod kaznu smrti, zato djavla i sam naš 
Gospodin zove ubojicom ljudskim od početka. I od onda pa sve do danas djavao kako je u 
početku bio laža i ubojica, tako je kroz sva vremena promicao a i sada promiče sve, što god je 
na svietu prevare, neistine, laži i mržnje na istinu; promicao je a i sada promiče na zemlji 
svako silničtvo, svako krvoločtvo i svaki opačluk. Samo slušajte, kako je djavao sve to 
započeo po laži, nebi li vas od laži odvratila već sama ta strahota, što je upravo djavao svemu 
tomu otac i početnik; a pripoviedat ću vam to po sv. pismu, kako ga tumače osobito sv.Ivan 1 ' 
Krisostom i sv. Ivan Damascenski 2 ’. Da se ne opazi, tko je i kakav je, počeo je Evi govoriti 
kroz zmiju, koja je bila najlukavija, i kako kaže sv. Ivan Damascenski, veoma ljubežljiva 
životinja u raju zemaljskom, samo daju laglje prevari. A glete, kako je po zmiji Evi govorio. 
Zašto vam je zabranio Bog, da nejedete sa svakoga drveta u raju? Bog nije tako kazao; nego je 
rekao: jedi slobodno sa svakoga drveta u raju, a s drveta od znanja dobra i zla ne jedi. Ali 
djavao je htio Evi ponajprije prikazati Boga kao odviše stroga, jer da je zabranio jesti sa više 
stabala, što nije bila istina; a onda ju je htio osvjedočiti, da je ona već jela sa više stabala, sa 
kojih nebi bila smjela, pa da joj ništa nije bilo, a po tom da joj neće ništa biti ni onda, ako jede 
i sa drveta, sa kojega jesti je i zbilja Bog bio zabranio. Eva mjesto da se je okanila toga 
razgovora, jer je vidjela, da djavao po zmiji drugče govori, nego Bog, počne djavla izpravljati, 
pak mjesto da je navela razlog, zašto je Bog izdao zapovied, navela je razlog onaj, zašto se ne 
usudjuje, tu Božju zapovied prekršiti, a taj je bio, strah, da će umrieti, ako jede sa zabranjena 
drveta. I reče Eva: Mi jedemo roda sa svakoga drveta u raju, samo roda s onoga drveta usred 
raja kazao je Bog, ne jedite i ne dirajte u nj; da možda ne umrete. Vidite, kako je djavao Evu 
već zapleo. Bog je kazao: U koji dan okusiš s drveta od znanja dobra i zla, umriet ćeš. A gle 
Eva već smetena od djavla pripovieda, da je Bog rekao: ne jedite i ne dirajte u drvo od znanja 
dobra i zla, da možda ne umrete. Dobro je to djavao opazio, pa je sad više nije pitao, zašto im 
je Bog to zabranio, nego je prihvatio rieči Evine, te na njih nadovezao: Nećete vi umrieti; 
nego zna Bog, da će vam se u onaj dan, kad okusite s njega (najme s drveta od dobra i zla), 
otvoriti oči, pa ćete postati kao bogovi i znati, što je dobro što li zlo. Vidite drzovitosti 
djavolske, gdje djavao tjera u laž samoga Gospodina Boga! Bog je kazao Adamu i Evi, da će 
umrieti, ako se okuse s drveta zabranjena, a djavao im kazao, da neće umrieti. I Eva ga na 
nesreću svoju i svih nas posluhnula. Znamo svi, koje su bile posljedice toga neposluha; uzalud 
se je ona pred Gospodinom Bogom izpričavala, da ju je zmija prevarila, kazna je strašna 
usljed toga stigla sav rod ljudski. 

Djavao dakle je otac i početnik laži i mržnje na istinu; on kad vara i laže, govori od 
svoga; i zato koji god se za njim povadja, koji god ljubi laž, koji god laže, prima od djavla, što 


11 In. Genes. hom. 1. 

21 De fide orthodoxa lib. 2. c. 10. 

govori te postaje sin djavla. Ne mora li nas to napuniti strahom te nas odvratiti od svake laži, a 
potaknuti na to, da uviek govorimo istinu? Nismo li se mi već na sv. krstu odrekli djavla i svih 
njegovih djela? kako onda to, da mnogi lažu i time očito djelo djavolsko čine, pošto upravo 
lažju svaki biva sin djavolski? Je li onda čudo, ako je Gospodinu Bogu oduran svaki laža, koji 
i govori Bogu: Otče naš, i djavlu po laži biva sin? Mrzke su Gospodinu lažljive usne, veli sv. 

pismo (Prov. 12, 22). 

>(: 

2. A kako i neće Bogu biti odurna i mrzka svaka laž, kada je ona toliko zlo, te nema 
grieha, u kojem nije sakrivena laž, te nema grieha na svietu, koji bi se mogao dugo održati bez 
laži! To je tako istinito, te se u sv. pismu često grieh naziva laž, a griešnici se nazivaju laže, 
kao da medju njimi nema nikakove razlike. Pa zbilja tko god grieši, ponajprije sam sebi laže, 
sam sebe vara, jer se nada, da će po griehu dobavit se kakova dobra, što ne stoji, jer je grieh 
najveće zlo na svietu. A zar i sami ne vidite na svoje oči, kako se kradje, preljubi i bludnosti, 
ubojstva i svi drugi zločini lažju podržavaju? Bi li se mogli ti griesi dugo držati bez laži? Nije 
li upravo laž, koja gleda pokriti, nevidivim učiniti svaki drugi grieh ? Ne dogadja li se često, 
da upravo oni koji drugomu kradu blago, kradu poštenje, kradu čistoću i druge zločine čine, 
tako umjetno znadu lagati, te bi čovjek mislio, da oni ni iz daleka ne diraju u tudju čistoću, u 
tudje poštenje, tudje blago? Eno onaj čini drugomu nepravdu, kada kupuje i prodaje, a zašto? 
zato, jer mu je po laži pošlo za rukom, da je druge prevario, tako da su svi vjerovali. Eno one 
djevojke. Bi li ona bila sada na sramotu svoje obitelji, da se nije k laži utekla? Dobri i pošteni 
njezini roditelji bili bi brzo kraj učinili griešnoj prigodi, u koju se je stavljala. Ali ona se k laži 
utekla, lažju je sakrila i pokrila pogibelj, kojoj se je izvrgavala; nitko nije ništa zla slutio; a 
sada je na sramotu obitelji. Eno onoga sluge, koji po malo krade u kući, i nitko ništa ne može 
opaziti, jer zna lagati i umiljavat se tako, te je uviek u milosti kod svojega gospodara. I tako 
griesi rastu i cvatu pod sjenom laži, a ne mogu se držati, ako se istinom na svjetlo i vidik 
iznesu. 

3. Ali, dragi kršćani, što hasni lažju se izpričavati, lažju griehe pokrivati, kada upravo 
time, čim mislimo ugnuti se kazni ili nepriliki ljudskoj, izazivamo na se strašni sud Božji, 
strašne kazne Božje? De otvorimo sv. pismo i vidimo, što se tu piše za lašce. Evo što stoji 
pisano u knjigi mudrosti (1, 11): Usta, koja lažu, ubijaju dušu. A što David (ps. 5, 7) prorok za 
njih kazuje? Evo što kazuje: Bog uništuje lažljivce. Najbolje će vam to protumačiti ovaj 
slučaj, što se propovieda u sv. pismu (4 Reg. 5). Prorok Elisej imao slugu, koji se je zvao 
Giezi. Znate li, što se je tomu slugi, dogodilo kada je jednoć slagao? Evo, šta mu se je 
dogodilo. Došao velik i bogat gospodin iz Sirije k proroku Eliseju te ga zamolio, neka bi ga 
očistio od gube, zvao se taj gospodin Naman. Elisej ga i zbilja oslobodi gube, a Naman iz 
zahvalnosti ponudi mu velike dare; no Elisej ne htjede uzeti ništa. I otidje Naman od njega. 
Tada reče Giezi, sluga Elisejev, sam sebi: gle, gospodar moj ne htje primiti iz ruku toga 
Namana Sirca, što bješe donio. Potrčat ću za njim i uzet ću što od njega. I Giezi otrča za 
Namanom.A kad ga vidje Naman, gdje trči za njim, skoči s kola svojih i zapita ga, što hoće. A 
Giezi odgovori: Gospodar moj posla me, da ti kažem: evo baš sada dodjoše k meni dva 
mladića iz gore Efremove, proročki sinovi, daj za njih talenat srebra i dvoje stajače haljine. A 
Naman mu reče : uzmi i dva talenta. Povrativši se sluga kući, reče mu prorok Elisej: Odkle ti 
Giziju? A on reče: Nije išao sluga tvoj nikuda. Ali mu prorok reče: zar ja ne znam, što se je 
sve s tobom dogodilo? Zato guba Namanova neka prione za te i za potomke tvoje do vieka. I 
otidje Giezi od njega gubav, biel kao snijeg. Eto, to nam sv. pismo pripovieda o Giziju, da 
utjera u strah sve lažljivce, da se odatle nauče, kako se nitko ne smije nadati nikakvoj koristi 

od laži. O, da to razumiju svi oni koji lažu, kad kupuju i prodavaju ili kakav ugovor čine , da 
ili nešto dobiju ili da ništa ne izgube; o da si uzmu k srcu te promisle, da će plod njihove laži 
biti ne ona korist, kojoj se nadaju, nego ona strašna kazna koju je Bog lažljivcem zaprietio na 
usta proroka Jeremije (13, 24, 25) govoreći: Ja ću ih razmetnuti kao pljevu, koju razmeće 
vjetar u pustinji. To je plaća tvoja i dio tvoj, koji sam ti ja odmjerio, govori Gospodin, zato što 
si me zaboravio i pouzdao se u laž. Nisu li se te rieći doslovno izpunile na nesretnom Ananiji i 
na njegovoj ženi Safiri? Kako znate, s početka imali su kršćani sve zajednički te su 
razprodavali svoje i što su utržili novaca, donosili su apostolom. Medju ostalimi prodade i 
Ananija sa svojom ženom Safirom njivu, ali sakrije nješto od novaca sa znanjem žene svoje i 
donesavši jedan dio metnu apostolom pred noge. A sv. Petar reče: zašto napuni sotona srce 
tvoje, da slažeš Duhu svetomu i sakriješ od novaca, što uze za njivu? Ljudem nisi slagao nego 
Bogu. A kad ču Ananija rieči ove, pade i izdahnu. Poslie tri sata udje i žena njegova, ne 
znajući šta je bilo. A sv. Petar ju zapita: kaži mi, jeste li za toliko dali njivu? A ona reče: da, 
za toliko. A Petar joj reče: Zašto se dogovoriste, da izkušate Duha Gospodnjega? Gle, noge 
onih, koji tvoga muža zakopaše, pred vratima su, pa će iznieti i tebe. I odmah pade pred 
njegovim nogama i izdahnu. A momci ušavši nadjoše je mrtvu i iznesoše ju i zakopaše kod 
muža njezina. I udje veliki strah u svu crkvu i u sve, koji čuše ovo (Act. Ap. 5, 1-12). O da 
hoće i sada uči strah u sve one, koji ovo slušaju. Pamtite, dragi kršćani, sv. otci Augustin, 
Petar Damjanski i drugi tumače, da su Ananija i Safira mali grieh učinili, kada su slagali. Oni 
su mogli njivu prodati, a mogli su ju i zadržati. U njihovoj je vlasti bio novac, nisu ga morali 
dati apostolom; ali lagati nisu smjeli, i Bog je tu makar i malu laž kaznio smrću, da nas sve u 
crkvi poduči, kako on jako mrzi na laž. Pa ako Gospodin Bog i ne kazni odmah svakoga 
lažljivca, nesliedi odatle, da ga neće kazniti. Kad bi samo čovjek pobliže zavirio u kuće pa 
opazio, kakove su u njoj nevolje i bolesti, kako se često u nju svraća i smrt, da sad ovoga sad 
onoga pokosi, tko zna, nisu li to ujedno i posljedice laži. A sve da se i ne kazni na ovom 
svietu, mora se svakako kazniti na onom, jer je svaka prava laž grieh, bila ona sad od šale 
rečena ili na čiju korist vremenitu ili na tudju štetu. 

5. Da to bolje uvidite, kakoje svaka prava laž grieh, valja imati na pameti, da je 
Gospodin Bog tako uredio čovjeka, tako daje uredio ljudsko družtvo, tako daje sam u sebi, te 
nemože nikada nikomu dopustiti lagati. 

To se ponajprije vidi od načina, kako je Gospodin Bog čovječju narav uredio. Dok 
životinje nerazložne okolo tumaraju bez razuma, ne mogu svojih potreba jasno očitovati; a 
toga im ni ne treba, jer ništa ne misle. Ali čovjeku je dao Gospodin Bog razum i volju, čim 
daleko nadkriljuje nerazložne životinje, te mu je povrh toga udielio i jezik, da sve može 
očitovati, što god u sebi ćuti; što god misli, opaža, sudi, umuje; što god želi, ljubi, za čim ide. 
Dok se dakle čovjek jezikom služi u svrhu, da istinu očituje, dotle i sebi koristi i bližnjega 
prosvjetljuje i Bogu hvalu daje; a čim tko drugče govori, nego li je u istinu, odmah radi proti 
naredbi Božjoj, radi proti redu ustanovljenu od samoga Boga, ne pokorava se svojemu 
stvoritelju, grieši i zaslužuje, da mu stvoritelj oduzme dar, kojim se zlo služi. Tomu nas i 
sama narav uči. Tko nije još izgubio sav stid, tko ima još malo poštenja u srcu, zar se neće sav 
porumeniti od srama, kad ga drugi uhvate u laži? Ne pokazuje li time sama narav, da laž 
čovjeka obezčašćuje, da je laž grieh? 

Da Bog ne može dopustiti lagati, vidi se i iz načina, kako je on družtvo ljudsko 
uredio. Bog je čovjeka stvorio, da živi u družtvu. Odatle slijedi, da je svaki čovjek već po 
naravi svojoj društvenoj dužan bližnjemu svojemu sve ono, bez čega se nebi moglo družtvo 

ljudsko održati. Ali ljudi nebi mogli skupa živiti, kada nebi jedni drugim vjerovali, a jedni 
opet nemogu drugim vjerovati, ako svi nisu dužni uviek istinu govoriti. De pomislite si samo 
za čas, da ljudi nisu dužni i riečmi i životom izjavljati i kazivati, kakovi u istnu jesu, što bi 
bilo od države? što od trgovine? što od obitelji i prijateljstva? Nastao bi takav nered, kakav je 
nastao, kada je Gospodin Bog za kaznu ljudem pomiešao jezike, kada u Babilonu htjedoše do 
neba podignuti toranj. Pa kao što se oni onda moradoše razići po svem svietu, tako bi se i mi 
morali razići svaki k sebi, da svatko živi kao pustinjak u šumi, kada bi bilo slobodno riečmi i 
životom drugče stvari prikazivati, nego što su u istinu. Pa zaista, da je za obstanak družtva 
ljudskoga od potrebe, da svaki istinu govori, vidi se i odatle , što su upravo laž i neistina i 
bludnja krive, što rod ljudski strada. De recite mi: tko je čitave narode odružio od svete naše 
crkve? Tko drugi, nego laž i bludnja. Čim djavao odvraća toliko kršćana od spasa, od straha 
Božjega, od primanja sv. sakramenata, od nabožnosti? Samo lažju, jer im u sjaju prikazuje 
kao jedino dobro putene slasti, časti i zemaljska dobra, a time to postizava, da onda ne mare 
za vječna dobra, da ih ne ljube. De razgledajte malo bolje njeke obćine, zavirite bolje u njeke 
obitelji, pa zar se nećete osvjedočiti, da je njihovu razdoru, njihovim nemirom, njihovu 
gotovu razsulu kriva laž, koja pod krinkom istine i ljubavi puna hinbe razkida stara 
prijateljstva, truje povjerenje, upropašćuje obitelji, uznemiruje obćine i štetu im nanosi? Mi 
svi ljudi sačinjavamo skupa ljudsko družtvo, kao jedno tielo, a u tom tielu pojedini ljudi su 
kao pojedini udi. Što bi bilo od nas, pita sv. Krisostom, kada bi u tielu čovječjem jedan ud 
varao drugi? nedaj, veli on, da oko služi nogi, niti noga oku! Oćuti li noga pod sobom da tlo 
propada, zar da ne prizna oku istine? a smije li oko prevariti nogu, koja se u nj uzda? Eto 
upravo takav nered nastao bi u ljudskom družtvu, koje kao tielo ima toliko uda, koliko u njem 
ima ljudi, kada bi slobodno bilo lagati. Zato sv. Pavao znajući, da mi kršćani medju sobom 
sačinjavamo još uže i puno savršenije družtvo kršćansko, uprav iz toga razloga, što smo 
medju sobom udi, stavlja nam na srce, da uviek istinu govorimo. Odbacite laž, veli on, i 
govorite istinu sa svojim bližnjim, jer smo udi jedan drugomu (Eph. 4., 25). Kao što bi po 
družtvo ljudsko ubitačno bilo, kada bi slobodno bilo, krivi novac upotrebljavati; tako bi još 
puno ubitačnije bilo po svako družtvo, kada bi slobodno bilo lagati. To je tako istinito, te tu 
istinu potvrdjuju i sami lažljivci; jer ni lažljivci ne dopuštaju, da ih tko drži za laže; i ako bi 
se tko usudio kazat im, da lažu, sve bi činili, da to opvrgnu i protivno da dokažu, a zašto? zato 
jer znadu, da im je onda nemoguće živiti u družtvu ljudskom, ako im drugi ne vjeruju. Tako 
je to jasno, te su tu istinu isti neznabožci uvidili; jedan od njih (Plutarch) veli: Prije svega 
neka ti je sveto, da svoju djecu priučiš, te uviek istinu govore, jer laganje je služnička strast, 
koju svi ljudi oduravaju, a koje ne valja oprostiti ni robu. 

Napokon ne može Bog dopustiti lagati i zato, što je on u sebi sama istna. Isus je sam 
za se rekao, da je put, istina i život; da se je za to rodio i za to da je na ovaj sviet došao, da 
svjedoči za istinu. Zato je sav zakon Božji istina; jer prorok govori Bogu sad: Sve su 
zapoviedi tvoje istina (ps. 118., 86.); a sad opet: Zakon tvoj je istina (ps. 118., 142.). Zato je 
rieč Božja istina, kao što sv. Ivan evangjelista veli: Rieč je tvoja istina (17., 17.), i sve su 
naredbe Božje istina, jer prorok govori Bogu: Svi su putovi tvoji istina (ps. 118., 151.). 
Prekrasno još govori prorok ovako Bogu (ps. 118., 89., 90.): Do vieka je, Gospodine, rieč 
tvoja utvrdjena na nebu. Od koljena do koljena je istina tvoja; ti si postavio zemlju i stoji.Timi 
riečmi htjede prorok kazati, da se zapoviedi Božje tako čvrsto na istinu oslanjaju, kao nebo i 
zemlja, i da se njihova istinitost i vjernost od koljena do koljena tako tvrdo na obećanjijih 
Božjih temelje, kao nebo i zemlja. Božja rieč je nepokretna kao nebo, i njezina vjernost tvrda 

je kao zemlja. Zato je i sam Gospodin Isus kazao, da će nebo i zemlja proći, a njegove rieči da 
neće proći. Zato Gospodin toliko iztiče, da se sva proročanstva moraju izpuniti, jer Božja rieč 
ne može pofaliti nikada. Zato naš spasitelj i hoće, da i naše rieči budu nepokretne i 
nepromjenljive kao i njegove, da se i naše rieči uviek na istinu oslone, kao što i njegove, te 
nam odrešito nalaze: Neka bude vaša rieč: da, da; ne, ne; a što je više od ovoga, oda zla je. Ali 
ako je Bog sama istina; ako je sav zakon Božji, ako su sve zapoviedi Božje, svi njegovi putovi 
ako su istina; onda je laž protivna istini, protivna cielomu zakonu Božjemu, protivna svim 
zapoviedim i naredbam Božjim, onda njezini putovi nisu putovi, koji k Bogu vode. Svaki je 
grieh protivan kojoj krieposti: kradja pravdi, mržnja ljubavi, bludnost čistoći; ali laž protvi se 
svim kriepostim i cielomu zakonu Božjemu, jer je istina njekim načinom temelj svemu 
zakonu i svim kriepostim. I zato ako se tko čini pred svim svietom i neznam kako kriepostan i 
dobar, pa ako to nije u istinu, ako te krieposti nemaju za podlogu istine, onda on ne samo ne 
zaslužuje nikakove nagrade, nego zaslužuje pred Bogom veliku kaznu. Tko ne zna od nas, 
kako su se Fariseji hvalili svojimi kriepostmi? ali Gospodin Isus im je pokazao, da se te 
krieposti ne temelje na istini, i zato da su oni licumjeri, da su iz vana kao obieljeni grobovi, a 
iz nutra da su puni nevaljanštine. Odatle, daje Bog sama istina; daje sav njegov zakon istina, 
da su sve njegove zapoviedi i naredbe, svi njegovi putovi istina; da nijedna kriepost ne može 
postojati bez istine, da se rieč Božja uviek mora izpuniti, da njezino obećanje nikada ne vara: 
sliedi sasvim očito, da Bog nikada ne može dopustiti lagati i da mora osuditi svaku laž, jer 
kada bi samo jednoć to mogao dopustiti, prestao bi biti Bog, prestao bi njegov zakon, prestale 
bi njegove zapoviedi, mogle bi i krive krieposti biti prave, prestala bi razlika izmedju istine i 
neistine, izmedju dobra i zla. Vidite, kolik nered čine oni, koji lažu, pa se još izpričavaju, da 
to ništa ne čini, jer da od šale lažu! Zar je šala, Boga svemogućega vrijedjati? Buduć dakle da 
Bog ne može nikada dopustiti lagati, znajte, da je, kako veli sv. Augustin, svaka laž grieh; 
zato, govori isti sv. Augustin, nije slobodno sbog nikakova dobra lagati ni onda, kada bi se 
lažju mogao na uvieke spasiti čovjek, ni onda, kada bi laž mogla svemu svitu biti od koristi. A 
razlog je jasan; jer laž je po sebi zla; i ona je jedna od onih stvari, koje su zato zabranjene, jer 
su zle, tako te je Bog ne može nikomu dozvoliti. Nije čudo, što su prvi kršćani na toliko mrzili 
na laž, da su prevoljeli umrieti, nego li svoja usta lažju okaljati. Mi kršćani volimo, reče sv. 
Justin braneć pismeno kršćane pred carem, ne živjeti, nego li što lažljivo kazati. A Eusebij 
Cesarejski reče pred neznabožci: “Mi ne dvojimo, da kršćanina, komu je kriepost na srcu, ne 
možeš nikako navesti na laž, jer ako mu i udarci i smrću zaprietiš, on će zavapiti: Mač 
nabrusi, oganj užeži, razkomadaj, spali moje tielo, pa će prije zviezde pasti s neba, nego li ćeš 
iz mojih ustiju laž čuti”. Prekrasno potvrdjuje to sveti Eleazar (2. Mach. 5., 24.) iz starog 
zavjeta. On ne htjede jesti zabranjena mesa i bi zato osudjen na smrt. Njegovi prijatelji 
nagovarali ga, neka bi slagao, te tako učinio, kao da jede, samo da si tako spasi život. Što, 
odgovori Eleazar, zar da ja svoju častnu starost obezčastm pretvaranjem? O ne, to neće nikada 
biti: ja volim prije umrieti, nego li svoje siede vlasi okaljati takvom ljagom”. Nije čudo, što je 
u starom zavjetu sin Siraka Bogu zahvaljivao, što ga je oslobodio velikih pogibelji; a kakve 
bjehu te pogibelji? Slavim te, reče, i hvalim, Gospodine, što si spasio tielo moje od propasti, 
od zamke zlobna jezika i od usta onih, koji lažu (Eccl. 51., 1.-4.). A prorok David pita 
Gospodina: Gospodine! tko smije boraviti u tvome šatoru ? ili tko mirovati na svetoj gori 
tvojoj? A kako glasi odgovor na to pitanje? Evo kako glasi: Onaj, koji hodi bez mane, i tvori 
pravdu, onaj koji govori istinu u srcu svojem i ne opada svojim jezikom (ps. 14., 1.-4.). I tako 
valja da misao i rieč i djelo budu vazda u skladu, tako da istina, koja je u srcu, treba da se iz 

vana pokaže te da dobro prizna i poštuje kao dobro, a zlu da nikada ne laska. Sada će te 
ujedno razumjeti, zašto je naš spasitelj u onako svečanoj molitvi, kakova bijaše ona na zadnjoj 
večeri, za nas takodjer molio Otca svojega nebeskoga govoreći: Otče sveti, posveti ih u istini! 
riečje tvoja istina (Iv. 17., 11., 17.). 

5. Da nebi ipak zlo razumjeli ovu nauku o laži, moram spomenuti, da nije laž, kad tko 
odkrije dielom istinu, a o drugom dielu istine kad šuti, kao što trgovac kad čitav komad platna 
iznese van, pa polovicu odkrije, da sviet vidi, koji prolazi, a drugu polovicu ostavi pokrivenu. 
Drugo je dakle kazati laž, a drugo je zašutjeti istinu.To nije sve jedno. Ono, što se god kaže, 
mora biti istinito. Laž se ne smije kazati nikada, ma da bi njom mogao komu i život spasiti, jer 
laž je zlo i grieh, a grieh i zlo ne smiju se nikada činiti u svrhu, da se postigne kakovo dobro, 
kako nas uči sv. Pavao. Ali smijemo razborito zašutjeti istinu pred onim, koji nema prava nas 
za nju pitati. Pa ima sgoda, kada upravo ne smijemo drugomu očitovati istine, kao na pr. kada 
nas tko pita za kakovu povjerenu tajnu, koja valja da ostane zakopana; a ipak se lagati ne 
smije nikada.Tko ne zna, kako da se u pojedinih sgodah vlada, neka pita svoga izpovjednika, 
jer je težko dati obćenito pravilo za sve slučajeve, kako da čovjek zašuti istinu, a ipak da lažju 
ne okalja svoje duše. Budete li se savjestno čuvalui laži i Gospodina Boga za milost molili, da 
očuvate usta svoja od laži, znati ćete se iznaći i u najtežih okolnostih. A da vam to podje za 
rukom, imajte na pameti i u srcu, da vas sama narav već odvraća od laži; da nemožete s 
poštenjem u družtvu ljuskom ni obstati, ako običajete lagati; da je Bog sama istina, i zato da 
nuždno mrzi na svaku laž; da su sve njegove zapoviedi istinite, i da laž podkapa zakon Božji i 
sve krieposti; da Bog strašno kazni lažljivce; da onaj, koji laže, postaje sin samoga djavla, i da 
uviek čini želje samoga djavla, kada god laže, sve to imajte na pameti i u srcu pa recite svom 
dušom sa svetim Jobom: Dok je daha u meni, neće usne moje govoriti krivo, niti će moj jezik 
laž izricati (27., 3., 4.). Tako je, dragi kršćani, niti od straha od kakvoga zla, niti u nadi kakova 
dobra, niti od šale, niti na korist čiju ili štetu, nikada nemojte lagati, nego prije svakoga 
govora i djela neka vam je istina kao svjetlo, što svieti vašemu životu, pa će te milošću 
Božjom moći i sve druge zapoviedi Božje laglje obdržavati, a obdržavajući ih i kraljevstvo 
nebesko postići, kamo vas sve po zagovoru bi. dj. Marije uveo trojedini Bog Otac i Sin i Duh 
sveti. Amen. 

6. Ovaj pastrski list neka se puku pročita prve korizmene nedjelje. 


U Sarajevu u oči Presv. Imena Isusova dne 15. siečnja 1887. 


f Josip v. r. 

nadbiskup. 

2.2. Razlozi suzbijanja laži 

Vrhbosna, br. 2 od 15. siječnja 1887., str. 26.-31. 

Ova je poslanica namijenjena svećenicima Vrhbosanske nadbiskupije, tematski 
povezana s onom prethodnom koja je upućena puku. Nadbiskup započinje s 
usporedbom iz Novog Zavjeta, kada je Pavao na putu za Makedoniju kanio u 
povratku posjetiti Korint. Budući da to nije učinio, zlobnici su u Korintu govorili 
protiv njega i istinitosti njegovih riječi. Pavao se brani tako što piše da je kanio 
doći u Korint, a to kaniti ne znači ni da, ni ne. No, riječi koje im je govorio o Kristu 
su samo istina i ništa drugo ne može biti, jer su od Boga koji je sam istina. 

Laž je svaki izričaj, kojim čovjek svjesno kaže neku stvar drukčije nego što ju je 
upoznao. Stadler nadalje ukazuje na samu težinu grijeha laži, jer mnogi svjetski 
ljudi smatraju laž manjim zlom od onoga što bi ih moglo zadesiti da nisu slagali. 
Laž se ne smije koristiti da bi se spasio život, jer kako možemo preko grijeha učiniti 
neko dobro djelo. Dobro je i narodu kazati da govoreći istinu nasljeduje samoga 
Boga u jednoj od glavnih stvari. Naša se vjera temelji upravo na vjerovanju da je 
Krist govorio istinu. 


[b.b.] 


Josip, 

po milosti Božjoj i svete apostolske stolice nadbiskup vrhbosanski i metropolita, svim 
svećenikom, koji su u ovoj nadbiskupiji vrhbosanskoj, blagodat i mir od Boga Otca na¬ 
šega i Gospodina Isusa Krista. 

1. Sv. Pavao javio Korinćanom, da kani iz Efeza neposredno doći u Korint, iz Korinta 
u Macedoniju, a iz Macedonije opet u Korint. To bi bio treći put Pavlov. No sv. Pavao morao 
je promieniti svoj naum, pa je zaključio ponajprije poći u Macedoniju, a onda istom u Korint. 
Nezadovoljnici u Korintu uptrebe tu sgodu pa stanu govoriti proti Pavlu, da nije držao rieči, 
da mu tako oduzmu ugled medju narodom. Sv. Pavao u svojem drugom pismu na Korinćane 
pobije tu klevetu, iztiče, da je zbilja namjeravao doći u Korint, iz Korinta u Macedoniju, a iz 
Macedonije opet u Korint, nego da nije toga učinio jedino zato, da ih poštedi, jer bi ih morao 
kazniti, daje došao. A1 samo gledajte, braćo, kako se sv. Pavao brani, da nije prekršio zadane 
rieči: “Kad sam ovo htio (da dodjem kroz vas u Macedoniju, i opet iz Macedonije dodjem k 
vam) eda li sam dakle što nepostojano činio? II što se nakanjujem, nakanjujem li se po tielu, 
da bude u mene da ili ne? Ali je Bog vjeran u tom, te rieč naša k vam nije da i ne. Jer Sin 
Božji Isus Krist, kojega mi vam pripoviedasmo ja i Silvan i Timotej, nebi da i ne, nego u njem 
bi da. Jer koliko je obećanja Božjih, u njem je da, sbog čega kroz njega i je amen Bogu na 
našu slavu. A koji nas utvrdjuje s vami u Kristu, i koji nas je pomazao, jest Bog, koji nas je i 
zapečatio i dao zalog duha u srca naša (1., 15-23.). Nezadovoljnici u Korintu odatle, što Pavao 
po njhovu mnienju nije držao zadane rieči, podvojiše, kako se čini o samoj istinitosti svega 
onoga, što im je bio sv. Pavao pripoviedao. Ali sv. Pavao da utvrdi, da je istinita njegova 
propovied, te o njoj nitko da ne smije podvojiti, poziva se na to, da im je propoviedao Isusa 
Krista, Sina Božjega, koji je sama istina, a Bog sam da ga je s njimi utvrdio i pomazao i dao 
im zalog Duha u njihova srca. 

2. Koli je poučan za nas taj dogodjaj sv.Pavla! Zlobni ljudi, kakovih ima svagdje, lažju 
i klevetom podkapaju ugled službenikom Božjim, nebi li se tim narod odvratio od istine, koju 
oni propoviedaju. Ne ima možda grieha, koji bi tako bio razprostranjen, kao što je laž. Ako se 

za koji grieh može kazati, da ga ljudi kao vodu piju, to je laž, koja se je za malo ne svagdje 
udomila, tako te će riedko tko biti, koji će laž držati za grieh, ako se reče od šale ili za zabavu 
ili drugomu ili sebi na korist; samo ako nije nikomu na štetu, onda se misli, da je sasvim 
dobro slagati. Čim više je taj grieh posvuda rasprostranjen, tim mu se mi čuvari istine i 
njezini viestnici i glasnici moramo više oprieti i to djelom, da sami nikada ni povoda ne damo 
drugim, da o nas misle, da mi ikada govorimo neistinu, a onda i riečju, da sebi povjereni narod 
svakom sgodom podučavamo, da je svaka prava laž grieh, bila ona sad izrečena za šalu ili na 
čiju korist ili na čiju štetu. 

3. Dobro je, da si u pamet dozovemo, da su i našega Gospodina Isusa ne jednoć nego 
često držali za lažca, a ipak je on vječna Rieč i sama istina. Dosta je otvoriti sv. pismo, da se 
tko o tom osvedoči. Često čitamo, da mu Židovi ne htjedoše vjerovati; pa kad im je jednoć 
kazao, neka vjeruju djelom njegovim, jer da djela svjedoče za njega, ako neće da vjeruju 
njegovim riečim, a oni uzeše kamenje, da ga ubiju. A Isus im odgovori: Mnoga sam vam djela 
pokazao; za koje od njih hoćete me kamenovati? A Židovi na to: za dobro djelo ne 
kamenujemo te, nego za hulu na Boga, što ti, čovjek budući, gradiš se Bog (Joa. 10., 24-34.). 
Još bolje vidi se iz osme glave sv. Ivana, gdje se spominje, da mu Židovi upravo zato ne 
htjedoše vjerovati, što govori istinu. Evo što im kaza Isus: Meni ne vjerujete, jer ja istinu 
govorim (v. 45.). I tu valja ona: Non est discipulus supra magistrum. Ako dakle našemu 
Gospodinu ne htjedoše vjerovati, nego mu još rekoše, da je u njem djavao, pa se Isus snizio i 
tumačio im, da ne ima u njem djavla, nego da on poštuje svojega Otca, a oni da ga sramote: 
koliko je više od potrebe, da se i mi snizimo, kada našim riečim ne vjeruju, kada od nas neće 
da primu istine, koju im tumačimo? Ne varajmo se; kao što je za vrieme Isusovo bilo ljudi, 
koju upravo za to ne htjedoše vjerovati, jer im se je kazivala istina; isto tako ima i dan danas 
takovih ljudi, koji ne primaju istine kada im se tumači, i upravo zato je ne primaju, što je 
istina, a ni ne dopuštaju, da ju drugi primu, pa zato će se uviek i po selih naći po koji, koji 
buni druge, da ne vjeruju svećenikom što govore. 

4. Ali ako je zloba ljudska dopriela do te opakosti, da se ne vjeruje istini, u koliku bi 
istom pogibelj stavljao istinu onaj, komu bi se kad i kad podkrala ma i nehotice kakova 
neistina? Nam je, braćo, ustajati proti svakomu griehu, zato nam valja pobijati i svaku laž koja 
je u opreci sa istinom, čiji smo mi čuvari. Da uzmognemo svoj narod odvratiti od tako 
pogubnoga grieha, a i sebe sačuvati, da nam se nikada ne izmakne ni jedna rieč, koja nebi bila 
u skladu sa istinom, odlučio sam evo, s Vami se porazgovarati o tom važnom predmetu, da 
imate na pameti razloge, kojimi da osvjedočite narod, koli je ružna i pogubna svaka laž. I 
premda sam već u svojoj poslanici na narod naveo mnoge razloge, kojimi se laž razoružava, 
gledat ću Vam ipak iztaknuti još njekoliko novih razloga, ili koji od već navedenih razbistriti 
s drugoga gledišta. A da dok pobijamo laž sami ne panemo u bludnju, držat ću se strogo nauka 
sv. Tome Akvinskoga (II. n. q. 109.-114.) i sv. Augustina (ad Consentium de mendacio, i ad 
eumedem contra mendiacium). 

5. Laž je svaki izražaj, kojim čovjek hotice izriče koju stvar drugče nego ju je poznao 
(mendacium est omnis enunciatio cum voluntate falsum enunciandi). Da je tomu tako, i samo 
ime latinske rieči svjedoci: mendacium nominatur ex eo, quod contra mentem dicitur. Odatle 
odmah sliedi, da onaj ne laže, koji nehotice govori neistinu u misli, da govori istinu; a onaj da 
laže, koji govori istinu, ali ju drži za neistinu i hotice ju izriče kao neistinu. Na laž dakle ne 
spada, da tko ima volju, drugoga prevariti; dosta je, ako hotice koju stvar drugče kaže, nego je 
u istinu. A može se na razan način koja stvar dmgče kazati, nego li je u istinu. Ako se izrekne 

riečmi, laž je. Ako se izrazi vanjskim kakovim znakom, zove se pretvaranje (simulatio), koje 
je prava laž izražena vanjskimi znakovi. Na pretvaranje dovodi se hypocrisis; jest pako 
hypocrisis simulacija, kojom se tko u životu svojem pokazuje izvana drugči, nego je iznutra, 
to jest, po kojoj hoće, da ga drugi drže za ono, što u istinu nije. Na laž i to spada, kada se tko 
riečmi uzdiže nad ono, što je (jactantia), ili kad govori o sebi manje, nego što u sebi priznaje 
ili kad nieče o sebi nješto, što je veliko, a ipak u sebi misli, da ima (ironia). 

6. Svaka laž je grieh. Sv. Toma to dokazuje ovim jednostavnim dokazom. Svaka laž 
je zlo, jer lagati je proti naravi. Rieči su po naravi za to, da se njimi izražavaju misli. Proti 
naravi je dakle, da tko riečju izrazi ono, čega ne ima u pameti. I zato je laž zla u sebi, i valja je 
se čuvati, a istina je dobra i hvale vriedna. Svaka je dakle laž grieh. Odakle se vidi, da je pravi 
razlog, zašto što je laž grieh, neurednost protunaravna, i zato da ne može biti nikada slobodno 
lagati, bila laž sad komu na korist ili na štetu; jer se ne smije nikada raditi neuredno i proti 
naravi. 

Sam Gospodin Bog u istih zapoviedih svojih strogo nalaže: Ne reci krivo 
svjedočanstvo. A u tom krivom svjedočanstvu sadržava se i svaka laž, jer tko god što izriče, 
daje svjedočanstvo duši svojoj. Ali ako tko misli, da nije svaka laž krivo svjedočanstvo, neka 
se sjeti onih strašnih rieči: Usta, koja lažu, ubijaju dušu (Sap. 1., 11.); neka se sjeti i onih rieči: 
Mrziš, Gospodine, na sve, koji čine opačinu, koji čine grieh. Ali na onoga Gospodin još više 
mrzi, jer ga žešće kazni, koga će pogubiti; jer se može dogoditi, da Bog na koga blaže zamrzi 
te ga ne pogubi. A gle on obećaje, da će sve upropastiti, koji god govore laž. Odatle sliedi, da 
se ne smije lagati, ma se po laži mogao komu i život spasiti. Jer smrt, koje se ljudi samo ludi 
boje a koji se griešiti ne boje, ubija samo tielo, a duše ne, dočim usta, koja lažu, ranjuju a 
često i ubijaju dušu. Nije li dakle opakost, tvrditi, da jedan mora stavit se u pogibelj, da Bog 
na nj zamrzi ili da bude sam od Boga pogubljen ili da mora duhovno umrieti, samo da se 
drugomu život tjelesni spasi? Ne kaže li sam naš Gospodin Isus, da se ne treba bojati onoga, 
koji samo tielo ubija, a duši ne može ništa naškoditi, nega da se valja bojati onoga, koji sbog 
grieha može i dušu i tielo baciti u pako? Ne kaže li zapovied ljubavi: Ljubi bližnjeg svoga 
kako samoga sebe? A kako se može za koga kazati, da ljubi bližnjega kako samoga sebi, koji 
se sam izvrgava pogibelji, da Bog na nj zamrzi ili da izgubi život vječni, što su kud i kamo 
veća dobra, nego li život vremeniti našega bližnjega. Niti se može za takova kazati, da ljubi 
svojega bližnjega kao sam sebe, pošto ni sebe ne ljubi, jer prevoljuje, da Bog na nj zamrzi, 
prevoljuje, da sam duhovno strada, nego li da bližnji strada tjelesno. Tu valja ona sv. Pavla: 
Non sunt facienda mala, ut eveniant bona. 

A nije težko pojmiti, zašto svjetski ljudi drže za manje zlo, lažju uvriediti Boga, nego 
li život izgubiti ili trpiti i puno manju štetu. Ne sude oni po istini, nego po svojih strasti i po 
zlih svojih običajih. Buduć da je dvostruk život, vječni i vremeniti, onaj, koji više cieni život 
zemaljski od vječnoga, misli, daje slobodno i da valja sve činiti, samo da se ovaj život uzdrži, 
misli, da nema većih grieha od onih, koji ovomu životu kraj čine ili ga uznemiruju. I zato oni 
kradje i otimačine drže za veće griehe nego bludnost, prem sv. Pavao tumači (1. Cor. 6., 18.), 
da je svaki grieh, koji čovjek čini, izvan tiela, a koji blud čini, da grieši proti vlastitomu 
svojemu tielu, a po tom da je bludnost veći grieh od kradje. Ali oni ne mare za to, što se lažju 
Bog vriedja, i što je i najmanje Božje dobro od veće vriednote, nego li naš život, kao što je i 
malo naše dobro od veće vriednote, nego li život recimo zarez,nika. 

7. Buduć da često dolazite u doticaj i s takovimi ljudmi, koji ne drže za grieh laž, kada 
je drugomu od koristi, dobro je imati pri ruci i po koji filozofički razlog, da ih osvedočite, 

kako već time tvrde, da se ne smije nikada lagati, što tvrde, da je slobodno kad i kad lagati. 
Evo vam dva razloga sv. Augustina. 

1) Tko god kaže, da je iz kojega mu drago razloga slobodno lagati, sigurno hoće 
drugoga osvjedočiti, da istinu tvrdi. Jer ako nije istina ono, o čem nas hoće osvjedočiti, tko će 
mu onda prihvatiti nauk, kojim druge vara? A ako je istina ono, o čem nas hoće osvjedočiti, to 
jest, da je kad kada slobodno lagati, onda je istina, da je koja laž iz istine, a to nieče sv. Ivan 
apostol veleći: Omne mendacium non est ex veritate. Nije dakle istna, da se ma kada smije 
lagati. A što nije istina, ne smije se nikomu savjetovati. A kako bi čovjek i vjerovao onomu, 
koji tvrdi, da se kad kada smije lagati, pošto mu se može kazati, da on možda upravo i onda 
laže, kad nas hoće o tom osvjedočiti, da mu vjerujemo, da se kad kada smije lagati? 

2) Kad nas tko o tom kani osvjedočiti, da se smije ma kada lagati, što kaže, ako istine 
ne kaže? A ako ga moramo zato poslušati, jer istinu govori, kako nas onda hoće on, koji istinu 
govori, navesti na to da mi lažemo? Kako to, da laž uzima sebi za zaštitnicu istinu? Pod 
nijedan dakle način ne možemo kazati, da oni, koji tvrde, da je slobodno lagati, istinu govore, 
dok to tvrde; ako nećemo ludo vjerovati, da nas sama istina uči lagati. Kako bi to bilo, da se 
mi učimo od istine lagati, kad se od čistoće nitko ne uči, da treba preljub činiti, kad se nitko 
od bogoljubnosti ne uči, da treba Boga psovati, kad se od dobrotvomosti nitko ne uči, da valja 
drugomu štetu praviti? Ako toga ne uči istina, onda nije istinito; a ako nije istinito, onda se 
tomu netreba nikada ni učiti, a ako se netreba tomu učiti, onda se ne smije nikada lagati. 

8. Koli je pogubna laž, vidi se odatle, što sv. Augustin tumači, da se ne smije lagati ne 
samo u svrhu, da se komu spasi život vremeniti, nego ni u svrhu, da se komu spasi život 
vječni. Odatle naravno odmah sliedi samo po sebi, da se ne smije nikada lagati. Da se ne smije 
lagati u svrhu, da se komu spasi život vremeniti, već smo vidjeli; a da se ne smije lagati ni 
onda, kad bi se lažju mogao komu spasiti život vječni, evo kako sv. Augustin dokazuje. Sv. 
Augustin navodi slučaj, kad bi se imao tko krstiti a bio bi u rukuh nevjernika ili bezbožnika, 
tako da bi se samo lažju mogli dati prevariti čuvari, da se do onoga, koji bi se imao krstiti, 
dodje te se u istinu pokrsti. Ni u tom slučaju ne smije se lagati, ma taj, koji se ima krstiti, 
umro bez krsta. A odakle to znamo? kamo ćemo se uteći, da to saznamo? kamo drugamo 
nego k Bogu, k samo istini? Eto od Boga nam se predstavlja sv. čistoća, da ju obljubimo. 
Zašto one čuvare, da nas puste k čovjeku, koji se ima krstiti, ne privabimo gubitkom čistoće, 
ako bi se dali time skloniti, da nas k njemu puste, a usudjujemo se raditi proti istini, kad bi se 
dali lažju prevariti, pošto se sv. čistoća jedino zato ljubi, jer ju istina zapovieda? Onda bi se 
dakle samo smjelo čuvare lažju prevariti, da se dodje do čovjeka, kojega bi valjalo krstiti, kad 
bi to zapoviedala istina. Ali kako može istina zapovjediti, da se laže u svrhu, da se koji čovjek 
krsti, ako sv. čistoća ne zapovieda, da se ima blud činiti u svrhu, da se koji čovjek krsti? A 
zašto to ne zapovieda sv. čistoća, ako ne zato, jer toga ne uči istina; a istina nas uči, da se sv. 
čistoća ne smije skvmiti ni onda, kada bi se time moglo postići, da koji čovjek primi sv. krst; 
kako će nas onda istina učiti, da radimo proti njoj samoj u svrhu, da se koji čovjek pokrsti? 
Što je kod nas toliko zavriedila čistoća, a što nam se je toliko zamjerila istina, pošto svaka 
istinita čistoća i tiela i duše proizvire iz istine, koja u umu stanuje, pošto je svaka istina prava 
čistoća uma i duše, pošto se um lažju kalja, kao što se kalja tielo nečistoćom, pače za toliko 
više, za koliko je duh nad tielom? Nego kao što oči, koje su slabe za to, da u samo sunce 
gledaju, rado ipak motre stvari suncem razsvietljene; tako i mnoge duše, koje se nasladjuju 
ljepotom sv. čistoće, ne mogu još tako motriti istine same po sebi, kojom se u pravom sjaju 
prikazuje i sv. čistoća, te bi se sgražale učiniti što god proti istini, kad su u toj sgodi, kao što 




134 


se sgražaju uraditi što god proti sv. čistoći, kada su u takvoj priliki. I tako pravi kršćani kao 
što se žacaju učiniti što god proti sv. čistoći u svrhu, da se drugomu duhovno pomogne, tako 
se i čuvaju, da ništa ne učine ni proti sv. istini, da se komu pritekne u pomoć. A Otac nebeski 
svakomu će dati milosti i pomoći, koji god mu se u takovih neprilikah moli, pa će moći 
svojemu bližnjemu pomoći i bez laži, kao što mu daje milosti, da drugomu pomaže bez 
gubitka čistoće. 

9. Jedno je osobito, na što moramo svoju pozornost svratiti, prem se riedko sgadja, a to 
je, da one sjetimo, koji kad i kad danom sgodom znadu kazati, kada im što god nije po volji: 
Ja ću krenuti vjerom, ako mi se to ne dopusti. Takovi istina lažu, kada tako govore, jer ni u 
snu tako ne misle; no zar zato jako ne grieše? što zar je sv. Pavao (Rom. 10, 10) rekavši: 
Srcem vjeruje se za pravdu, uzalud pridodao: a ustima se priznaje za spasenje? Zar nisu 
malo ne svi oni, koji su pred progonitelji Isusa zatajili, srcem u njega vjerovali, pa su se ipak 
zato svi izgubili, što ga nisu ustima za spasenje priznali, osim onih, koji su poslie opet po 
pokori oživili? Tko će kazati, da je apostol Petar srcem onako vjerovao, kako je ustima 
govorio, kada je zatajio Krista? Tajeći Krista srcem je držao istinu, ali ustima je govorio laž. 
Zašto je onda suzami prao, što je ustima tajio, ako je dosta za spasenje, da je srcem vjerovao? 
Zašto je govoreć srcem istinu, tako gorkim plačem kaznio laž, koju je ustima izrekao, ako ne 
zato, jer je vidio, od kolike mu je štete ono, što je srcem vjerovao za pravdu, a što nije ustima 
priznao za spasenje? Tu valja ona Pavlova: Argue, obesecra, increpa in omni patientia et 
doctrina. 

10. A i u obće valja narodu otkriti razloge, koji ga osvjedočavaju, kako je težak 
položaj svakoga čovjeka, koji laže, a koko je i u najtežih okolnosti onomu lahko na kraj izaći, 
koji govori istinu. Čim su teže okolnosti, tim se laglje lažac zaplete u mreže, koje si je sam 
razapeo; a opet i u najtežih okolnostih istina prikazuje se u svojem sjaju, jer istina ne može 
protivna biti ni jednoj istini, ma bila ne znam pod kako težkimi okolnostmi sakrivena. A koli 
je težak položaj onoga, koji je slagao! Sreća za njega, ako laž prizna; inače traži opake 
zakutke, kako da se iznadje i obrani, a uviek ga muče koje kakve sumnje. Kazao je za njih 
Jeremija (9, 5) prorok: Docuerunt linguam suam loqui mendacium; ut inique agerent 
laboraverunt. A sv. Grgur (regula pastor, p. 3. c. 11) tumači to mjesto ovako: Oni, koji su 
mogli biti prijatelji istine bez truda, trude se, da grieše: pa jer se ustručavaju živiti prosto, 
trudom išću, da umru. Jer često uhvaćeni u krivnji, nastojeći, da ih ne poznaju, kakovi su, 
sakrivaju se pod koprenom laži, pa i ono što grieše, što se otvoreno vidi, gledaju izpričati. A 
nije lahko takove lažce popraviti; jer naučni, lažju se uviek braniti, ne dadu se istinom na 
pravi put obratiti, tim više ne, što lažući sami sebe varaju te se još i veoma razboritimi grade. 
Nije onda čudo, što Bog Duh sveti od takovih bježi: Spiritus sanctus disciplinae effugiet 
fictum (Sap. 1, 5); a sa prostimi, koji u istini hode, rado obći: Cum simplicibus sermoncinatio 
ejus (Prov. 3, 32). 

11. Pošto se već kod djece opaža,da ponajviše grieše lažući, pače pošto se može kazati, 
da je upravo laž prvi grieh, koji djeca učine: od potrebe je, da mi uplivamo na roditelje, da oni 
i sami obljube kriepost istine, i djeci već od malenih nogu u srce usade ljubav k toj istini. 
Treba ih sjetiti na posljedice zle, koje nastaju odatle, što djeca svoje grieške gledaju u laž 
sakriti, samo da mogu i nadalje činiti, što ih je volja. A lahko ćemo roditelje za to predobiti, 
ako im razložimo, kako je kriepost, istinu uviek govoriti, osobita kriepost, koja se s jedne 
strane dovodi na istu kriepost pravde. Znamo, da svaka kriepost čovjeka i njegovo djelo čini 
dobrim. Odatle se vidi, da istina, o kojoj se tu govori, nije ona istina, po kojoj se sam predmet 

zove istinit, nego je ona istina, po kojoj tko kazuje istinu te po kojoj se zove istinit, jer 
govoriti istinu, čin je dobar, te usavršava onoga, koji ju uviek govori, pače usavršava ga 
osobitim načinom zato, što mu i rieči i čini osobiti njeki red sačinjavaju i osbiti pravac daju, 
da njimi vazda izražava, što je u njem i oko njega onako, kako jest. Zato je kriepost, govoriti 
uviek istinu, osobita kriepost (virtus specialis). A može se njekim načinom ta kriepost svesti i 
na kriepost pravde; jer čovjek budući po naravi stvoren za družtvo, dužan je po naravi jedan 
drugomu ono, bez čega družtvo ljudsko nebi moglo obstojati. A ljudi nebi mogli skupa živiti, 
kada jedni nebi vjerovali drugim te nebi predpostavljali, da jedni drugim istinu kazuju, kada 
medjusobno opće. Kriepost dakle, istinu govoriti, s jedne strane uključuje u sebi kriepost 
pravde, jer se obazire na ono, što jedan drugomu duguje. U tom se istinitost razlikuje od 
pravde, što pravda uključuje u sebi dužnost legalnu, a istinitost sadržava dužnost samo 
moralnu, u koliko najme poštenje iziskuje, da jedan drugomu očituje istinu. I tako kriepost 
istine u tom je, da se čovjek i životom i riečju onakav pokaže, kakav uistinu jest, ni više ni 
manje. 

12. A dobro je predočiti narodu i to, da govoreći istinu samoga Gospodina Boga 
nasljedujemo u jednoj od glavnih stvari. Naša sva vjera temalji se upravo na tom, što znamo, 
da Gospodin Bog istinu govori. Mi svi kad govorimo čin vjere; navodimo njeke glavne istine 
izrično a sve druge samo obćenito, a onda nadovezujemo pravi razlog, zašto sve to vjerujemo, 
veleći: sve to zato vjerujem, jer si ti, Bože, i neizmjerna mudrost i vjekovita istina, koji ne 
možeš prevariti, niti prevaren biti. Mudrost, koja nam jamči, da Bog sve zna i vidi, pa zato da 
se ne može prevariti, te vjekovita istinitost, koja nam jamči, da Bog ono, što zna i vidi, upravo 
onako nam i kazuje, pa zato da nas ne može prevariti, sačinjavaju upravo ugled Božji, te nas 
sile, da tvrdo vjerujemo svjedočanstvu Božjemu. Hoćemo li dakle biti pravi vjernici, moramo 
i mi nasljedovati Gospodina Boga u mudrosti, da saznamo sve stvari i Božje i druge onako 
kako jesu, pa se nikada ne prevarimo u sudu, te u njegovoj istinitosti, da uviek onako 
govorimo, kako smo stvari spoznali, pa nikada ne prevarimo drugih u sudu. I to će nam naš 
ugled utvrditi u družtvu ljudskom, kako će to lahko dušobrižnici moći dokazati iz primjera, 
kojih, hvala Bogu, ima u svakoj župi. 

13. Koliko je zlo laž, i odatle će moći lahko dušobrižnici dokazati, što je uobće veoma 
težko, da nemoguće svoj jezik obuzdati, i što odatle u družtvu ljudskom nastaju grozna zla. 
Strašno je, što veli sv. Jakob apostol (3., 8.): “Jezika nitko od ljudi ne može pripitomiti, to 
nemirno zlo, puno jeda smrtonosnoga. Njim blagoslivamo Boga i Otca, i njim kunemo ljude, 
koji su stvoreni po obličju Božjem”. A koliko zla od neobuzdanoga jezika potiče! Gle, jezik 
kao oganj za sviet nepravde, jer on sviet kao šumu pripaljuje. Zato jezik prevaguje svaku 
nesreću na svietu, jer on zavodi nevine, sablažnjuje bližnjega, odvodi od istine i svraća k 
neistini i laži, potiče na srčbu; izriče uvrede, psovke, krive zakletve; ocrnjuje druge, duše vodi 
k propasti, čitave narode uznemiruje i u borbe i rat zapliće i uzrok je proliću krvi i zlu svake 
vrsti. Zato i veli sv. Jakob (16.), da je jezik vatra, sviet pun nepravde, da pogani sve tielo, da 
pali cielo vrieme života našega, da se zapaljuje od pakla. Ima grieha, koji kad i kad prestanu 
već samom dobom, a griesi učinjeni jezikom, koji zlo djeluju na svega čovjeka, koji odkrivaju 
pokvareno srce, jer iz punine srca usta govore, pokazuju se u svakoj dobi čovječjoj jednako 
pogubno, kao vatra, i to vatra zapaljena od samoga pakla, a hranjena duhom laži, mržnjom i 
opakošću djavolskom. A opet tko u rieči ne pogrešuje, onaj je savršen čovjek, jer može 
zauzdati i sve tielo. Tko savršeno jezik obuzdava, onaj može pripitomiti i sve ostale ude 
svojega tiela, i sve požude i strasti, koje su u njem. 

14. Zato, braćo moja, ako je laž potekla od otca laži; ako je laž u sebi veliko zlo, a 
ujedno veoma razšireno na toliko, te slabo tko mari za taj grieh; ako se lagati ne smije ni u 
svrhu, da se komu spasi život bud vremeniti bud vječni; ako je istinitost kriepost osobita i dio 
pravde; ako na istinitosti počiva isti Božji ugled i ugled svakoga čovjeka; ako je zao jezik 
vatra od samoga pakla zapaljena a lažju hranjena, i ako je jezik sviet pun nepravde; ako svoga 
jezika nitko od ljudi ne može pripitomiti: onda nije dosta, da narod, koji nam je povjeren, 
svakom sgodom odvraćamo od laži, da ga putimo, kako da obuzdava jezik ter obljubi istinu, 
nego je od potrebe, da prignemo koljena svoja i od Boga zamolimo za milost, da naš narod 
svojom pomoćju očuva od tolikoga zla. Duboko si zato usadimo u srce ove rieči sv. 
Augustina: Čovjek pripitomljuje divlju i otrovnu zvjerad, samo ne svoj vlastiti jezik. Buduć 
dakle da znamo, da toga nitko ne može (svojom snagom) učiniti, utecimo se Gospodinu, da 
nam (svojom milošću) naš jezik pripitomi, te nam učini moguće što je inače nemoguće”. To je 
ona milost, koja je, kako veli sv. Krizostom, slavno prevladala u sv. Pavlu; jer je ta milost 
učinila jezik orudjem viestnika znanja Božjega te ga napunila gorućom hvalom Isusovom. Ne 
prestanimo dakle vapiti: “Pone, Domine, custodiam ori meo, et ostium circumstantiae labiis 
meis: ut non declinet cor meum in verba malitiae, ad excusandas excusationes in peccatis” 
(ps. 140.). 

U Sarajevu, u oči Presv. Imena Isusova, dne 15. siečnja 1887. 

f Josip v. r. 

nadbiskup vrhbosanski. 

2.3. Poziv svećenicima za sudjelovanje u uređenju katedrale 

Vrhbosna, br. 22 od 15. studenoga 1887., str. 349.-351. 

Stadler u ovoj poslanici poziva svećenike da sa svojim župljanima novčano 
pripomognu uređenju katedrale koja izgrađena i koja se već uređuje iznutra , a to 
iziskuje mnogo novaca. Stadler se odlučio pozvati svećenike i vjernike da pomognu 
unatoč činjenici da svećenici a i puk, nVrhbosanske nadbiskupije, vrlo teško žive. 
Taj novac i nije najvažniji, ali bi predstavljao simboličan prinos za svoju katedralu, 
budući su, većinu radova do tada, financirali stranci. Stadler želi da i narod da 
potporu u izgradnji i uređenju katedrale. Za skupljeni novac od svećenika kupit će 
se lampa za svetohranište, a za novac od puka kupovalo bi se ulje za tu lampu. 
Nadalje, preporuča župnicima da pobude u obiteljiima dolazak na klanjanje u 
crkvu i mole za svoju župu. 


Br. 860. 


Josip, 

po milosti Božjoj i svete apostolske stolice nadbiskup vrhbosanski i metropolita, svim 
svećenikom, koji su u ovoj nadbiskupiji vrhbosanskoj, blagodat i mir od Boga Otca na¬ 
šega i Gospodina Isusa Krista. 

1. Gospodin Bog običaje svakomu, koji god njemu za ljubav šta čini, velike neprilike 
praviti, tako te ga puno muke i truda stoji, dokle izvede što je naumio, a time bez dvojbe hoće 
to postići, da se svatko uvjeri, kako je to djelo Božje, a ne ljudsko: ne glorietur omnis caro. 
Tko zna, kako katedralna Sarajevska crkva ništa ne ima, čim bi se njezina ponutrica uredila, 
pa promisli, za kako velike svote se ona iz nutra uredjuje, mora se doista čuditi i diviti 
vanrednoj providnosti Božjoj, koja je taknula srca mnogih dobročinitelja, te i neumoljeni 
znatne svote za uredjenje nutarnje crkve poslaše. Ali ako se je Gospodin Bog u svojoj 
prevelikoj dobroti i vanrednom providnošću poslužio, da nam u pomoć priteče, nije nas zato 
riešio naše dužnosti, da se koliko više možemo brinemo za to, kako da se preostale stvari 
potrebne za katedralu namaknu. Znajući, kako naše svećenstvo siromašno živi, i kako si naš 
narod s velikom mukom i trudom zaslužuje koricu hljeba, nisam se ni usudio Vas, predraga 
braćo, i povjereno Vam stado pozvati, neka bi šta za našu katedralu doprinesli. Ali motreći 
težkim srcem, kako od Vas i od našega naroda u katedrali ne ima nikakove uspomene, dočim 
od stranaca imamo puno darova; pozvan od njekih izmedju Vas samih pozivam Vas sve, da 
biste sa povjerenim si stadom šta god doprinesli za našu katedralu. A i pravo je, da sav narod i 
sve svećenstvo nješto u tu svrhu doprinese, pošto stranci, a i katolici grada Sarajeva i Mostara 
puno doprinesoše. 

Sada se pita, kako bi se narod pozvao, da šta u rečenu svrhu doprinese? Čini mi se, da 
bi najbolje bilo, da dekani sa dotičnimi župnici oprediele po volji jednu nedjelju ili 
svetkovinu, kad bi se kupila lemojzina u tu svrhu. A i veleč. o. župnici mogli bi isti dan šta 
god za istu svrhu doprinesti. Neka ipak to ne bude kašnje od zadnjega siečnja godine 1888. 
Kad se prinosi saberu, neka se ovamo na Ordinarijat pošalju. 

A šta bi bilo najbolje kupiti u ime svećenstva i u ime naroda u Bosni živućega? Po 
mojem mnijenju, koje mnogi odobriše, koji za nj čuše, najbolje bi bilo, da se za novac 
sakupljen od svećenstva kupi lampa za vječno svjetlo, a novac sabran od naroda uglaviniči te 
od kamta kupuje ulje za vječno svjetlo. 

2. Svećenikom govorim, je li mi treba istom dokazivati, da vječno svjetlo u župnih 
crkvah gori, da nas sve sjeća prisutnosti našega Gospodina Isusa u presvetom oltarskom 
sakramentu? u presvetom sakramnetu, od kojega crkva Božja ne ima ništa vrijednijega, ništa 
svetijega ni čudnovitijega; jer u njem se sadržava glavni i najveći dar Božji i sam izvor svake 
milosti i svetosti te početnik Krist Gospodin, kako se izražava Ritual rimski (de Euchar. Sacr.) 
Pa kao što se svieće za službu Božju pripaljuju svjetlom uzetim od svjetla lampe goruće pred 
presvetim oltarskim sakramentom; tako sav blagoslov, sve svjetlo, sav život, sav spas 
dobivaju i župnici i župljani od Isusa Krista, koji pod tajinstvenom prilikom kruha u naših 
crkvah usred naroda stanuje. I tako to vječno svjetlo i doziva nam na pamet čudesa 
milostivoga Isusa i pokazuje ne neizcrpivo blago presvetoga sakramenta, odakle svaki po volji 
može uzimati potrebite milosti, i predočuje nam vječnu ljubav Isusovu, i podaje način svakoj i 
najsiromašnijoj župi, kako da svojemu Gospodinu i kralju i Bogu izkaže dužnu čast i dužno 
počitanje. Zaista vječno svjetlo, tiho i blago goruće u župskoj crkvi, prekrasna je slika župe, 
koja vruće molitve upravlja k Onomu, koji je lude djevice izključio od gostbe pime, jer u 
svojih svijetiljkah nisu imale ulja, kad je zaručnik nadošao. Ne osvjedočava li već to malo 
misli svakoga župnika, kako bi pogriešio, ako ne bi podržavao vječnoga svjetla, sve da crkva i 
nije strogo to naložila; kolikih bi milosti lišeni bili župljani, kojim nitko i ništa na pamet ne 
doziva, da je u njihovoj sredini njihov najveći dobročinitelj, njihov Spasitelj i Bog, da je u 
njihovoj sredini za to, da sluša molbe i želje naše, da prima počasti naše! Zaista i takovu 
župniku i takovim župljanom moglo bi se kazati: Medju vami stoji, koga vi ne znate (Iv. 1, 
25.) 

Pa ako vječno svjetlo sdružuje pastire i ovce sjećajući ih bezkrajne ljubavi Isusove u 
presvetom oltarskom sakramentu, i ako upravo taj sakramenat u jedno veže vjernike medju 
sobom i sa Gospodinom Isusom: zar nije onda umjestno, da se sve župe reć bi sjedine pred 
oltarskim sakramentom u crkvi, koja se zove majka svih crkava u svoj nadbiskupiji? Vječno 
svjetlo pred presvetim oltarskim sakramentom u prvostolnoj crkvi u Sarajevu bit će kao vječni 
spomen jedinstva izmedju svega svećenstva nadbiskupije i povjerena mu naroda s jedne strane 
i izmedju Gospodina Isusa, nadpastira duša naših, s druge strane. Presveti sakramenat je život 
cielokupne crkve. U svetohraništu prvostolne crkve Gospodin Isus prikazuje sebe dan i noć za 
svu nadbiskupiju; odatle teku milosti za sve župe. 

3. Još jedna mije na srcu želja. Naš narod zna iz daleka u velikom broju ići na razna 
proštenja, da raznim svetcem dužnu im čast i z kaže. Koli je takova pobožnost opravdana i 
hvale vriedna, znamo svi. Ali kako da se mi s narodom opravdamo, ako ne pohadjamo i ne 
štujemo Isusa Krista, koji je nazočan u presvetom sakramentu? Je li čudo, ako se uobće stari 
zli običaji ne ukidaju, ako se novi još gorji uvadjaju, ako strasti vladaju, ako pobožnost 
nazaduje, je li čudo, ako se zlo širi, kada narod na vrutak milosti, na Isusa u presv. sakramentu 
zaboravlja? Komu je zlo bilo s Isusom, a komu je bez Isusa bilo dobro? Zato evo, što ja 
savjetujem i predlažem ovom sgodom, ako hoćete, kao što želite, da narod počme Gospodina 
Isusa sve to gorljivije ljubiti. Svaki župnik neka svake nedjelje poslie propoviedi pročita 
imena onih obitelji, od kojih će svaki dan druga redom u ponedjeljak, utorak i tako dalje po 
jednu osobu poslati u župnu crkvu, da ondje pred presv. oltarskim sakramentom moli za svoju 
obitelj i za cielu župu. U župi, u kojoj je četiri sto ognjišta, došao bi na svaku obitelj red samo 
jedan put na godinu. Ako mogu obitelji bez uštrba potrebnih stvari za život iz svoje sredine 
izašiljati ljude na cestu, k uredu obćinskomu, kotarskomu i okružnomu, što bi im škodilo, da 
jedan put u godini iz svoje srdine izašalju zastupnika u župnu crkvu, da se u njoj četvrt sata 

pomoli Bogu? Gdje je manje obitelji, došao bi red na svaku obitelj po dva puta na godinu; pa 
i onda mogla bi drugi put iz iste obitelji druga osoba ići, tako te nebi nikomu mogla ta stavar 
ni s toga gledišta dosaditi. A ako bude samo iskre ljubavi u srcu napram Gospodinu Isusu u 
presv. sakramentu, to će s veseljem pojedine obitelji izašiljati svoje zastupnike pred 
Gospodina Isusa u presv. sakramentu. Sam pako župnik neće pri prizivanju pojedinih obitelji 
imati upravo nikakova gubitka vremena, jer je dosta iz knjige status animarum redom pročitati 
sedam obitelji svake nedjelje. Ako se hoće, da takovo pohadjanje presv. sakramenata ima 
stalnu korist, morao bi sam župnik svaki dan bar jedanput Gospodina Isusa u presv. 
sakramentu pohoditi, jer tu primjer najviše djeluje. A da se olahkoti narodu molenje pred 
presv. sakramentom, može mu župnik opredieliti i namjenu, u koju će svoje molitve pred 
presvetim sakramentom obavljati. Pa buduć da bi svaki dan njetko molio ne samo za pojedine 
obitelji, nego za svu župu, svaki uvidja, od kolike bi koristi takovi pohodi bili po svu župu već 
s razloga, što bi župnik mogao tim načinom lahko i / koren i ti i najstarije zle običaje; jer treba 
znati, da se naš Gospodin Isus neće dati od nas nikada prevladati u ljubavi. Ali ako od više 
stotina vjernika, da i od koje hiljade, što ih je u župi, jedva tko ili nitko na Gospodina Isusa i 
pomisli, a kamo li, da mu se klanja i da ga za milosti prosi, kako se onda takova župa može 
nadati blagoslovu, pošto činom očito pokazuje, da ili ne vjeruje, da je Isus u presv. 
sakramentu, ili da ga ne ljubi? Tko bi vjerovao, da mi ljubimo kojega prijatelja, ako na njega 
ni ne mislimo, ako ga nikad ne pohadjamo, premda nam je blizu; ako ga nikad ni ne 
pozdravimo, premda je u istom mjestu, gdje smo mi; tko dakle da vjeruje, da ljubimo 
Gospodina Isusa, ako nikada od njega nikakovih milosti ne prosimo, premda je upravo u tu 
svrhu nazočan u presvetom sakramentu; ako u svojoj nevolji i nuždi obijemo pragove svih 
ljudi, koji nam ne mogu pomoći, a niti nam ni na kraj pameti, da otidjemo do Gospodina 
Isusa, koji je u presv. sakramentu pune ruke ima darova, i jedva čeka, da tko k njemu dodje, 
samo da mu ih dade. Čim ćemo više biti sami o tom uvjereni, tim ćemo znati i narod svoj o 
tom bolje osvjedočiti. Slaba je ljubav naša k Isusu Gospodinu; ako su nam takovi posjeti težki 
i nesgodni; a nikakova je zaista ljubav u onoga, koji Gospodina Isusa ne posjeti nikada. Ovo 
je zaista vriedan predmet razmišljavanja za korone. 

Osim namjene obćenite, da svi župljani dobiju milost te ljube Gospodina Isusa, u toj 
ljubavi uztraju do smrti i poslie smrti k njemu dodju, neka oni koji ga pohadjaju osobito ovu 
namjenu imaju: da Gospodinu Isusu za bezkrajnu ljubav zahvale, koju nam je pokazao 
ustanovivši presv. olt. sakramenat; da mu zahvale za sva dobročinstva, osobito za to, što su ga 
smjeli toliko puta u se primiti; da mu javnu počast dadu za sve poruge, što ih je od nevjernika 
i krivovjemika primio; da mu koliko više mogu zadovolje dubokim počitanjem i 
svakovrstnim štovanjem za nepristojnosti, bezbožnosti i svetogrdja, što je pretrpio od istih 
vjernika; da se Isusu u duhu poklone u svih crkvah svieta, bile one po selih ili gradovih, u 
kojih je god presv. sakramenat, gdje ga malo ne sav sviet odnemaruje, gdje s njim toli zlo 
postupaju, gdje ga tako riedko pohadjaju i tako obćenito na nj zaboravljaju. 

Ne znam bolje završiti ovaj razgovor s vami nego riečmi jednoga sluge Božjega, koji 
je savjestno pohadjao često Gospodina Isusa u presv. sakramentu, pa je tolike koristi odatle 
crpao, daje zavapio: “O koliko radosti si, Gospodine, dao srcu momu, kad sam samotan k tebi 
došao! koliko suza si mi otro, koliko žalosti si mi već snimio sa srca moga! Tebi na hvalu i 
slavu dužan sam priznati, da si mi već čudovito pomogao. Kad u svojoj službi nisam znao, šta 
da radim, kad mi je od tuge i žalsoti srce zadrhtalo, kad je koja duša do ruba propasti došla: 
onda si ti bio moj prijatelj, moj savjetnik, moj pomoćnik. Veličat ću te kroz sav život svoj, i 

neću nikada propustiti dana, da pred tvoj priestol ne pristupim”. Inspice et fac secundum 
exemplar, quod monstratum est tibi. 


U Sarajevu na dušni dan dne 2. studenoga 1887. 


f Josip v. r., 

nadbiskup vrhbosanski. 


u Za pohadjanje presv. sakramenta može veoma dobro svim svećenikom služiti prekrasna knjižica sv. Alfonsa 
Ligorija, u kojoj se sadržavaju molitve za svaki dan u mjesecu, koje se mogu moliti pred presv. skramentom. 
Knjižica je prevedena i u njemački jezik, a naslov originala jest: L' anima Cristiana innanzi a Gesu Sacramentato. 
Pensieri ed affetti tratti delle opere spirituali di S. Alfonso M. de Liguori. Roma. Tipografia Tiberina. 1880. 

2.4. Proslava zlatnog jubileja svećeništva Leona XIII. 

Vrhbosna, br. 24 od 29. studenoga 1887., str. 386.-387. 

U ovoj okružnici Stadler se obraća svećenstvu u povodu pedesetogodišnjice 
misništva pape Leona XIII. Mnogi se pripremaju za taj jubilej, kako katolici tako i 
nekatolici, da izraze papi čast i štovanje kao zahvalu za sve što je učinio za Crkvu, 
ali i za druge. Stadleru je jasno da se Crkva u Bosni ne može natjecati s drugima 
zbog siromaštva, no ona može učiniti ono što je činila i prva zajednica u 
Jeruzalemu koja ništa drugo nije mogla učiniti za sv. Petra već moliti za svoga 
pn’aka. Stoga Ordinarijat naređuje neka se na Staru godinu moli večernja, te neka 
se pred Presvetim izjnole Lauretanske litanije, pa kako je običaj na misi zahvalnici, 
iskazati zahvalu za sve što smo od Gospodina primili u protekloj godini, neka se 
ovaj put zahvali i za dobročinstva udjeljena Svetom Ocu kroz proteklih pedeset 
godina njegova misništva. Prvoga siječnja neka se drži svečana sveta misa s 
oracijom “pro papa ” i s homilijom o Svetom Ocu. Osim toga bilo bi poželjno, ako 
bi se moglo skupiti pedeset ljudi da odu na hodočašće u Rim ispred Crkve u Bosni. 
Zbog toga poziva sve koji žele, bilo svećenici ili netko iz puka, da se što prije jave u 
Ordinarijat. Ukoliko ne bi bilo dovoljno ljudi, delegacija vrhbosanske metropolije 
priključila bi se austrijskom izaslanstvu. 


[b.b.] 


Josip, 

po milosti Božjoj i svete apostolske stolice nadbiskup vrhbosanski i metropolita, svim 
svećenikom, koji su u ovoj nadbiskupiji vrhbosanskoj, blagodat i mir od Boga Otca na¬ 
šega i Gospodina Isusa Krista. 

1. Kroz čitavu već godinu, kako sami znate, jedna te ista misao zanima katolički sviet: 
misao na papu i na proslavu njegova pedesetgodišnjega misničva. I ta misao ne bješe 
neplodna, jer po svih krajevih svieta nastojahu i još sveudilj nastoje katolici svoju ljubav i 
činom zasvjedočiti, pa povodeći se za sv. trimi kraljevi, ostavljaju svoj zavičaj i poduzimaju 
dalek put u Rim, da otcu svega kršćanstva čestitaju, da ga u njegovih težkih patnjah tješe, da 
mu svoju sućut izraze, što ga nezahvalni sinovi progone i potrebne ga za upravu crkvenu 
slobode lišavaju.Tri kralja došavši k Isusu u Betlehem, darivaše ga dragocjenimi darovi i 
pokloniše mu se. Ni u tom ne zaostaše hodočastnici u Rim za sv. kraljevi, jer i oni dolazeći u 
Rim, darivaju namjestnika Kristova prekrasnimi darovi i priznavaju ga temeljem i glavom 
crkve, priznavaju ga namjestnikom Kristovim, priznavaju ga središtem crkve, i početkom i 
vrutkom svega jedinstva u crkvi. On čini, da svi narodi po svem širokom svietu jedno te isto 
misle, jedno te isto u srcu ćute, jedno te isto kao jedna usta prem različitim glasom govore; jer 
učvršćeni na Petru misle samo ono što Petar misli, ljube samo ono što Petar ljubi, izriču samo 
ono, što vjerom Petrovom prosvietljeni um shvaća, što ljubavju Petrovom, koja jedino Isusa 
ljubi, pregrijano srce ćuti, prem različiti narodi jedno i drugo izgovaraju različitim glasom - 
prema različitim svojim jezikom. I tako ovom prigodom proslave pedesetgodišnjega misničtva 
Leona XIII. crkva sa rimskim papom kao sa svojom vrhovnom glavom i sa vrutkom svoga 
dvostrukoga jedinstva vjere i ljubavi ukazuje se svemu svietu kao družtvo samim Bogom 
ustanovljeno i povezano vezovi nepoznatimi svakomu ciglo čovječjemu družtvu, jer ni jedno 
družtvo ljudsko ne osniva se na vjeri i na ljubavi, koja bi proizvirala iz vrhovnoga autoriteta, 
spajajućega duše svih u jednoj vjeri, u jednoj nadi, u jednoj ljubavi. I ta vrhovna vlast papina, 

nam katolikom vazda mila i draga, kano da nam je dandanas još puno milija i častnija, jer 
znamo, da ju drži u ruci duhom jaka desnica slabašna starca Leona XIII., koji je svojimi djeli 
izvadjanimi kroz petdeset godina zatravio sav sviet, te se kraljevi i carevi nekatolički takme sa 
katoličkimi, tko će od koga veću čast izkazati siedomu starcu u Vatikanu. 

I tako proslava petdesetgodišnjega misničtva papina nije puka proslava, nego je sjajan 
dogodjaj, koji odkriva svemu svietu sakrivenu tajnu, da siedoga starca u Vatikanu drži 
nadzemna moć, proti kojoj mogu strasti ljudske ustajati, ali nadjačati neće nikada; jer sam 
Bog drži u svojih rukuh i upravlja kao vrhovni gospodar tek stvari na ovoj zemlji, koja je 
podnožje njegovih nogu. 

2. Dok se sav sviet kreće prema Rimu, dok i nekatolici čast izkazuju sv. otcu, dok se 
po svem katoličkom svietu i kod kuće priredjuju svečanosti, kako da se prvi siečanj kao 
godišnji dan primicija papinih čim dostojnije proslavi, i odašiljaju u Rim izaslanici, da se 
osobno sv. otcu u ime svojih biskupija i krajeva poklone: smijemo li mi za njimi zaostati, mi, 
koji znamo, da su se sv. otci pape upravo očinski kroz vjekove zauzimali za Bosnu, te ju reć 
bi na svojih rukuh nosili? Mi se istina ne možemo s drugimi natjecati u samoj sjajnosti 
svečanosti ili u sjajnih i mnogobrojnih izaslanstvih u Rim, ali to se od nas ni ne traži; no 
možemo, a to se jedino od nas i iziskuje, da svoju ljubav napram sv. otcu pred Bogom i pred 
ljudi izjavimo, kao što ju svakom sgodom i gledamo izjaviti, tako te u toj ljubavi nećemo i ne 
damo, da nas tko preteče, nećemo, da za kim zaostanemo. Mala crkvena obćina u Jeruzalemu 
nemogaše učiniti ništa za sv. Petra, koga baciše u tamnicu. Ali jedino je mogla, i to je učinila, 
da se je za njegovo izbavljenje iz tamnice goruće Boga molila, i Bog joj je uslišao molitvu 
izbavivši sv. Petra iz tamnice. Podjimo njihovim tragom i mi, ter se uviek a osobito dojdućega 
prvoga siečnja svim srcem Bogu molimo za oslobodjenje sv. otca pape iz ruku njegovih 
neprijatelja i za blagostanje svete matere crkve. Pa da ta molitva bude po svoj nadbiskupiji 
vrhbosanskoj jedinstvena, a time Bogu ugodnija, naredjujemo: 

a) Gdje može na staro ljeto poslije podne biti večernja, neka se drži, ter neka se pred 
Presvetim izmole litanije lauretske sa pripadajućimi molitvami, kako se nalaze u dodatku 
maloga našega rituala. Prema propisu i onako treba da se ta večernja drži kao zahvalnica za 
sva dobročinstva primljena tekom ciele godine; ovaj put neka se to isto učini samo još s tom 
nakanom, da se zahvalimo i za dobročinstva udieljena sv. otcu kroz petdeset godina njegova 
misničtva, ter da mu izprosimo od Boga sve milosti, koje su mu za njegovo težko zvanje od 
potrebe. Gdje to nije moguće sbog prevelike udaljenosti župljana, neka se rečene molitve 
prvoga siečnja poslije sv. mise obave. U propoviedi, koja se drži na staro ljeto, može se koja 
uplesti i o sv. otcu, ali nije od potrebe, jer na sam godišnji dan treba da se to učini. 

b) Prvoga siečnja neka se drži svečana sv. misa, pod kojom poslije sv. evangjelja neka 
se drži slovo o sv. otcu. Orationi diei sub una conclusione addatur oratio pro papa. Na koncu 
mise zapjeva se Te Deum laudamus. Poslie oratie: Deus, cujus misericordiae non est 
numeras, uzme se oracija pro papa, ter se zaključi sa: Divinum auxilium maneat semper 
nobiscum. Gdje se litanije mole poslie mise, neka se najprije izloži presv. sakrament, pa 
izmole litanije lauretske cum orationibus adnexis, onda zapjeva Te Deum laudamus cum 
Benedicamus Patrem etc. et oratione: Deus, cujus misericordiae non est numerus etc. sa 
oracijom pro papa. Poslie toga pjeva se Tantum ergo etc. cum oratione Deus qui nobis sub 
sacramento. 

3. Mnogi od vas izraziše želju, poći u Rim . I moja je to želja, da iz Bosne i 
Hercegovine ide deputacija u Rim. Neka se dakle svaki, koji god želi ići u Rim, čim prije 

(najdulje do 15. siečnja 1888.) kod ovoga ordinarijata javi. Zamolit ćemo i druge ordinarijate 
u Bosni i Hercegovini, neka pozovu svoje svećenstvo i puk, da se kod njih svi prijave, koji 
god naumiše ići u Rim. Bude li se preko petdeset osoba javilo, ići ćemo u Rim kao posebna 
deputacija, ne bude li ih toliko, priključit ćemo se ausrtrijskoj deputaciji .U slučaju, ako 
uzmognemo poći kao posebna deputacija iz Bosne i Hercegovine, javit će se u svoje vrieme, 
kad ćemo moći biti primljeni. Ja sam istina o tom već govorio sa Nuncijem bečkim, ali nije 
se moglo ništa zaključiti, pošto ja sam nisam znao kazati, hoćemo li nećemo li moći sabrati 
toliko svećenika i svjetovnjaka, da bude dostatan broj, koji bi dostojno predstavljao katoličtvo 
iz Bosne i Hercegovine. Najbolje bi bilo, da se neposredno poslie uskrsa u Rim podje , kad 
minu najveći župski poslovi. Koji god od dušobrižnika, župnika ili duhovnih pomoćnika želi 
ići u Rim, onomu se svakomu već sada daje dozvola, ima li već zamjenika, treba ipak da se 
amo javi, neka se znade broj hodočastnika. Oni pako, koji zamjenika ne imaju, nego bi rad 
tako si pomoći, da ga susjedni župnik zastupa, mora tražiti posebnu dozvolu, da smije poći u 
Rim. Ta dozvola daje se na šest nedjelja, računajuć od dana, kada se tko iz svoje župe udalji. 

Pošto sva braća franjevci moraju i od svoga provincijala dobiti za to dozvolu, zamolio 
sam istoga, neka bi ili u franjevačkom listu ili drugče izjavio svoju misao glede te dozvole. 

4. Ostali mi sad kod kuće ili pošli u Rim, nastojmo najprije očistiti dušu svoju od 
grieha, da čisti možemo stupiti pred Gospodina Boga te ga u presv. ime Isusovo uspješno 
zaklinjati, neka bi se dostojao smilovati crkvi i njezinoj glavi, te ju izbavio iz ruku 
neprijatelja. Molitva, to nam je jedino ali i najvaljanije i najuspješnije sredstvo, po kojem od 
Boga možemo zadobiti sve, što od njega u ime Isusovo prosimo; jer ako mi i nismo dostojni, 
da nam Bog naše molbe usliša, dostojan je to sam Isus, na kojega se oslanjamo, kada Boga u 
pomoć zazivamo. A molimo ga za crkvu i za rimskoga papu, ut destructis adversitatibus et 
erroribus universis secura (Deo) serviat libertate; molimo ga za sve kršćane, za svu crkvu, te 
mu iz dna srca govorimo: Izlij na nas. Bože, puninu milosti, ut et mundi cursus pacifice nobis 
tuo ordine dirigatur et Ecclesia tua tranquilla devotione laetetur. 


U Sarajevu, dne 29. studenoga 1887. 


f Josip v. r., 

nadbiskup vrhbosanski. 

2.5. Svetkovanje dana Gospodnjega 

Vrhbosna, br. 3 od 1. veljače 1888., str. 33.-38. 

U ovoj korizmenoj poslanici Stadler govori puku o trećoj Božjoj zapovijedi 
“Spomeni se da svetkuješ dan Gospodnji”. I to zbog toga što mu se čini da 
svjetovnjaci, stanovnici gradova, a za njima ne zaostaju ni seljaci, olako zapuštaju 
dan Gospodnji, nalazeći uvijek neke razloge da ne budu nedjeljom ili blagdanom na 
svetoj misi, niti koriste te dane za odmor. Stadler navodi razloge zašto se mora 
štovati dan Gospodnji. Bog je dajući ovu zapovijed dobro učinio čovjeku 
poznavajući njegovu narav, te tako čovjek ima šest dana raditi kako bi u znoju lica 
svoga prehranio sebe i svoju obitelj, ali sedmi dan treba otpočinuti, naći vremena 
za sebe, svoju obitelj i napose zahvaliti Bogu za sve darove. Za nas katolike 
obvezno je nedjeljom prisustvovati svetoj misi. 


Br. 114. 


Josip, 

po milosti Božjoj i svete apostolske stolice nadbiskup vrhbosanski i metropolita, svim 
vjernikom, koji su u ovoj nadbiskupiji vrhbosanskoj, blagodat i mir od Boga Otca naše¬ 
ga i Gospodina Isusa Krista. 

1. Sv. naša mati crkva kroz svu godinu istina podiže svoj glas i opominje nas svoju 
djecu, da nastojimo Boga poznati, ljubiti, služiti i tako radeći spasiti dušu svoju; ali nikada se 
ne trudi toliko, da nas od grieha odvrati ter na to skloni, da Božje zapoviedi držimo, koliko 
upravo kroz vrieme korizmeno. U to vrieme predočuje nam se življe sve, što je za nas 
Gospodin Isus činio i trpio, sve što je uzrok našemu spasu; u to vrieme običaju i najgorji 
grešnici prestati griešiti, za griehe se skrušeno kajati i s Bogom se izmiriti, ako nisu vjere 
izgubili; u to vrieme i Gospodin Bog daje veće milosti, pruža mke svoje nam na pomirbu, 
prem smo ga težko uvriedili. Zato sv. crkva i spominje u to vrieme rieči sv. Pavla: Sad je 
vrieme prijatno, sad su dani spasa, samo da nas na pravi put privede. 

Hoćemo li sbilja sa stranputica skrenuti na pravi put ter se odlučiti stalno Božje 
zapoviedi držati i dobar život voditi, nije dosta, da si tako obćenito preduzmemo: popravit ću 
se, neću više nikada griešiti; nego je od potrebe, da ozbiljno promislimo, što nas je do sada 
zaustavljalo na putu krieposti, te upravo to da gledamo izkoreniti; inače ostat će nam i 
najiskrenije odluke jalove. A što nas, dragi kršćani, najviše zaustavlja na putu krieposti? koja 
je to zapovied Božja, na koju najviše zaboravljate? do koje tako malo držite, daju bez grižnje 
savjesti pristupljujete, da mnogi od vas ima to osvjedočenje: izvršim li ju, dobro je, neizvršim 
li je, nije zlo? Koja je to zapovied? Zapovied je to Božja, koja nam nalaže, da posvetimo dane 
svečane. Na žalost opaža se, da mnogi ne dolaze nikako ni k svetoj misi, a kamo li da posvete 
dane svečane, poimence nedjelju, a drugi ako obično i dolaze k sv. misi, za najmanji razlog od 
nje izostanu, a da ih ni sviest ne zapeče; treći opet ako k sv. misi i dolaze, nije ih ni briga, da 
ostali dan posvete, nego se svjetskim poslovom podaju, da ni ne govorim o onih, koji uprav 
nedjelje i blagdane upotrebljavaju u svrhu, da Boga vriedjaju. Rad bih vam dakle dužnost, 
posvetiti nedjelju, tako razložio te u srcu vašem nastane osvjedočenje, da sav vaš blagoslov 
ovisi o dobru svetkovanju nedjelje. Sto se kaže o nedjelji, to valja kazati i o ostalih 
svetkovinah; isti ili slični razlozi iziskuju, da se i drugi blagdani ovako svetkuju kao nedjelja. 

2. Zapovied Božja glasi: Spomeni se, da svetkuješ dan Gospodnji. Zašto je Bog samo 
pred tu zapovied stavio rieč: Spomeni se? Zar nije bilo dosta kazati: Svetkuj dan Gospodnji, 
kao što je kod ostalih zapoviedi prosto rekao: Ne imaj drugih bogova uz mene, ne izusti imena 
Gospodina Boga svoga uzalud, poštuj oca i mater, i tako dalje? Kazat ću vam, zašto je uprav 
pred treću zapovied metnuo rieč: Spomeni se. Bog je sve zapoviedi izdao i hoće da se drže, 
ali osobito mu je stalo do toga, da se upravo njegovi dani svetkuju, pa zato je upravo tu 
zapovied krepčije izrekao i svim ju htio osobito preporučiti i u srce usaditi. I mi kad komu šta 
zapoviedamo, običajemo govoriti: Sve ovo što sam ti kazao izvrši, a osobito se spomeni, da 
ovo i ovo ne zaboraviš učiniti. I Bog dakle prem želi i zapovieda pod velike kazne, da se sve 
njegove zapoviedi drže, jedna mu je ipak veoma na srcu i tu iztiče govoreći: Spomeni se da 
svetkuješ dan Gospodnji, to jest sve drži, ali ovu treću drži osobito. I to je razlog, zašto je 
Bog, prem hoće, da mu se svaki dan služi, izlučio jedan od sedam dana i sebi ga posvetio 
veleći: Sedmi je dan svet Gospodinu (Ex. 31, 15) sedmi dan da vam je najsvečaniji i svet (Ex. 
35, 2). 

A zašto je Gospodinu Bogu upravo do te treće zapoviedi toliko stalo, te ju je 
vanrednim načinom toli jako iztaknuo? Zato, jer je htio, da se ti svečani dani njemu na čast i 
slavu posvete, a nam na spas duša naših sprovedu. Tu su dani, i to jedini dani, kad se svaki 
katolik za Boga ili proti Bogu odlučuje. Što je bilo drvo od znanja dobra i zla u raju 
zemaljskom za Adama i Evu, to su za sve nas dani svečani, jer u te dane pokazujemo mi pred 
svim svietom očito, da li spadamo u družtvo Božje, u crkvu, da li smo dielnici svih onih 
sredstva, po kojih se spas postizava, da li Boga priznajemo kao svoga stvoritelja i odkupitelja 
i posvetitelja. I kad sa kuće Božje glas Božji po zvonu svu djecu Božju poziva, neka dodju i 
prisustvuju nekrvnoj žrtvi u crkvi, te im se naklone sva dobra, što nam je Gospodin Isus 
zaslužio svojom krvlju prolivenom na kalvariji: onda se prava djeca rado tome glasu 
odazivaju, a zla djeca prečuju taj glas, onda se misli svega naroda odkrivaju te Gospodin Isus 
postaje po proročtvu starca Simeona znak odkupljenja za one, koji u crkvu dolaze, da svetkuju 
njemu posvećene dane, a znak izgubljenja za one, koji ne mare za crkvu i za sveta otajstva, 
koja se u njoj obavljaju. Jest, tako je, predragi moji kršćani; narod, koji na dan Gospodnji hrli 
u crkvu, koji sav taj dan svetkuje i Bogu posvećuje, pokazuje, da ima u njega vjere, da ima u 
njega ljubavi napram sv. crkvi i napram Gospodinu Isusu, ali ako na dan Gospodnji narod ne 
pohadja crkve, ako je crkva na taj dan prazna, ako dan Gospodnji narod ne razlikuje od drugih 
dana, onda se čovjek ne vara, ako kaže: Vjere je nestalo u tom narodu, ne ima u njega ljubavi 
k Bogu ni k spasu duša, obuhvatilo gaje nehajstvo za svete stvari, bezvjerje, bezbožtvo. 

3. Prema tomu skroz je naravno, da su muževi puni Duha Božjega ustali upravo na 
obranu te treće zapoviedi Božje gledajući narod na to skloniti, da je ne prestupi ter na se ne 
izazove srčbe Božje. Pobožni Nehemija sav strven od pogleda, gdje narod ne svetkuje dana 
Gospodnjega, vapi: Kakovo je to zlo, što činite, da obezčašćujete subotu, to jest dan 
Gospodnji? Vi se usudjujete radnjom obezčastiti dan Gospodnji, a zar ne znate, kakovih su se 
kazna naši predji dobavili upravo po takovih griesih? Zar se ne bojite, da ćete povredjivanjem 
svetkovina na se izazvati srčbu Božju? Nisu li tako naši otci činili, i nije li Bog upravo zato 
svu ovu nesreću na nas i na ovaj grad doveo, a vi srčbu umnažate nad Izraelom time, što 
prestupljujete subotu, to jest dan Gospodnji? 

A znate li, kako su bili u starom zakonu kažnjeni, koji su dane svečane oskvmjivali? 
Smrću bili su kažnjeni. Evo što sam Gospodin Bog govori: Šest dana radite, a sedmi dan da 
vam je svet. Tko ga oskvmi, te radi u njem, neka se pogubi, neka se kamenjem zaspe (Ex. 35, 

2). Imate, reče Gospodin, šest dana za obavljanje vaših posala, a sedmi posvetite; a usudi li se 
tko prestupiti dan Gospodnji, neka se iztrebi iz naroda, neka se pogubi, neka se zaspe 
kamenjem. Pa sbilja. Kad su Židovi putovali kroz pustinju, nadjoše, kako pripovieda sv. pismo 
(Num. 15, 35), jednoga gdje kupi drva u subotu, to jest na dan svečani. I koji ga nadjoše gdje 
kupi drva, dovedoše ga k Mojziji i k Aronu. I metnuše ga pod stražu, jer ne bješe kazano, šta 
će se činiti s njim. A Gospodin Bog reče Mojziji: neka se pogubi taj čovjek, neka ga zaspe 
kamenjem sve ljudstvo. I ljudi ga izvedoše i zasuše ga kamenjem, kao što je zapovjedio 
Gospodin Mojziji. 

Ako Gospodin Isus od prevelikoga milosrđa i ne kazni smrću svakoga, koji u novom 
zakonu prestupi treću zapovied, kao što je u starom zakonu bio smrću kažnjen svaki, koji god 
ju je prestupio, odatle ne sliedi, da nije te kazne zaslužio svaki, koji god ju prestupi. Što zar 
sbilja ne kazni Bog svakoga, koji god prestupi treću zapovied? Jest, kazni jedne odmah i 
smrću koji se usudjuju kršiti treću zapovied. Pripoviedaju sabrani biskupi u parižkom saboru 
crkvenom one crkvene države mnogo slučajeva, što su sami vidjeli, ili čuli, pripoviedaju, daje 
jednoga grom udario, koji je radio u svečani dan, a drugi koji je u svetac jamu kopao, ostao je 
u njoj mrtav. U jednom selu više ljudi oskvrnjivalo svetkovinu i gle oganj sašao s neba, te ih 
sve pogubio. Za druge ako i ne znamo, kako ih je Bog kaznio, zar odatle sliedi, da ih nije 
kaznio? a ako ih još nije kaznio, zar ih neće ni kazniti? Tvrda je i nepokretna istina, koju sam 
Bog na usta proroka Ezehiela izriče govoreći: Subote moje oskvrniše ... rekoh dakle, izlit ću 
na njih srčbu svoju te ću ih uništiti (13, 21). Treba znati, da su teže kazne Božje duhovne od 
vremenitih, pa da Bog one, koji ne kazni vremenitimi nesgodami, svakako kazni duhovno: 
uzkraćujuć im svoje milosti, puštajuć ih neka im srce otvrdne u griehu, neka umru bez 
pokajanja, bez ikakova znaka, da će se spasiti. 

4. Prije nego nastavim razlaganje treće zapoviedi Božje, od potrebe je, da dvojbu 
razbijem, koja je mogla komu doći u pamet, a koje ja nisam htio do sada ni spomenuti, da ne 
pretrgavam misli, koje sam vam tumačio. Kako to, da se kod Židova uviek spominje subota 
kao dan, koji treba izmedju sedam dana svetkovati, a kod nas da se kao takav dan mjesto 
subote spominje nedjelja. Odmah ću vam ja to razjasniti. Već sama narav iziskuje, da se koje 
vrieme opredieli za Boga, da se samo njemu na slavu posveti, ali sama narav ne kazuje, neka 
to vrieme, koje se ima Bogu posvetiti, bude nedjelja ili ponedjeljak ili drugi koji dan. Kad je 
pako Bog dao zakon na gori sinajskoj, onda je kazao, neka to vrieme, koje se ima njemu 
posvetiti, bude subota i drugi svečani dani, kojimi se iztiču dobročinstva izkazana 
židovskomu narodu u starom zavjetu. Kad se je dakle sav stari zavjet imao dokinuti te uvesti 
spomen dobročinstva i/kazanih ne samo Židovom, nego svemu svietu, onda je trebalo 
dokinuti svetkovanje subote i ostalih židovskih svetkovina. A znamo, da je po smrti našega 
Gospodina Isusa učinjen kraj staromu zavjetu, a po tom i suboti i ostalim svečanostim 
židovskim; jer obredi židovski i svetkovine bile su ujedno sjena i slika svjetla i istine, pa zato 
kad je Isus, to svjetlo i ta istina, došao, onda je imalo ne stati sjene i slike. 

Što se tiče svetkovanja subote u starom zakonu, treba imati na pameti i ovo. Trebalo je 
narodu židovskomu ne samo usaditi u srce, nego i vidivo pred oči staviti glavnu istinu o 
stvorenju svieta, koji je Bog stvorio u šest dana, a onda je mirovao sedmi dan, i taj sedmi je 
dan opredielio, da i židovski narod miruje od svake radnje, tako te nije reć bi ništa smio 
učiniti na taj dan, što bi sjećalo na rad. A naravno je odatle sliedilo, da je i nehotice svaki 
Židov morao pitati, ako još nije znao, ili da mu je moralo samo na pamet doći svake subote, da 
je Bog sve stvorio i zato, jer je on sedmi dan mirovao od stvaranja, da i oni moraju mirovati 

od svakoga rada, da se sjete te temeljne istine. A evo razloga, zašto se sad mjesto subote 
svetkuje nedjelja. Kao što je u starom zakonu bila temeljna istina objavljena, da je Bog sve 
stvorio, tako je za vrieme, kad je Isus odkupio sviet i crkvu ustanovio, temeljna istina vjerska: 
uzkrsnuće Isusovo prema riečim sv. Pavla apostola: Ako Krist nije uzkrsnuo, uzaludna je naša 
vjera. Taj dan uzkrsnuća, koji je bio nedjelja, predstavlja takodjer, da smo mi griehu umrli i 
po krstu s Isusom uzkrsnuli na novi život, to jest na taj dan slavimo drugo stvorenje naravi 
uzdignute po Bogu spasitelju. Povrh toga u nedjelju je sišao Duh sveti na crkvu te ju posvetio 
i dovršio. Bilo je dakle od potrebe, da se mjesto subote slavi nedjelja, da se sjetimo Sina 
Božjega, odkupitelja svieta, i Duha svetoga, posvetitelja svieta. 

5. Zakon o svetkovanju nedjelje dvoje u sebi sadržaje: prvo, da ne radimo težačkih 
posala, a drugo da nedjelju posvetimo prisustvujuć svetoj misi i obavljajući druga dobra 
duhovna djela. 

Neću ja sad tu navoditi napose, koja su to težačka djela, kojih ne smijemo u nedjelju 
obavljati; svaki od vas to već zna iz običaja, iz primjera dobrih i savjestnih ljudi, iz tumačenja 
naših župnika; ja ću vam samo u obće gledati protumačiti, kako se zakon Božji o svetkovanju 
blagdana podudara skroz sa čovječjom naravju. 

Tko samo malo promotri zapovied Božju o svetkovanju blagdana, uvidit će, koli se 
divno u njoj opaža providnost Božja; koli je ona nuždna kako za tielo tako i za dušu; koli je 
iziskuju čovječja čast i sloboda; uvidit će, da ona čuva i brani narode kao i obitelji i pojedine 
ljude, da ona, kad se obdržava, biva vrutak obilnih dobara, a kad se povredjuje, biva vrelo 
svakoga nereda, svake nesreće, svake pokvarenosti. 

Da laglje moje misli pratite, navest ću prije samu zapovied, kako ju je sam Bog izdao; 
ona glasi. Bog je koji govori: Spomeni se, da posvetiš dan subote. Radit ćeš šest dana i 
obavljat ćeš sve poslove: sedmi to je počinak Gospodina Boga tvoga. Na taj dan nećeš 
obavljat nikakova posla, ni ti, n i tvoj sin, ni tvoja kći, ni tvoj sluga, ni tvoja služkinja, ni 
životinje, koje te služe, ni stranci, koji su u tvojoj kući. Već znamo, da se u novom zakonu 
mjesto subote svetkuje nedjelja, a znamo i zašto. 

Bog, koji je taj zakon čovjeku dao, da u nedjelju miruje i ne radi, dobro je poznavao 
narav čovječju, dobro je poznavao, kako daleko sižu granice njegovih tjelesnih sila, kako 
daleko sižu njegove potrebe. Treba imati na pameti, da je Bog onaj, koji je čovjeku 
zapovjedio, da radi u znoju lica svoga, i on da je, koji je zapovjedio, da čovjek ima samo šest 
dana raditi, a sedmi da se ima odmarati. Koli se divna mudrost i očinska briga Boga stvoritelja 
i Otca našega u tom dvogubom zakonu očituje! Bog istina hoće, da se čovjek muči i trudi i u 
znoju lica svoga hrani, ali on, koji zna, dokle sižu čovječje sile, neće i ne želi, da rad prekorači 
granicu, prekorači mjeru, i zato je izdao zakon o mirovanju, da sam čovjeku pokaže granicu, 
dokle smije ići, a onda da mu je od rada mirovati. 

Počinak i odmor je dakle od Boga kao i rad, nuždan kao i rad. A tomu nas i sama 
narav uči, jer ako je već zato čovjek prinužden da radi, što mu je Bog u tielu dao takove sile i 
moći, koje se u poslu razvijaju, to mu je i odmor odmah propisao po samih granicah tih sila, 
koje kako trebaju da rade tako trebaju da se i odmaraju ter u odmoru novu snagu zadobiju. A 
tu granicu dobro je izmjerio sam Bog te ju ovako povukao: Šest dana ćeš raditi, a sedmi nećeš 
obavljati nikakova posla. A badava bi se bilo tomu zakonu naravnomu i opirati: narav 
čovječja jača je od svih pokusa, ona se neprekidnu radu opire, jer bi mu morala podleći, 
morala bi se uništiti. Pa kad već narav naša mora počivati, odmarat se, što nam može milije i 
draže biti, nego da nam sam Bog kaže, kada je za nas najbolje, da se odmaramo? Što nismo 

smjeli ni očekivati, on je u svojoj mudrosti i dobroti nam kazao, da nam je šest dana raditi, a 
sedmi počivati. 

6. Ali ako se odmaranje u blagdanih podudara sa čovječjom tjelesnom naravju, koliko 
istom odgovara ono potrebam njegova razuma, njegova srca, njegove slobode, njegove 
vjerske naobrazbe? Jest, providnost Božja, koja je izdala zapovied o svetkovanju sedmoga 
dana, više je mislila na dušu, nego na tielo. Kad bi čovjek uviek bez odmora radio, što bi mu 
onda ostalo vremena za njegov razum, za njegovo srce, za njegovu dušu, za njegovu obitelj, 
za njegovu djecu, za više potrebe njegove naravi i njegova života? Tko bi ga silio raditi i u 
nedjelju, nebi li mu dirnuo u pravo Bogom mu dano na odmor u taj dan? nebi li snizio do roba 
svakoga radnika? A ipak je sam Isus posvetio rad, jer je bio sam obrtnik; a ipak je njegova 
vjera podučila sviet, da je čovjek istina osuđen na težak rad na zemlji, ali da je on ipak 
plemenit stvor Božji, koji ima bezsmrtnu dušu, vjeru, nadu, ljubav k Bogu i k bližnjemu, koji 
medju svojimi najprečimi potrebami tu ima, da svoju dušu, brigami potištenu, podigne gore k 
nebu, k Otcu nebeskomu, te pred njim izlije svoje raztuženo srce. Ne smije biti, niti je Bog 
htio, da rad, na koji je čovjek na zemlji osudjen, slomi dušu njegovu i da zaprieči vršiti 
dužnosti napram Bogu stvoritelju. I to je razlog, zašto je Bog dao zapovied čovjeku, da sedmi 
dan počiva, da oslobodjen od bremena zemaljskoga podigne svoje misli k nebu te se u molitvi 
ojači. I vjera širom otvara svoje crkve za službu Božju, i sve ljudstvo baca se na koljena pred 
Bogom stvoriteljem svojim i nabožne pjesme ugodno diraju u njegovo srce i nadnaravnom ga 
slašću napunjaju; vjera mu misli podiže k vječnim krajevom, i ona otvara mu isto nebo, te mu 
prstom pokazuje Boga kao našega Otca; Gospodina Isusa, gdje za nas posreduje kod svoga i 
našega Otca pokazujuć mu rane svoje; majku Mariju, gdje nas neprestano kod svoga Sina 
zagovara; sve svete i angjele, gdje, za se sigurni, a za naš spas zabrinuti, goruće Boga mole, 
neka mu se smiluje. I tako sav blažen čuti se radnik u nedjelju, kada prost od svih posala i 
briga zemaljskih, u dnu duše svoje osvjedočava se, da je za nješto više stvoren, da je pravi 
gradjanin svetih, pravi ukućan Božji, pravi baštinik Božji i subaštinik Kristov. 

7. To je, braćo moja. Bog i htio, da svaki čovjek osobito u nedjelju promotri čast, do 
koje ga je podigao. A mogu li radnici i drugi, koji su preko ciele nedjelje poslom zaokupljeni, 
lako promotriti sve svoje duševne potrebe i svjestni si biti časti, do koje ih je Bog uzvisio? 
Nije li neznanje u vjerskih stvarih veliko kod svih i kod istih tako zvanih učenih ljudi, a 
osobito kod radnika, tako te su više sažaljenja vriedni sbog toga svoga neznanja, nego sbog 
nevolja, koje trpe? I eto novoga razloga, zašto je Bog zapovjedio, da se svetkuju blagdani. 
Oni, koji su odviše zaokupljeni svjetskimi poslovi, osobito radnici i seljaci, ne mogu uz 
najbolju volju sami naučiti, što je svaki kršćanin dužan znati. U svojoj očinskoj providnosti 
Bog je ustanovio svoju svetu crkvu kao pravu učiteljicu i prosvjetiteljicu neukih, koja neuke 
podučava, mlake ognjem Božje ljubavi razgrijava, slabe jači u vjeri, žalostne tješi, svim sve 
biva; a s druge strane zapovjedio je svim, da imaju u nedjelju mirovati te mogu dati se od 
crkve podučiti u istinah potrebnih za spas, te mogu otresti se ovoga svieta i podignuti misli 
svoje gore u nebo, gdje nam je naša prava domovina, gdje su nam prava naša braća, sestre 
naše. 

8. Još nješto. Recite mi, nije li Bog stvorio čovjeka, da živi u družtvu? nije li mu sam 
Bog nametnuo tu dužnost, da stvara obitelji, i time dao mu pravo, da u toj obitelji žive i kad i 
kad zaboravi na brige, koje ga često uznemiruju? A1 ako su radnici i seljaci, ti najveći i 
najčvršći temelji družtva ljudskoga, osudjeni, da uviek neprekidno svaki dan bez razlike u 
zoru obitelj ostavljaju, a kasno u noći kući se vraćaju, kako i kada mogu onda živiti u obitelji i 

vršiti svoja obiteljska prava, svoje obiteljske dužnosti? Toga nije Bog htio, zato je izdao 
zapovied o svetkovanju blagdana, kada svi rado počivaju, kada se vesele u krugu svojih 
obitelji, kada svaki roditelj svakomu svomu djetetu zna očinsku rieč u srce usaditi, zna izvesti 
porod svoj u divnu narav, te mu divote i krasote naravi pokazivati, zna u kuću Božju svoje 
nejake dovesti ter im nevine ručice sklapati, da za rana okuse, koli je sladko služiti Gospodinu 
Bogu svomu. 

9. Sada si možete i sami misliti, koli jako Gospodina Boga vriedja svaki, koji god se 
usudjuje u nedjelju obavljati težačke poslove, koji god nedjeljom drva vozi, da ih proda, ter 
istu sv. misu zanemari, koji god obezčašćuje blagdane raznimi griesi. Onomu, koji je tako 
duboko pao, te govori, da radeći u nedjelju može zaslužiti, ne znam drugo kazati nego da je 
vjeru izgubio. Ta zar nije sam Gospodin Bog zapovjedio, da se u nedjelju i u blagdane miruje? 
nije li on time sam sebe obvezao, da će se svojom otčinskom providnošću poskrbit za 
svakoga, koji god njemu za ljubav nedjelje i blagdane svetkuje? Što zar nije on sam činom 
pokazao, koli mu je milo, kad se njegovi dani svetkuju, onda najme, kad je narodu 
izraelskomu u pustinji zapovjedio, da u subotu ne smiju ni mane kupiti, kojom ga je kroz 
četrdeset godina hranio, nego je dan prije toliko hrane im davao s neba, koliko im je dosta bilo 
i za subotu? Nije li tim čudom najbolje pokazao, da će se on već za nas brinuti, samo ako mi 
njemu za ljubav njegove blagdane svetkujemo? A onda, ako imaš i malo vjere, moraš sam 
sebi kazati, da na onoj zaslužbi, koju stečeš radeći u nedjelju i u blagdane, ne možeš imati 
nikakova blagoslova Božjega, pošto radeći u blagdane gaziš nogama i naravni i Božji zakon. 
Kako bi Bog mogao slaviti prekršitelje sv. nedjelje, on, koji se je zaprietio, da će na one, koji 
blagdane prestupljuju, pustiti suhu bolest, i vrućicu, koje će im oči izkvariti i dušu ucviliti, 
koji je o njih kazao, da će zaludu sijati sjeme svoje, jer će ga jesti neprijatelji njihovi (Lev. 26, 
16.). Sv. Vinko Fererij odrešito tvrdi: Od obezčašćenja nedjelja i blagdana dolaze led i suša 
(In Dom. 2. post oct. pasch. serm. 1.) 

10. Ali nije dosta samo počivati od rada tjelesnoga, nego je od potrebe, posvetiti 
nedjelju i blagdane slušajući sv. misu i druga duhovna djela obavljajući. Istina je, daje crkva 
svakoga katolika pod grieh i to pod smrtni grieh obvezala samo biti kod sv. mise; ali istina je i 
to, da katolik, koji bude samo kod sv. mise, a ostali dan na Boga ni ne misli, nego možda se 
još i griešno zabavlja, radi proti želji njezinoj. Kad ste bili kod sv. mise, onda ste dakako 
crkvenu zapovied izpunili i jedan diel dana posvetili; ali jeste li time već i zapovied Božju 
izpunili, koja nalaže, da valja ciel dan Bogu posvetiti? Ne, ne, time niste zadovoljili Božjoj 
zapoviedi niti ste izpunili svoje dužnosti. Pa ako se i ne zahtieva za to, da vas dan molite, ako 
je i dopušteno pristojno se i zabaviti, svakako se iziskuje, da osim mise dobar diel dana 
posvetite molitvi, duhovnomu čitanju, poduki djece u kršćanskom nauku, pohadjanju 
bolestnika i siromaka, razmišljavanju o dobročinstvih Božjih i drugih dobrih djeli. Zna 
neprijatelj našega spasa djavao, da su to jedini dani, kad seljaci i radnici mogu više dobra 
činiti, pa zato ih i zavodi na stranputice, u krčme i druga mjesta, tako te se na premnogih 
zaista izpunjuje ona strašna rieč sv. Bemardina Sienskoga: “O čudne li ludosti mnogih ljudi! 
preko sve nedjelje muče se za jadno si tielo, a u blagdan rade za osudjenje siromašne duše”. 

Zaista Gospodin Bog nije mogao manje od nas tražiti. Mi bi dužni bili sve dane života 
svoga posvetiti Bogu stvoritelju svomu i Otcu, i gle koli je dobar napram nam, ter nam reć bi 
ostavlja sve dane, a samo je jedan dan preko nedjelje sebi pridržao, a i to samo nam za ljubav, 
ter je blagdane ustanovio jedino u svrhu, da njega javno hvalimo i slavimo i tako spasimo 
duše svoje. Ah, braćo moja, gdje nam je vjera, ako ni u sedam dana ne nalazimo vremena da 

ozbiljnije na gospodina Boga mislimo i javno mu čast i / kažemo? gdje nam je ljubav k Bogu, 
dobročinitelju našemu, kada ga ni u nedjelju nećemo da priznamo za svoga Gospoda i 
dobročinitelja, od koga nam svako dobro dolazi? Čitave dane znamo potratiti kod svojih 
prijatelja i jedva čekamo, da se s njimi sastanemo, a gle, najveći naš prijatelj, koji najvećma 
našu ljubav zaslužuje, Bog, i ponukom, i prietnjom i kaznom nas zove, neka se s njim 
prijateljski porazgovorimo kako bi nam bolje bilo, i nećemo da se odazovemo! 

Ne tako, nego odsele neka budu blagdani za nas dani, kojim se već u naprvo veselimo, 
kada pred Gospodinom Bogom svojim u crkvi možemo izliti jade svoje i sve srce svoje. Tu 
podiže se naša duša, tješi se srce naše, ne staje strasti, a milost Božja napunja dušu našu 
svakom slašću, tako te ojačeni opet veselo sve ostale dane možemo raditi. I taj rad će Bog 
blagosloviti, jer je sam obećao govoreći: Držite subote moje ... dat ću vam kišu na vrieme 
svoje, zemlja će radjati rod svoj, i drveta će se napuniti plodom (Lev. 26, 2) I taj rad će Bog 
blagosloviti, ter neće nikad svu našu dušu tako zaokupiti, da zaboravimo na Boga, nego će i za 
vrieme rada nas milost sjećati, da koji čas kad i kad zaustanemo od posla pa pogled svoj 
upravimo k Bogu, koji vazda na nas upira milosrdne oči svoje, koji razkriljuje ruke svoje, da 
nas blagoslovi, koji svim srcem ljubi nas i jedva čeka, da nas svojimi milostmi obaspe. I ta 
milost čuvat će korake naše od stranputica, čuvat će um naš od zabluda, čuvat će srce naše od 
strasti i pokvarenosti ter će nas voditi vazda putem krieposti, koji vodi u nebo, a kamo nas sve 
po zagovoru bi. dj. Marije uveo trojedni Bog Otac i Sin i Duh sveti. Amen. 

Ovaj pastirski list neka se pročita puku prve korizmene nedjelje. 


U Sarajevu dne 15. siečnja na Presveto Ime Isusovo. 


f Josip v. r. 

nadbiskup vrhbosanski. 

2.6. Tumačenje dana Gospodnjega 

Vrhbosna, br. 3 od 2. veljače 1888., str. 38.-41. 

Ova je poslanica tematski povezana s prethodnom. U njoj Stadler, govoreći 
svećenicima, sa žaljenjem konstatira da vjernici slabo poštuju dan Gospodnji te 
kako se u tom pravcu mora nešto učiniti. Glavni teret pada na svećenike, ali ne 
samo teret nego i krivnja. Na Dan Gospodnji svećenik mora biti što sličniji Kristu, 
mora svom dušom i što svečanije slaviti svetu misu, kako bi i vanjskim sjajem 
privukao narod u crkvu. Vjernike treba podučiti da, upravo, o svetkovanju nedjelje i 
blagdana ovisi njihovo blagostanje, kako materijalno tako i duhovno. Treba narodu 
dati do znanja da će lakše izvršavati sve zapovijedi, ako bude štovao treću Božju 
zapovijed. No, tko treću Božju zapovijed zanemari, zanemarit će i ostale. Potom 
upućuje svećenike kako će po selima organizirati poudčavanje puka uz pomoć 
pripremljenih laika. Na kraju kaže da plodova neće biti ukoliko svećenik barem 
jednom na dan ne ode pred Presveto i ne pomoli se Svevišnjemu za povjerenu mu 
zajednicu. 


Br. 115. 


Josip, 

po milosti Božjoj i svete apostolske stolice nadbiskup vrhbosanski i mitropolita, svim 
svećenikom, koji su u ovoj nadbiskupiji vrhbosanskoj, blagodat i mir od Boga Otca na¬ 
šega i Gospodina Isusa Krista. 

1. Jednu te istu žrtvu, sebe samoga, jedanput za uviek na križu prikazana vazmenoga 
jaganjca, Isus, naš vrhovni svećenik novoga i vječnoga zavjeta prikazuje Otcu u nebu, a na 
zemlji pod prilikom kruha i vina. Tu i ondje jedan je te isti svećenik, jedna je te ista žrtva: u 
istinu i stvarno prisutan Isus Krist. Ondje na nebu djeluje Gospodin Isus vidivo, a ovdje na 
zemlji nevidivo; ondje u presvetom kod Otca nebeskoga neposredno, a ovdje na zemlji 
posredno kroz sluge, koji zastupaju njegovo svećeničtvo. Jer on sebe, jednoć na križu 
žrtvovana, bez prestanka kao pomirnu žrtvu prikazuje za nas Otcu, te u sebi i po sebi prinosi 
mu svih nas hvalu i slavu i molbe i obožavanje. Jest u nebu je Isus za uviek, neposredno pred 
Bogom kao vrhovni svećenik, kod Boga Otca i u njem kao jedinorodjeni Sin; a za nas je on 
ondje, naša žrtva, naša pomirba, naš zagovornik, nepokretan u svojoj ljubavi i požrtvovnosti, 
neizcrpiv u bogatstvu svojih zasluga, neprolazan u časti svoje službe. I plod krvne žrtve 
dobiva se u izobilu po nekrvnoj žrtvi sv. mise, tako te se ta nekrvna žrtva punim pravom 
prikazuje ne samo za griehe, za kazne, za zadovoljštinu i za druge potrebe živih vjernika, nego 
i za duše u čistilišću, kako nas uči sv. sabor tridentski (Sess. 22 c. II doctrina de sacrif. 
missae). 

Vi s menom i ja s vami oplakujem, da narod ne svetkuje nedjelja i blagdana, da na 
mnogih mjestih ne dolazi ni k sv. misi. Svaki nas treba da se ozbiljno zapita: kako bi se dalo 
tomu pomoći, kako bi se mogao narod na to skloniti, da svetkuje nedjelju i blagdane, da 
polazi crkvu, da prisustvuje sv. misi. Pa dok možda daleko tražimo za to liek, on nam je bliže 
nego i mislimo. Iznenadit će vas možda, ako kažem, da je upravo sama sv. misa, ka kojoj 
narod ne dolazi, najbolje sredstvo, kako se narod može dovesti do toga, da k sv. misi dodje. A 
ipak je tako. 

Po nauku sv. matere crkve sacrificii missae “oblatione placatus Dominus gratiam et 
donum poenitentiae concedens crimina et peccata etiam ingentia dimittit” (Conc. Trid. sess. 
22. c. II.). Dobar pastir opazivši, da mu se ovce povjerene u istu nedjelju i blagdane, koje kuda 
razilaze, da time na se srčbu Božju izazivaju, koji se pretežkimi kaznami oskrvniteljem 
svečanih dana prieti: neće li gledati tu srčbu Božju ublažiti i zaustaviti ruku razsrdjenoga 
Boga prinoseć mu nevinu krv jaganjca? neće li gledati po toj žrtvi skloniti Boga, da oprosti 
narodu, koji se je od njega odvratio, da mu izprosi milosti i dar skrušenosti ter mu se razžali u 
srcu i okaje svoje prestupe i počme svetkovati nedjelje i blagdane? I Bog će se tom žrtvom 
ublažiti i oprostit će narodu i dat će mu milost i razkajano srce. A da tu preveliku milost od 
Boga izprosimo po žrtvi sv. mise, nastojmo, braćo moja, svom dušom, da mi sami ničim srčbe 
njegove ne izazovemo; nastojmo svom dušom, da čim sličniji dan na dan bivamo njegovu 
predragomu Sinu; nastojmo svom dušom, da čim svečanije i dostojnije obavljamo svetu 
službu, ter i vanjskim sjajem vjernike čim više u crkvu pritegnemo. I vjernici vični upirati oči 
svoje u svećenike, za koje znadu, da su od Boga postavljeni kao posrednici njihovi, videći, 
gdje mi slavu Božju i njihov spas imamo pred očima, poći će tragom dobrih kršćana i 
posluhnut će glas svojih pastira. Pa ako odmah i ne uspijemo, ne dajmo se neuspjehom 
odvratiti od revnosti, nego upravo taj neuspjeh ima u našem srcu još većma uzpiriti ljubav 
napram našim bludećim ovcam ter još većim žarom valja da zaklinjamo nadpastira duša naših, 
neka im se smiluje upravo zato, što im je grieh velik. Mojzija znao je dobro, kako je narod 
izraelski zaslužio, da ga Bog sbog tolikih nedjela kazni, pa ipak nije prestao zagovarat ga i 
zauzimat se za njega kod Boga. Pa kad je uza sve to narod ostao nevaljan ter Bog naumio, 
kaznit ga, eto ti Mojzije, gdje se kao posrednik izmedju Boga i naroda postavlja i sav tronut u 
duši pun nježnosti progovara ove nježne rieči: Aut dimitte illi aut dele me ex libro vitae. 
Ugledajmo se i mi u taj prekrasni primjer i podjimo Mojzijevim tragom. 

2. Obdržavanje treće zapoviedi Božje donosi sa sobom čudovite koristi, pa zato treba narodu 
često na srce stavljati, da upravo o svetkovanju nedjelje i blagdana ovisi njegovo blagostanje 
kako vremenito tako i duhovno. Da narodu o tom valja često govoriti, već sam način, kako je 
ta zapovied izdana, nas uvjerava; jer ako su vjernici dužni često spominjat se, da posvete dan 
Gospodnji, to su i pastiri dužni svojim ovcam često tu zapovied u pamet dozivati tumačeć ju, 
daje se spomenu, ter ju izvrše. 

Da i vremenito blagostanje naroda ovisi o dobru svetkovanju nedjelja i blagdana, 
lahko će dušobrižnik moći vjernikom dokazati, ako im s jedne strane protumači, da ni jedno 
dobro ni duhovno ni vremenito nitko na svietu ne dobiva drugče nego po zaslugah Isusovih, a 
s druge strane da se te zasluge ljudem naklanjaju upravo po žrtvi sv. mise, po molitvi i po 
sakramentih. Vjera nas uči, da sva dobra, duhovna i tjelovna, vječna i vremenita, što god 
primamo, imamo zahvaliti Gospodinu Isusu, jer nam od njega dolaze. Sto god nam dobra čine 
ljudi, svetci i angjeli, bi. dj. Marija, isti Bog: sve to imamo Gospodinu Isusu zahvaliti, jer sve 
to dobivamo jedino iz ljubavi i iz počitanja napram Gospodinu Isusu, pošto nam je on sve to 
svojom krvlju zaslužio. Upravo je nemoguće ma koje dobro primiti bez zasluga Isusovih, 
svaki umiljati pogled Otca nebeskoga na nas temeljio se na zaslugah Isusovih stečenih na 
križu. A upravo ta dobra stečena po Gospodinu Isusu na križu dobivamo mi po žrtvi sv. mise, 
po sakramentih, po molitvah. I eto nam razloga, zašto nam sv. mati crkva, koja zna ljudsku 
slaboću i nemarnost i težkoću, svaki dan onako Bogu služiti, kako bi trebalo, zapovieda, da se 
u nedjelju i blagdane čuvamo svakoga posla težačkoga, koji bi nas mogao odvratiti od Boga 

ter da na te dane upravo sv. molitvi više vremena posvetimo; jer upravo po tom postajemo 
dielnici dobara što duhovnih i vječnih, što tjelesnih i vremenitih. 

Da i vremenita dobra po žrtvi sv. mise dobivamo, uči nas sv. mati crkva po sv. otcih 
sabranih u saboru tridentskom (sess. 22. c. n.) veleći, da se žrtva sv. mise prinosi pro fidelium 
vivorum peccatis, poenis, satisfactionibus et aliis necessitatibus. Zato sv. crkva i sama moli, 
neka nam Bog po žrtvi sv. mise blagoslovio i dušu i tielo: Sentiamus (govori ona in 
postcomm. 11. domin. post. Pentec.), quaesumus Domine, tui perceptione sacramenti, 
subsidium mentis et corporis: ut in utroque salvati, coelestis remedii plenitudine gloriemur; a i 
svojim službenikom dopušta, da i stipendia missae smiju i onda primati, kad vjernici žele, 
neka se sv. žrtva prikaže za vremenita dobra. A najlaglje ćete o tom narod osvjedočiti, ako iz 
života svetca navedete primjera iz kojih se očito vidi, kako Gospodin Bog i čudesa tvori, da 
pokaže, kako mu je milo, kad se njegova treća zapovied vrši. Takovih primjera naći ćete 
primjerice u spisih sv. Alfonsa Ligorija. 

3. Ako nada vremenitih dobara i može mnoge vjernike skloniti na to, da marljivije 
dolaze u crkvu po nedjeljah i blagdanih, neće se ipak pravi pastir duša time zadovoljiti, nego 
će potražiti silnije i trajnije dokaze duhovne, da ih oduševi, osobito na te dane tražiti Boga, 
tražiti spas duša svojih. Sbog čega katekizam tridentinskoga sabora (parte III. n. 38.) 
župnikom i stavlja na srce, neka narodu pokažu, koli je velika sila te zapoviedi, “kad se vidi, 
gdje su oni, koji ju kako treba drže, pred licem Božjim i gdje se s njim razgovaraju: jer i po 
molitvah koje imamo činiti, Božje veličanstvo promatramo i s njim se razgovaramo: i po 
propovjednicih, koje imamo slušati, glas Božji čujemo, koji po njih do naših ušiju dopire, koji 
o božanskih stvarih nabožno i sveto propoviedaju: pa se u oltamoj žrtvi prisutnomu 
Gospodinu klanjamo; a sva ta dobra uživaju osobito oni, koji tu zapovied marljivo drže”. 

Dobro je, da dušobrižnici i to narodu iztaknu, da će, drži li sviestno treću zapovied, 
lahko moći držati i sve ostale zapoviedi Božje, i time osjegurati svoj spas. Jer ako tko prema 
želji crkve svetkuje nedjelje i blagdane prisustvujuć sv. misi, primajući sv. sakramente, moleći 
se Bogu i čineći djela milosrdja: je li moguće i pomisliti, da neće Boga priznati za jedinoga 
Boga i Gospodara svoga i da će ga izprazno uzimati u usta svoja? je li moguće i pomisliti, da 
neće štovati svojih roditelja i glavara, da će griešiti bludno, tudje otimati, krivo svjedočiti 
proti iskmjemu, da će poželiti tudju ženu ili stvar? 

A opet kako onaj, koji treću zapovied obdržava, lahko drži i ostale zapoviedi ter se 
lahko spasava; tako s druge strane onaj, koji ju prestupljuje, prestupljuje lahko i ostale 
zapoviedi, ter stupa brzim korakom u propast. Jer koji tu zapovied zanemari, onaj ne misli 
više na Boga, ne služi mu, ni ne misli na Božja dobročinstva i na velike istine našega spasa, ne 
dobiva milosti po žrtvi sv. mise, koje i najveći griešnik dobiva, kad joj prisustvuje, prianja sve 
više za ovaj sviet, ter postaje malo po malo bezvjerac, bezbožac. Nije onda čudo, što takovim 
ljudem, koji samo zemaljska dobra imaju pred očima, duh skroz otupi, što im i tielo zaostane, 
jer si nikada ne dadu odmora, što se podaju bludnosti i pijanstvu, da zaborave na nevolju, koja 
ih tišti. 

4. Da narod nedjelje i blagdane svetkuje, treba ga uputiti, kako da ih posveti, treba mu 
pripomoći, kako će ih provesti, a u tom će svakomu dušobrižniku dobro doći knjiga: Kako 
valja naviešćati rieč Božju propoviedju i katekezom. Jedno je što tu moram pripomenuti, a to 
je, da se bez velike muke i truda neće ništa dati izvesti. Počam od nadpastira naših duša 
Gospodina Isusa, pa sve do zadnjega svećenika, koji je šta izveo, s velikim trudom svi 
izvedoše što učiniše. 

Dobar pastir duša upotrebit će sv. korizmu, kad ide od sela do sela, kad ide reć bi od 
kuće do kuće, da na večer potrebitije dužnosti kršćanske u primjerih razloži usred obitelji, 
koje se znadu oko dušobrižnika tom sgodom sabrati. U gore navedenoj knjigi spominju se za 
takove slučajeve kao sgodni osobito prijateljski razgovori, ali na koje se valja dobro pripraviti, 
hoće li se šta postići. U tih razgovorih moći će dušobrižnik razpraviti dužnost pahadjati crkvu 
i svetkovati nedjelju i blagdane. Primjeri tom sgodom pripoviedani ostat će duboko usadjeni u 
duši svakoga slušatelja, a osobito u duši mladeži. Rieči tom sgodom kazane ostat će tim 
dublje u srce ukorenjene, što su takovi časovi za te obitelji svečani, pošto dušobrižnik u 
udaljena sela ne može često dolaziti. A upravo zato, jer si svaki dobro pamti rieči takovom 
sgodom izušćene od dušobrižnika, od potrebe je, da svećenik dobro pazi što radi i govori. 
Dobro je tom sgodom podučiti obitelji, kako da jutarnju i večernju molitvu zajedno obavljaju. 

Savjetovao sam vam, braćo, više nego jedanput, da u svakom selu imate po kojega 
dobra čovjeka i po koju dobru ženu dobro podučenu, da čovjek mužkarce, a žena ženske 
podučava u kršćanskom nauku nedjeljom i blagdanom. A zar se time ne posvećuju najbolje ti 
dani? Osim toga upravo ti katekiste i te katekistice mogle bi vam služiti najviše takodjer u tu 
svrhu, da djeluju na one, koje podučavaju, ter ih sklonu na to, da svi bar po nedjeljah i po 
blagdanih dolaze k sv. misi. Po njih bi se dalo i to izvesti, da bi svako selo moglo po jednoga, 
svaki dan drugoga, poslati u crkvu k sv. misi, da se moli za sve selo i za svu župu. Kad mnogi 
seljak za koje kakve trice zna iz daleka doći u Sarajevo, zašto nebi mogao doći u crkvu k sv. 
misi kad i kad i u radin dan? A nije li to opet novo i jedno od najuspješnijih sredstva, da tko u 
nedjelju i u blagdane ne izostavi nikada sv. mise, kad iz izkustva zna, da ga srce vuče i u radin 
dan k Isusu Gospodinu? 

5. Ali šta da vam, braćo, više navodim načina, kako ćete narod skloniti na to, da po 
nedjeljah i blagdanih marljivo dolaze k sv. misi i te dane kako treba svetkuju? Ljubimo 
Gospodina Isusa Krista Sina Boga živoga svim srcem svojim, pa ga po majki Mariji molimo, 
neka nas nauče, što da radimo, da narod do toga dovedemo, da svetkuju nedjelje i blagdane, i 
oni će nas podučiti i milost nam dati, da ćemo to moći i lahko izvesti. A onda pohadjajmo ga 
često u presvetom oltarskom sakramentu bar jedanput svaki dan, i tom sgodom pozdravimo i 
majku Mariju, i gledajmo i druge na tu pobožnost skloniti, pa svaki dan u stalno vrieme čim 
većom pobožnošću možemo čitajmo sv. misu, ter izrično kod nje molimo od Otca nebeskoga i 
tu milost, da nam povjerene ovce svojom milošću prisili, da dolaze po nedjeljah i blagdanih k 
sv. misi i dobit ćemo što molimo. Recimo mu iz dna srca svoga: Nisam istina vriedan, da me 
uslišaš, jer sam zaslužio, da me sbog mojih grieha kazniš, ali pogledaj na oltar i tu ćeš spaziti 
pomazanika Isusa, gdje za župljane moje i za me ište od tebe milosrdje, a ti mu ga ne možeš 
uzkratiti. Respice in faciem Christi tui et misere nostri! Išteš li za pomirbu žrtvu, evo je 
dostojne tebe, koje ne možeš odbiti. Ta žrtva je krv tvoga Sina, koju je on i za moje župljane i 
za me na drvu križa prolio i koja još i sada na ovom oltaru teče. Pod okriljem te dragocjene 
krvi ne bojimo se mi više, svemožni Bože, tvojih gromova, jer striele osvetnice ne mogu do 
nas doprieti drugče osim da prodju kroz ljubavju k nam probodeno Srce tvojega Sina; a u tom 
premilostivom Sinu nalazimo mi sigurno zaklonište proti strogoj tvojoj pravdi. Respice in 
faciem Christi tui et miserere nostri! 

U Sarajevu na Presveto Ime Isusovo dne 15. siečnja 1888. 


f Josip v. r., 

nadbiskup vrhbosanski 

2.7. Važnost svete mise (I.) 

Vrhbosna, br. 4 od 15. veljače 1889., str. 53.-58. 

U ovoj korizmenoj poslanici upućenoj vjernicima Stadler govori o svetoj misi i 
njezinoj važnosti da se u dušama potakne osjećaj bogobojaznosti, svetosti i 
vrijednosti samog čina. On ističe da Krist nije živio samo prije nekih tisuću i 
osamsto godina, nego da je on nazočan i danas u svim sakramentima, a napose u 
sakramentu svete euharistije koja je spomen čin njegove muke i otkupljenja. To je 
ono najuzvišenije, najljepše i najsvetije što nam je mogao ostaviti. U svetoj se misi 
prikazuje Bogu prava žrt\’a, ona ista kao i na križu, samo sada na nekrvni način. 
Svetom misom se Bogu daje dužna hvala i čast, a ljudi primaju svaku milost i 
blagoslov. 


Br. 121. 


Josip, 

po milosti Božjoj i svete apostolske stolice nadbiskup vrhbosanski i metropolita svim 
vjernikom, koji su u vrhbosanskoj nadbiskupiji blagodat i mir od Boga Otca našega i 

Gospodina Isusa Krista. 

1. Gospodin Isus, naš spasitelj, nije samo prije hiljadu i osam sto i više godina na 
zemlji živio, a onda ju za uvieke ostavio, nije on kao ostali ljudi iz prošlih vjekova, kojih se 
mi sada samo spominjemo, kojih si djela pripoviedamo; nego on od prvoga početka, kroz sve 
vjekove sve do danas a i dan danas živi i djeluje u svojoj svetoj crkvi i po njoj. Jest, 
bogoljubni kršćani: naš Gospodin Isus je pravi naučitelj u crkvi, jer je sa propovjednici, kada 
navieštaju rieči njegove; Gospodin Isus prima ljude po krstu u svoje obćinstvo, u svoju crkvu; 
Gospodin Isus u sakramentu pokore razkajanu griešniku oprašta griehe, jači već ponaraslu 
mladež u sakram. sv. potvrde snagom Duha svoga, zadahnjuje zaručnika i zaručnicu višimi 
misli, da se sjete, kako je vez svete ženitbe slika i prilika veza i jedinstva izmedju njega i 
njegove crkve; Gospodin Isus sa svimi, koji idu za životom vječnim, uzko se sjedinjuje pod 
prilikom kruha i vina u presvetom sakramentu, tješi umiruće sv. pomašću te postavlja mjesto 
sebe svećenike, i po njih sve to izvadja. A ako Gospodin Isus sve to od prvoga početka pa do 
danas, a i danas djeluje u svojoj crkvi, onda nije čudo, što se je on ne samo za nas Otcu 
nebeskomu žrtvovao, nego što je ujedno i ustanovio, da se ta žrtva sveudilj kroz sve vjekove 
ponavlja. Da se je tako dogodilo i da se još sveudilj tako dogadja, uči nas sv. sabor tridentski 
(sess. 22. c. 1) ovimi znamenitimi riečmi: “Premda je dakle Bog i Gospodin naš jednoč na 
oltaru križa imao pretrpiti smrt i Bogu Otcu žrtvovat se, da ondje vječno odkupljenje djeluje; 
ipak jer njegovo svećeničtvo nije se imalo uništiti, kod zadnje večere, u kojoj noći bje izdan, 
da crkvi svojoj zaručnici ostavi vidivu žrtvu, kako to narav ljudska iziskuje; da se krvava 
žrtva, koja se je imala jednoč na križu dovršiti, predstavi i uspomena njezina do konca vieka 
ostane te se njezina spasonosna sila nakloni na oproštenje grieha, koji se od nas dan na dan 
čine ... tielo i krv svoju pod prilikom kruha i vina Bogu otcu je prikazao, te ih je pod znakovi 
istih stvarih apostolom predao, koje je ustanovio svećenici novoga zavjeta, pa je istim 
(apostolom) i njihovim u svećeničtvu nasljednikom zapoviedio, da žrtvuju, ovimi riečmi: Ovo 
činite na moju uspomenu”. 



156 


U sv. misi dakle prikazuje se Bogu prava žrtva, ona ista, koja na križu, samo ne 
krvnim načinom, te se plodovi te žrtve dan na dan kroz sva vremena svakomu čovjeku 
naklanjaju. Žrtvom sv. mise i Bogu se daje svaka hvala i slava, i ljudem se dieli svaka milost i 
svaki blagoslov. Po žrtvi sv. mise možemo mi i Bogu zadovoljiti za svoje griehe, i dužnosti 
svoje napram Bogu izpuniti, i svako zlo od sebe odvratiti i svako si dobro od Boga izprositi. I 
tako je žrtva sv. mise žrtva, kojom najsavršenije Boga hvalimo i njemu se klanjamo, kojom 
Bogu za primljena dobročinstva najpodpunije i najdostojnije zahvaljujemo, žrtva po kojoj se 
mi ljudi s Bogom izmirujemo, srčbu njegovu razoružavamo i od sebe kazne odvraćamo, žrtva, 
po kojoj sve moguće milosti možemo od Boga izprositi. 

Sve da nam naša sv. mati crkva i nije zapoviedila, kao što jest, da svi svake nedjelje i 
svetkovine dodjemo k svetoj misi, dužni bismo bili dolaziti sbog tih plodova njezinih, koji su 
nam upravo od potrebe, hoćemo li spasiti dušu svoju. Pa premda sam vam prošle godine 
govorio o dužnosti, slušati sv. misu nedjeljom i svetkovinom, prinužden sam vam opet i ove 
godine koju reći o sv. misi, jer se na žalost vidi, gdje kršćani sve nemamiji bivaju u 
izpunjavanju te svoje prevažne dužnosti. A da vas na to potaknem, gledat ću vam razložiti 
neke koristi, koje možemo iz vrela sv. mise crpati, i njeke plodove, koje možemo sa žrtve sv. 
mise ubrati, nebi li vas vaša vlastita korist k sv. misi privukla, kada vam uzvišenost i 
veličanstvo same žrtve ne mogu ganuti srca. 

2. Sbog grieha odsudio je Bog sve ljude na smrt. Ali ni smrt svih ljudi nebi pravdi 
Božjoj zadovoljila. Za to je Sin Božji čovjekom postao, da za sve umre te pravdi Božjoj 
podpuno zadovolji. I tako kao što je život Sina Božjega čovjekom postala bio dragocjeniji i 
Bogu ugodniji od života svih ljudi, tako je i smrt njegova bila dragocjenija i Bogu ugodnija od 
smrti svih ljudi. Prije nego je Sin Božji čovjekom postao, to jest u starom zavjetu, trebalo je tu 
istinu svietu predočiti. A kako se je predočila? Tako da se je ono pred sabranim narodom, kad 
se je sakupio, da Boga štuje, uništilo, što ima život ili čim se život uzdržava. Time je sav 
narod reć bi kazao: “Gospodine Bože, po svojih griesih zaslužio sam, da me smakneš, ali po 
tvojem milosrdju ti se zadovoljavaš smrću ove životinje, da priznam tvoje pravo na moj život 
i smrt, i za to ja stupam preda te, pa ti smaknućem ove životinje svoj život prikazujem”. A 
kada je sin Božji čovjekom postao, onda je mjesto nas i za nas umro, da ono izvrši, što su sve 
životinje mjesto ljudi smaknute samo pred oči stavljale. I već se odatle vidi, da se je Otcu 
nebeskomu tom žrtvom na križu dala a i sada svakom misom daje veća hvala, slava i čast i 
poklon, nego li kad bi se svi ljudi bez iznimke Bogu žrtvovali u svrhu, da mu se za griehe 
zadovolji. 

Sv. misa, jer od bezkrajne vrjednote, daje Bogu bezkrajnu čast i hvalu i slavu. Na 
oltaru ne žrtvuje puki čovjek niti ne prikazuje Bogu puko stvorenje, nego sam Bog čovjek, Sin 
Božji, jednak Otcu i Duhu svetomu, Isus Krist, glava svih stvorova žrtvuje i žrtvuje se prema 
svojoj čovječjoj naravi u sv. misi. Je li se može izrazitije i bolje priznati Božje veličanstvo i 
gospodstvo, a i ovisnost stvorova, nego li to biva na oltaru, gdje Sin Božji svoju slavnu i 
predragocjenu narav čovječju pod prilikom kruha i vina snizuje i sakriva, to jest Bogu na čast 
žrtvuje? Sva čast i slava, Otcu nebeskomu na Kalvariji izkazana, obnavlja se i prikazuje mu se 
žrtvom njegova Sina u sv. misi. Sve molitve, sav trud i napor svoga poniznoga života, svoju 
muku i smrt Isus Krist prikazuje ponovno u sv. misi Otcu nebeskomu, i to onim istim žarom, 
onom istom pokomošću i odanošću, kao kada je vidivo boravio na zemlji, samo da ga 
proslavi. Od te hvale i slave i časti, što Isus u svakoj sv. misi daje Bogu, neda se veća ni 
pomisliti. Svakom dakle misom izkazuje se Bogu najdostojnija, najuzvišenija, neizmjerna i 

beskrajna čast. Velika je čast i slava, što ju svi pravednici Bogu izkazuju na zemlji; još veća je 
čast, koju Bogu daju svi svetci na nebu; preugodna je slava, kojom Boga poštivaju svi kori 
angjeoski, pjevajući svet, svet, svet; još puno veća je hvala i slava, kojom čast izkazuje bi. dj. 
Marija trojednomu Bogu: tolika je ona, da je ni jedan stvor ne može pojmiti; pa ipak predragi 
kršćani, neizmjerno je veća čast, koju Gospodin Isus Otcu nebeskomu daje žrtvom jedne 
jedine sv. mise, nego lije sva hvala i slava svih svetaca, svih angjela i iste bi. dj. Marije, a to 
za to, jer je čast, koju Gospodin Isus Bogu izkazuje bezkrajna, neizmjerna, neograničena, 
dočim je hvala i slava, koju Bogu prinose svetci i angjeli i ista blažena dj. Marija, ograničena, 
izkazana od pukih stvorova. 

Ali neizkazuje samo Gospodin Isus na oltaru Bogu neizmjernu čast i hvalu i slavu, 
nego po njegovoj žrtvi sv. mise može i crkva, možemo i mi Bogu dostojnu čast izkazati. U 
naše ruke predao se je Isus kao žrtva, da možemo Otcu nebeskomu prinieti dar, koji mu je na 
bezkrajnu čast, na neizmjernu radost. Odatle se vidi, da mi, koji smo dužni, jedino Bogu 
služiti, jedino Boga hvaliti i slaviti, ne možemo mu ničim drugim tako ugoditi, tako ga hvaliti 
i slaviti, kako sv. misom. Da nam Isus nije ostavio sv. mise, ne bismo mogli ničim dostojno 
svoje dužnosti napram Boga izpuniti, ne bismo mu mogli ničim onakove časti dati, kakova 
odgovara njegovu božanskomu veličanstvu. Za to neki sluga Božji (Markancij) prekrasno 
ovako o sv. misi govori:” Sv. misa što je drugo nego svakdanje poslanstvo k presvetomu 
Trojstvu sa neprocjenjivim darom, koji mi istomu trojednomu Bogu kao priznanje njegova 
najvišega gospodstva nad svimi stvorovi i u znak naše ovisnosti žrtvujemo. Njemu kao 
početniku života i smrti, žrtvujuća crkva sa slavnom crkvom i pred njom žrtvuje život i smrt 
Kristovu kao svakdanju službu, da mu kao trojednomu Bogu njegovi stvorovi najveću čast 
izkažu te njegovu najvišu moć, njegovu mudrost i dobrotu dostojno poštuju, svojstva što sjaju 
u tom otajstvu. Sto se može Svevišnjemu Bogu biti milije, nego kao nebo i zemlja njegovu 
veliku moć i njegovo veličanstvo priznavaju?” 

Za to naša sv. mati crkva, zabrinuta za naš spas, zapovieda, da svake nedjelje i 
svetkovine dolazimo k sv. misi, pošto po njezinu nauku, izarženu u saboru tridentskom (sess. 
22) “moramo nuždno priznati, da vjerni kršćani nemogu drugoga tako svetoga i božanskoga 
djela obaviti, kao što je to upravo ovo otajstvo, koje na počitanje sili, a gdje se dan na dan na 
oltaru po svećenicih ona oživljujuća žrtva prikazuje, po kojoj se s Bogom Otcem 
izmirujemo”. 

Kad ne bi drugih razloga imali, već taj jedini morao bi svakoga kršćanina na to skloniti 
ne samo da svake nedjelje i svetkovine k sv. misi dolazi, nego i u druge dane da nastoji slušati 
sv. misu, kad god može. Razmišljajte dragi kršćani o tih riečih, koliko više možete; usadite si 

ih duboko u srce svoje, da ih imate vazda u pameti te po njih uvjek živite. Za pravovjerne 

kršćane neima na svietu ništa boljega, ništa svetijega, ništa božanstvenijega, nego slušati sv. 
misu, služiti kod svete mise, žrtvovati sv. misu, moliti se kod sv. mise. 

Je li iza tih rieči istom treba kazati, što crkva drži do onih kršćana, koji skoro nikada 

ne dolaze k sv. misi? Ako oni ništa ne drže ni do onoga, što je najbolje, najsvetije, 

najbožanstvenije, Bogu najdraže: što onda mare za druge stvari, koje ako su i nuždne nisu 
ipak toli svete i toli božanstvene? Je li vam još treba dokazivati, koli jako Gospodina Boga 
oni vrijedjaju, koji zlo radeći što ne idu u crkvu još se gorje izpričavaju, da oni mogu i kod 
kuće Bogu se moliti, a ne promišljaju, da ni molitve svih ljudi i svih svetaca na nebu i na 
zemlji ne vriede toliko koliko slušati i jednu sv. misu; a ne promišljaju, da je Bogu odurna 
svaka molitva, koja se kod kuće mjesto kod sv. mise obavlja proti njegovoj volji, koja hoće i 

po sv. crkvi zapovieda, da je svaki kršćanin, koji nije nuždno zapriečen, dužan doći u crkvu i 
u njoj slušati sv. misu svake nedjelje i svake svetkovine? 

3. Bog, stvoritelj neba i zemlje i svih nas zaista zaslužuje, da po žrtvi sv. mise javno 
zasvjedočimo, da je on gospodar života našega i naše smrti; a budući da je on ujedno vrutak 
svih dobara, što iz ruku njegovih primamo, nameće nam se drugi razlog, zašto je od potrebe, 
prisustvovati sv. misi: da Gospodinu Bogu dostojno zahvalimo za primljena dobročinstva. Da 
ni ne govorim o tielu, koje nam je Bog umjetno uresio prekrasnimi sjetili i ostalimi naravnimi 
darovi; da šutim o duši, koju je stvorio na svoju sliku i priliku: de pomislimo samo na sv. krst, 
po kojem postajemo sinovi i baštinici Božji a subaštinici Kristovi, ukućani Božji i gradjani 
svetih; de pomislimo samo na ljubav, po kojoj nas griešnike uzdržava, neće da nas kazni, nego 
nas obsipava svojimi dobročinstvi, nebi li nas sklonio, da se s njim izmirimo; pomislimo na 
cienu, kojom nas je odkupio i sva nam dobra stekao: na njegovu dragocjenu krv i na smrt na 
križu: a onda iz dna duše zavapimo: Sto ću vratiti Gospodinu za sve što mi je udielio? 
Zavapimo sa sv. Tobijom: Napunio nas je svimi dobri, kako ćemo mu ih dostojno i dostatno 
naplatiti? Ali ako smo mi sami po sebi i slabi i ništetni stvorovi te ne znamo, kako bi Bogu 
dostojno zahvalili za njegova bezkrajna dobročinstva, imamo mi ipak način, kako možemo toj 
svojoj dužnosti skroz zadovoljiti. Znamo, daje Isus kod zadnje večere uzeo kruh u svoje svete 
i častne ruke, i da je podignuvši oči svoje k nebu, k Bogu, k svomu svemožnomu Otcu, 
zahvalio mu. Dražestna li i Bogu ugodna pogleda Isusova! Dostojne li zahvale, koja, jer 
božanska, nadilazi svaku zahvalnost ljudsku i angjeosku! Buduć da mi ne mogosmo Bogu 
kako treba za primljena dobročinstva zahvaliti, zahvalio je on već onda, a i sada dan na dan 
kod svake svete mise podiže on svoj blagi pogled k Otcu, te mu za sva dobročinstva 
zahvaljuje. Koli smo mi sretni, što nam je Gospodin Isus po sv. misi dao u ruke način, kako 
možemo kod sv. mise Bogu dati hvalu bezkrajnu, neizmjerno veću od zahvale sve zemlje i 
svega neba. Ali koli su ujedno nesretni i nezahvalni oni, koji k sv. misi ne dolaze, jer nikada 
ne mogu dostojno Bogu za primljena dobročinstva zahvaliti; jer sve da bi kroz sav život svoj 
na koljenih Bogu zahvaljivali za dobivena dobra, sve da bi im se pridružili u zahvaljivanju i 
sve pobožne duše na zemlji, i svi svetci i sborovi angjeoski na nebu: sve to bi manje bili od 
zahvale, koju po jednoj jedinoj sv. misi možemo Bogu dati. De osviestimo se dragi kršćani, te 
ostavimo stranputicu, kojom nezahvalni sviet hodi vriedjajući dobrotu Božju i izazivajući 
pravdu njegovu, pa skrenimo na pravu stazu, kojom hode svetci, te kod sv. mise zahvaljujmo 
Bogu za primljena dobročinstva, hoćemo li se vriednimi učiniti, da nam Bog i drugih još većih 
dobara dade; jer mi nismo primili duha ovoga svieta, nego Duha koji je iz Boga, da znamo što 
nam je od Boga dano (1. Cor. 2. 12). 

4. Treći razlog, koji nas i te kako mora na to sklonuti, da idemo k sv. misi svake 
nedjelje i svetkovine, jest što upravo od toga može ovisiti naš spas. Za to sve da nas sveta mati 
crkva i nije obvezala, da slušamo sv. misu svake nedjelje i svetkovine, morali bismo ipak i to 
često dolaziti k sv. misi, jer se inače mnogi neće spasiti. A za što ne? Za to što mi svojimi 
griesi Boga težko uvriedismo te njegovu srčbu izazvasmo, a Bog nas pravedno kazni medju 
ostalimi ovom najgroznijom kaznom, da nam neda osobitih, obilnijih milosti, bez kojih skoro 
svi griešnici uztraju u griehu, iz jednoga grieha padaju u drugi, u griehu smrtnom umiru te se 
na vieke izgube. A što je u takovu položaju najpotrebitije? Kako se griešnici mogu svojih tih 
grieha osloboditi? Znademo svi, da to biva po sakramentu sv. pokore. Ali treba znati da je 
prije sakramenta pokore od potrebe dostojno kajati se za griehe, jer inače se ne dobiva 
oproštenje grieha u sakramentu pokore, a griešnici obično ne dodju ni u izpovjedaonicu prije 

nego im se razžali u srcu sbog grieha, niti im se bez dostatna pokajanja u istoj izpoviedi griesi 
opraštaju. Da još više, niti tih milosti obraćenja i pokajanja ne daje Bog prije, nego li se 
njegova srčba ublaži. Ni zemaljski kralj ne daje onomu, koji ga je uvriedio kakovih darova ili 
milosti prije, nego li je ublažena njegova srčba. Istom kad je kraljeva srčba ublažena, može 
biti govora o izprosenju darova i milosti. Slično ni Bog ne daje osobitih, obilnih milostih 
nikomu prije nego je ublažena njegova srčba; a znate, gdje se ta srčba ublažuje? Kod sv. mise. 
Evo što nas uči sv. mati crkva po saboru tridentskom: “Prikazbom žrtve sv. mise ublažen dieli 
Gospodin milost i dan pokore te odpušta opačine i griehe i ogromne” (sess. 22. c. 2.). Prije 
svega dakle od potrebe je, da se ublaži pravda Božja žrtvom sv. mise, a istom kada je Božja 
pravda žrtvom sv. mise ublažena, dieli Božje milosrdje griešnikom osobitu milost pravoga 
pokajanja i iskrenoga obraćenja, da se uzmognu kako treba izpoviediti te zadobiti oproštenje 
grieha. 

Istina je, da svi kršćani i oni, koji nisu kod sv. mise, bivaju dielnici plodova sv. mise; 
ali ti plodovi zovu se obćeniti, te se razlikuju i te kako od plodova, koje dobivaju oni, koji su 
prisutni kod svete mise, koji sa svećenikom kao zajedno žrtvuju i za koje svećenik osobito 
Boga moli, tako da se ti plodovi sv. mise zovu osobiti, koji se naklanjaju jedino prisutnim 
kako sv. mise. Ali ja sam rekao, da Bog sbog grieha ljudem za kaznu osobite milosti odkaže i 
ušljed toga pogibaju, dočim oni, koji su kod sv. mise, bivaju dionici upravo osobitih plodova 
sv. mise, te se neizmjerno puno laglje spašavaju od onih, koji k misi ne dolaze. I tako prisutni 
kod sv. mise jesu pravo oni, na kojih se podpuno izpunja ono, što sv. crkva u saboru 
tridentskom uči: “Prikazbom žrtve sv. mise ublažen dieli Gospodin milost i dar pokore te 
odpušta opačine i griehe i ogromne”. 

Koli je utješna i ugodna ta istina! Koli je neizcrpivo velo milosti sv. mise, kada svi 
grešnici svega svieta svih vremena mogu žrtvom sv. mise ublažiti srčbu Božju, te zadobiti 
milost obraćenja i pokajanja za griehe i najveće na svietu, te ih se u izpoviedi osloboditi. Naši 
griesi, koje smo počinili i kojimi smo Boga uvriedili, izazivaju Boga, neka nam se osveti, ali 
Isus, žrtvami kod sv. mise pod prilikami kruha i vina, vapi: milosrdje! I taj Isusov glas 
milosrdja prevladava glas naših grieha, koji izazivaju osvetu, te nam Bog ublažen Isusovim 
glasom dieli milosrdje. 

Mi ne znamo, koliko se Bog ublažuje jednokratnom prikazbom sv. mise i koliko se 
njome kazna odpušta, po kojoj Bog obilatije milosti griešnikom sbog njihovih grieha 
uzkraćuje, jer to ovisi o Božjoj volji, a i o množini i veličini grieha kao i o razpoloženju 
samoga griešnika. Odatle sliedi, da je ne samo koristno nego kad i kad upravo nuždno, sv. 
misu često slušati s istom namjerom, dok se srčba Božja skroz ublaži, te dok se odstrani 
zaprieka, koja ne da, da Bog obilatije milosti udieli. Ali ako se Bog po sv. misi i ublaži, ako 
on i obilatije i vanrednije milosti po žrtvi sv. mise dade, može se ipak dogoditi, da se koji 
čovjek u istinu ne obrati, ako naime ne upotrebi dobivenih milosti, pošto je od potrebe, sa 
svakom milošću sudjelovati. A to je novi razlog, za što je od potrebe često dolaziti k sv. misi, 
da se često prime potrebne milosti, nebi li tvrdo i oporno srce čovječje jednoč se ganulo te 
odlučilo s primljenom milošću djelovati te se obratiti i spasiti. 

Nije onda čudo, što sveta naša mati crkva za vrieme sv. mise prije nego će za nas od 
Boga milosti prositi vapi često, neka bi se Bog dostajao s nami se izmiriti. Ona tako moli, jer 
zna, i jer to svojoj djeci hoće da duboko u srce usadi, da se mi griešnici prije svega sa 
uvrijedjenim Bogom pomiriti te njegovu pravednu ruku zaustaviti moramo, hoćemo li dobiti 
obilatijih dobročinstava. 

Ali Bog uzkraćuje svoje obilatije milosti i sbog malih grieha, tako da mnogi ušljed 
toga panu i u smrtne griehe, što premnogimi maiimi griesi Boga vrijedjaju i njegovu srčbu 
izazivaju. I eto opet novoga razloga, za što je od potrebe često ići k sv. misi, da se naime 
Gospodin Bog po žrtvi sv. mise ublaži, te nam za kaznu naših bezbrojnih malih grieha ne 
uzkrati svojih obilatijih milosti, koje su nam od potrebe, da se sačuvamo od smrtnih grieha, 
toga najvećega zla na svietu. 

5. Naša sv. mati crkva uči nas, da se na sv. izpoviedi opraštaju griesi i vječna kazna, 
ali da nam se obično ne opraštaju sve vremenite kazne, nego valja za njih pokoru činiti, ili 
trpiti posije smrti u čistilištu, ako se za njih u životu dostatno ne zadovolji. A tko će izbrojiti 
naše bezbrojne svakdanje griehe, ko li pojmiti one strašne kazne, koje nas na ovom ili onom 
svietu čekaju? Što nam je dakle činiti, kad sa strahom pomišljamo na te kazne te naša slaboća 
pred njimi zastrepi? Valja često ići k sv. misi, jer po žrtvi sv. mise oprašta nam Gospodin Bog 
zaslužene kazne, kako nas sv. crkva uči. Po svojoj muci i smrti platio je Gospodin Isus sav 
dug kazna za sve krivnje svih ljudi, pa tu cienu sada kod sv. mise na oltaru sam nudi svomu 
Otcu nebeskomu za sve žive i mrtve, neka bi im odpustio zaslužene kazne. Jest po sv. misi 
naklanjaju nam se zasluge Kristove; po sv. misi otvara se bogata riznica, odakle uzimamo 
nebeskih dobara, da preobilno platimo za dug naš; po sv. misi razomžava se pravednost 
Božja, da ne kazni vremenitimi kaznami ne samo pojedine ljude, nego i čitave narode, tako da 
se žrtvi sv. mise ima zahvaliti, što Gospodin Bog kužne bolesti, glad, rat, dražinu, tužna i 
nevoljna vremena ne šalje kad i kad na kršćane, prem njegovu srčbu groznimi opačinami 
izazivaju; po sv. misi oslobadjaju se i duše iz čistilišća. Glas žrtvovane krvi Isusove vapi sa 
oltara k nebu ne za osvetom, nego za milosrdjem. Istom onda, kada se ta žrtva ne bude više za 
griehe prikazivala, nastupit će strašni sud i srčba ognja, koji će oporne griešnike zahvatiti. 

Još nije to vrieme nastupilo, još je za nas sada vrieme spasa, još si možemo po žrtvi 
sv. mise izprositi sve što nam je od potrebe za dušu i tielo, za vrieme i za vječnost, dobra 
naravna i vrhunaravna; još se dan na dan na naših žrtvenicih Isus prikazuje svomu Otcu 
nebeskomu te mu predstavlja svoje zasluge, svoju muku i smrt samo da ga na to sklone, da 
nam čim više milosti dade: za što dakle, ah za što ne dolazite, bogoljubni kršćani k sv. misi? 
za što se lišavate tolikih milosti i darova Božjih? Za što srčbu Božju još više izazivate i pravdi 
Božjoj bič u ruke dajete, da vas kazni bolešću, nevoljami svake vrsti, osobito tom kaznom, da 
vam uzkraćuje obilnije milosti te vas pušta, neka vašom krivnjom stranputicom podjete, te se 
na vieke izgubite? Dodjite samo k sv. misi, jer to iziskuje vaš spas, vaša potreba, vaša korist. 
“Bog istina daje uviek svoje milosti u svako vrieme, kada god tko po zaslugah Isusa Krista za 
to moli, ali za vrieme mise dieli ih on u puno većoj mjeri; jer onda Isus Krist s nami moli i nas 
pomaže, te za to naše molitve dobivaju po njegovih molitvah neprispodobivo veću snagu, 
pošto je Isus vrhovni svećenik, koji se u toj žrtvi prikazuje, da nam milosti izposluje. Vrieme, 
kada se sv. misa obavlja, jest (po tridentskom saboru) onaj čas, kada Gospodin na prestolu 
milosti sjedi, kojemu po nukanju apostolovu treba da pristupimo, da milosrdje nadjemo i 
milost dobijemo za svaku svoju potrebu. I angjeli, kako govori sveti Ivan Zlatousni, čekaju 
vrieme sv. mise, da nas snažnije i uspješnije zagovaraju, a što se za vrieme sv. mise ne 
postigne, jedva će se u drugo vrieme zadobiti” (Sv. Alfonzo Lig.). Pristupimo dakle bar svake 
nedjelje i svetkovine pri sv. misi k tomu prestolu milosti, da milosrdje zadobijemo te putem 
krieposti udarimo, koji vodi u kraljevstvo nebesko, kamo nas sve po zagovoru bi. dj. Marije 
uveo trojedni Bog Otac i Sin i Duh sveti. Amen. 

Ovaj pastirski list ima se po svih župah puku pročitati prve korizmene nedjelje. 

U Sarajevu na Presveto Ime Isusovo dne 20. siečnja 1889. 


f Josip v. r. 

nadbiskup vrhbosanski. 

2.8. Važnost svete mise (II.) 

Vrhbosna, br. 5 od 1. ožujka 1889., str. 69.-73. 

O svetoj misi govori Stadler i u poslanici koju je uputio svećenstvu. Svećenici 
kod svete misne žrtve zastupaju Krista, a Krist je onaj koji Bogu prikazuje žrtvu. 
Budući je ta žrtva prikazana od Gospodina, ona je čista i neokaljana. Zar se 
može od svećenika manje tržiti, nego da prilikom pristupanja svetoj misi budu 
čisti od smrtnih grijeha. Ako je sveta misa najsvetije i najbožanstvenije djelo, 
onda je samo po sebi jasno da ga valja obaviti sa što većom unutarnjom 
pobožnošću i vanjskom zahvalnošću. Stadler moli svećenike neka svatko sam 
sebe ispita i prosudi kako običava obavljati najsvetiji čin. 


Br. 122. 


Josip, 

po milosti Božjoj i svete apostolske stolice nadbiskup vrhbosanski i metropolita, svoj 
braći svećenikom koji su u ovoj nadbiskupiji vrhbosanskoj, blagodat i mir od Boga Otca 

našega i Gospodina Isusa Krista. 

1. Jednoć zapitao neki biskup sv. Josipa Kupertinskoga, šta bi radio, da popravi život i 
ćudorednost svojega svećenstva, pa znate šta mu je svetac odgovorio? Odgovorio mu je, neka 
nastoji, da svaki svećenik svaki dan nabožno moli svoj breviar i nabožno čita sv. misu. Odatle 
možemo odmah zaključiti: ako je nabožno molenje breviara i nabožno čitanje sv. mise kadro 
neuredna i nećudoredna svećenika popraviti i ćudorednim ga načiniti, koliko više može ono 
dobre svećenike uzdržati u redu i ćudorednosti? Svakako je važno za naš život i za naš spas, 
da sv. misu kako treba čitamo i da breviar svaki dan nabožno molimo. Kao što Isusova žrtva i 
molitva u njegovoj crkvi sve oživljuje i posvećuje, tako je od potrebe, da žrtva sv. mise i 
svakdanja molitva breviara proniknu sav život svakoga svećenika, hoće li zadovoljiti svojoj 
uzvišenoj zadaći: da žrtvu prinosi Bogu te bude posrednik izmedju Boga i čovjeka. Služiti 
Bogu, Boga štovati i veličati, dužan je svaki čovjek, ali osobito svećenik, koji je od samoga 
Boga izmedju naroda izlučen, da mu služi. A svećenik veliča Boga najvećma, kad mu žrtvu 
sv. mise prinosi i kada ga molitvom breviara hvali i slavi. Dužnost je crkve neprekidna, hvaliti 
i slaviti Boga bez prestanka; za to se isto molenje breviara zove služba Božja, gdje se toj 
dužnosti zadovoljava. Onaj svećenik je dakle pravi sluga Božji, koji tu dvostruku službu 
Božju dostojno obavlja: koji mu najveću čast izkazuje sv. misom te ga bez prestanka hvali i 
slavi molitvom breviara. Vriedno je dakle i pravedno, da u ovo ozbilljno korizmeno vrieme 
zajedno pretresemo one razloge, koji nas mogu na to potaknuti, da čim dostojnije sv. misu 
čitamo i čim sabranije i nabožnije breviar molimo. Ali buduć da su te dvie materije veoma 
obsežne te se nebi dale na kratko razpraviti, za to ću vam samo o sv. misi ono iztaknuti, što bi 
nas moglo na to skloniti, daju kako treba nabožno čitamo. 

2. Mi svećenici kod žrtve sv. mise zastupamo Gospodina Isusa, a Gospodin Isus je 
onaj, koji Bogu prikazuje žrtvu: On koji je kod zadnje večere pretvorio kruh i vino u svoje 
tielo i u svoju krv, i danas to čini kod žrtve sv. mise. I ta žrtva jer od samoga Gospodina Isusa 
Bogu prikazana skroz je čista i neokaljana, kao što je Malakija prorok naprvo kazao, da će se 
po svem svietu prikazivati čista žrtva. O tom isti sabor tridentski (sess. 22. c. 1) govori: “Ovo 
(sv.misa) je ona čista žrtva, koje ne može oskvrnuti svojom nedostojnošću ili opačinom onaj, 
koji žrtvuje,” to jest svećenik; ovo je ona čista žrtva, koju kad Gospodin Isus prikazuje, 

bezkrajnomu veličanstvu Božjemu daje dostojnu čast, daje zadovoljštinu od bezkrajne ciene. 
Nu ako mi i nismo glavni i prvi prikazivatelji žrtve sv. mise, jesmo ipak zastupnici Isusovi, 
tako da Gospodin Isus na naša usta kruh i vino pretvara u svoje tielo i u svoju krv. Sacerdos 
viče Christi vere fungitur, veli sv. Ciprijan (ep. 63 ad Caecilium), pošto on u ime Isusa Krista 
govori: Hoc est corpus meum. Hic est calix sanguinis mei. 

Kad je sv. Franjo asiski razmišljavao o tom, koli je sveta i čista žrtva sv. mise, te koli 
je u redu, da svećenici zastupnici Isusovi, tu čistu žrtvu, čisto i sveto prikazuju, rekao je: 
“Molim braću svoju u Gospodinu, koja su svećenici Svevišnjega, da sv. misu, kada god ju 
čitaju, budu čista (srca) te pravu žrtvu sv. tiela i krvi našega Gospodina Isusa Krista sveto 
obave”. A da jih još više za to oduševi, predočio jim je onu Djevicu, koja je Gospodina po 
Duhu svetom začela, svojimi ga čistimi rukami ticala i u svojem ga čistom naručaju nosila. 
Koli čista nam je srca pristupiti k žrtvi sv. mise, vidi se iz ovih rieči sv. Augustina, koji tvrdi, 
da se Sin Božji u rukuh svećeničkih dan na dan onako reč bi na novo utjelovljuje, kao, što se 
je u utrobi bi. dj. Marije utjelovio; on veli: “O veneranda Sacerdotum dignitas in quorum 
manibus velut in utero Virginis, Filius dei incamatur” (in ps. 27.) 

3*. Može li se sad manje od nas zahtievati, nego da nam bar od smrtnih grieha bude 
čisto srce, kada pristupamo k sv. misi? nego da bar promislimo, kamo idemo: da idemo zvati s 
neba na zemlju Rieč utjelovljenu, da idemo razgovarat se sa Sinom Božjim, držat ga u ruci, 
žrtvovati ga Otcu nebeskomu, primit ga u srce svoje? nego da se timi misli razpoložimo i 
dostojno pripravimo na toli važni čin, upotrebivši nešto vremena za to razmišljanje i tu 
pripravu? Ta kada polazimo k velikomu gospodinu, da ga za što zamolimo, zar ne običajemo 
se liepo i čisto obući, dobro se sabrati, na rieči i na se paziti: koliko je više od potrebe, to 
činiti, kada polazimo k sv. misi, da Gospodina Boga za milosti zaprosimo? 

Bez dvojbe će samo onaj svećenik sv. misu dostojno i nabožno čitati, koji si je 
svjestan, što je sv. misa i koja joj je ciena. A što nas uči naša sv. vjera o žrtvi sv. mise? Uči 
nas, da nitko na svietu ne može ništa učiniti, što bi bilo svetije i uzvišenije od prikazivanja sv. 
mise. Izrično tvrdi sabor tridentski (sess 22): Nullum aliud opus adeo sanctum ac divinum a 
Christi fidelibus tractari posse, quam hoc ipsum tremendum mysterium. A ako je sv. misa 
djelo najsvetije i najbožanstvenije, što se od nas može obaviti, onda je samo po sebi jasno, da 
ga valja obavljati čim većom nutarnjom nabožnošću i čim većom vanjskom zahvalnošću, kao 
što to isti sabor tridentski opaža: Satis etiam apparet, omnem operam et diligentiam in eo 
ponendam esse, ut quanta maxima fieri potest interiori cordis munditia et puritate atque 
exteriori devotionis, ac pietatis specie peragatur. Izmedju svih dakle čina, kojimi Bogu 
stvoritelju svomu čast izkazujemo, jest najveći i najuzvišeniji sv. misa, jer mu njome dajemo 
čast najveću, veću nego li bi mu mogli učiniti ikojim drugim činom svi angjeli i sve svete 
duše što god ih je na nebu i na zemlji. Nije za to čudo, što nas sabor tridentski nauča, da 
nemar svećenika u izvršavanju i obdržavanju obreda propisanih za službu Božju jedva može 
prost biti od opakosti: quae ab impietate vix sejuneta esse potest. I za to biskupom nalaže 
upravo isti sabor tridentski, da one misnike, bili oni svećenici svjetovni ili redovnici, i 
censurami kazne, koji opomenuti ne čitaju sv. mise kako valja. 

4. Sad bi bilo od potrebe, da svaki od nas izpita način, kako obavlja to najsvetije i 
najbožanstvenije djelo, ipsum tremendum mysterium: nu bojim se da bih mogao po kojega 
svećenika uvriediti, kada bih stao nabrajati nedostojne načine čitanja sv. mise, i tako bi ovo 


[U objavljenom tekstu u Vrhbosni vjerojatno je tiskarskom pogreškom ispušten broj 3.] 



164 


toli važno djelo za nas promašilo svoju svrhu. Neću ja dakle ništa navoditi, nego samo molim 
svakoga, neka sam mišlju prodje i razsudi, kako običaje najsvetiji čin sv. mise obavljati. Ja ću 
samo ovu misao iztaknuti, koja nas može i te kako na to potaknuti, da sv. misu čim većom 
pobožnošću i čim čišćim srcem čitamo. Znamo, da ljudi svojimi griesi i opačinami izazivaju 
srčbu Božju na se; znamo, da Gospodin Isus upravo kod sv. mise zaustavlja pravednu ruku 
Otca nebeskoga, i on ublažen tom presvetom žrtvom oprašta ljudem etiam ingentia crimina, 
kako nas sabor tridentski uči. A ako se koji svećenik tako daleko zaboravi, da nedostojno 
prikazuje presvetu žrtvu, što će onda razoružati pravednoga Boga, da ga ne kazni? Možemo sa 
Julijom papom sami sebi govoriti: Cum omne crimen sacrificiis deleatur,quid pro delictorum 
expiatione Domino dabitur, quando in ipsa sacrificii oblatione erratur? 

Sv. misa je svojina crkve te se poglavito za crkvu i prikazuje. Ušljed toga upravo kod 
sv. mise Isus je posrednik i zagovornik poglavito crkve kod Boga, da ju u njezinih nevoljah 
štiti i brani proti njezinim neprijateljem. Odatle sliedi, da dionici toga ploda sv. mise bivaju 
osobito oni, koji su pastiri i naučitelji crkve: svećenici, biskupi, papa; jer o njih najviše ovisi 
svetost i sjaj naše sv. crkve; jer oni najviše trebaju milosti i jakosti, da uztraju u borbi te 
sačuvaju jedinstvo i slobodu crkve. Ne mora ili nas to buditi i poticati na to, da svom dušom 
nastojimo, čim dostojnije pristupati k žrtveniku, da u istinu postanemo dionici onih silnih 
dobara, koja nam Gospodin naš od svoga Otca nebeskog izpraša? 

A da se odlučimo, upravo same i najmanje obrede kod sv. mise čim sdušnije obavljati, 
imajmo na pameti, daje svim obredom sv. mise dvostruk cilj: Proslava Božja i posveta ljudi. 
Sv. crkva nam to po saboru tridentskom (sess. 22. c. 5.) ovimi prekrasnimi riečmi pred oči 
stavlja: “Buduć daje čovjek po svojoj naravi takav, da se brez vanjske pomoći ne može lahko 
uzdići do razmišljanja o Božjih stvarih, za to je crkva kao nabožna majka uvela neke običaje, 
kao n. pr. da se kod sv. mise jedno govori tiho, drugo glasno. Isto tako je neke obrede 
naredila, kao n. pr. mistične blagoslove, svieće, kadenje, ruho i drugo što šta te vrsti po 
apostolskoj naredbi i predaji, da se time kako veličanstvo te velike žrtve pokaže, tako i srce 
vjernika da se po tih vidivih znamenjih vjere i nabožnosti pobudi na razmišljanje o uzvišenih 
otajstvih, koja su u toj žrtvi sakrivena”. Nu ako se sveti obredi ne obavljaju dosta ozbiljno, 
dostojno, častno, s nekim veličanstvom i dostojanstvom, onda ti obredi prestaju biti ono, za 
što su ustanovljeni: prestaju biti vidiva znamenja vjere i nabožnosti, te ne mogu poticati na 
razmišljanje o uzvišenih otajstvih, koja su u žrtvi sv. mise sakrivena. To obredi mogu samo 
onda, kada se onako obavljaju, kako ih je sv. crkva ili sama ustanovila ili ih nam kao od 
Gospodina Isusa ili od apoštola primljene držati zapoviedila, a ne u koliko ih tko svojevoljno 
izkvari. Hoćemo li dakle sami u sebi po obredih pobudjivati razna nabožna čuvstva; hoćemo li 
samim služenjem sv. mise Boga poštivati i narod poticati na razmišljanje vječnih istina; 
hoćemo li samim služenjem sv. mise biti puku živa propovied i živo poticalo na razne 
krieposti: a mi svom dušom nastojmo sve i najnesjetnije obrede obavljati točno i vjerno 
upravo onako, kako ih je sv. mati crkva naredila. 

Još nas i ovo može na to potaknuti, da upravo same vanjske obrede častno, dostojno i 
točno obavljamo. O. Faber tvrdi, da su crkveni obredi najljepša od svih stvari izvan neba, te 
da nas nad zemlju i nad sunce uzdižu, da nas kao bez nas očišćavaju i nebeskim zanosom 
napunjavaju. Osvald u svojoj razpravi dogmatičkoj o sv. sakramentih govori: “Nigdje kod 
inače toli vidive uprave crkve po Duhu svetom i u istih nuzgrednih stvarih ne pokazuje se viši 
upliv toliko koliko kod katoličkog reda mise, koji prem monumentalan, pokazuje ipak svojom 
sadašnjom savršenošću toli krasnu, podpuno savršenu cjelinu, da remekdjelo, te svakoga 

razboritoga čovjeka zatravljuje. Ni najljući neprijatelji crkve ne nieču toga; bezpristrani 
estetični sudci ukusa sude, da je i s njihova gledišta misa jedno od najvećih umjetnih djela, što 
je na zemlji izvedeno. “Za to po Bossuetu upravo zanosno govori o tom Gihr u svojem 
prekrasnom njemački pisanom djelu o žrtvi sv. mise (str. 322): “Rimska liturgija sv. mise jest 
već od stoljeća veoma umjetno, suglasno i organički razčlanjeno i čudovito izradjeno djelo; 
ona se odlikuje ljepotom i uzvišenošću. Veoma svete, častne, krepke i duhovite molitve medju 
sobom se skladaju u redu punu smisla pa se sa jako prikladnimi čini i obredi punimi značenja 
vežu u krasnu cjelinu, koja božanskomu otajstvu žrtve služi za ruho i obranu i za dostojan 
ures. Jezik katoličke liturgije sv. mise nenadkriljiv je svojim načinom i prema svojoj svrsi; jer 
on je biblički, starodavan, jednostavan, ozbiljan, častan, jezgrovit, krepak, duhovit, pun vjere, 
poniznosti i pobožnosti, zadahnut miomirisom nabožnosti i svetosti”. Ali, braćo moja, sve te 
divote i krasote sve uzvišenosti i duhovitosti nestaje; sav taj sklad i red nuždno se 
poremećuju; čudovito izradjeno djelo ruši se i gubi svoje umjetnine; sve ukusno propisano 
kretanje gubi svoj čar: ako svom pomnjom ne nastojimo, da i najmanje obrede po propisu 
svete crkve obavimo; ako se ne pobrinemo, da sa ljubavlju potražimo, što je crkva mislila, 
kada je koje obrede ustanovila, te ih točno i vjerno ne izvedemo, kada te misli pogodimo. 
Čuvajmo se za to braćo, čuvajmo, da nikada obreda ne obavljamo nedostojno, da nikada 
naroda ne smutimo, da nikada ni izdaleka ne zaslužimo prikora, kojim je učeni i pobožni 
kardinal Bellarmin žigosao neke svećenike svojega vremena: “Aliud est etiam lacrimis 
uberrimis dignum, quod ob nonnullorum sacerdotum incuriam, aut impietatem, sacrosancta 
mysteria tam indigne tractentur, ut qui illa tractant, videantur non credere majestatem Domini 
esse praesentem. Sic enim aliqui sine špiritu, sine affectu, sine timore, festinatione incredibili 
sacrum perficiunt, quasi fide Christum non viderent, aut ab eo se videri non crederent”. 

5. Žrtva sv. mise je obnova žrtve na križu, te se plodovi žrtve na križu sada kod svake 
sv. mise ljudem naklanjaju. Za to u svakoj žrtvi sv. mise nahodi se isti i sav plod, koji je Krist 
djelovao na križu. Sto god je učinak muke Gospodinove, to je i učinak sv. mise. Toliko dakle 
valja čitanje sv. mise, koliko valja smrt Kristova na križu; jer isti Spasitelj, koji se je žrtvovao 
na križu, žrtvuje se i sada po rukuh svećenika kod sv. mise, kao što to sabor tridentski (sess. 
22. c. 2) izrično tvrdi: “Una enim eademque est hostia, idem nune offerens sacerdotum 
ministerio, qui seipsum tune in crnce obtulit, sola ratione offerendi diversa”. Po sv. misi dakle 
naklanja nam se žrtva križa. Muka Isusa Krista na križu učinila je, da se možemo spasiti; po 
sv. misi upravo dobivamo taj spas te bivamo dionici Isusovih zasluga. Povrh toga naš 
Spasitelj nas uviek al osobito kod sv. mise zagovara kod svoga Otca nebeskoga. Upravo kod 
sv. mise i u tu svrhu, da nam izposluje milosti, sebe po rukuh svećenika Otcu nebeskomu 
prikazuje. A i sam svećenik kad žrtvuje, obavlja svoju službu kao posrednik izmedju Boga i 
ljudi, prikazuje molbe vjernika Bogu te dobiva od Boga za njih milosti. Za to sv. Laurencij 
Justiniani (sermo de Corpore Christi) i veli: “Sacerdos dum celebrat, mediatoris gerit 
officium; propterea delinquentium omnium debet esse precator”. A sv. Ivan Zlatousni tvrdi 
(hom. 6 in 2. Tim. 2): “Medius sit sacerdos inter Deum, et naturam humanam, beneficia ad 
nos deferens”. 

Ali ako svi, a osobito mi svećenici kod sv. mise bivamo dionici bezbrojnih 
dobročinstva, nebismo li mi bili dužni poslie sv. mise Bogu za ta dobročinstva dostojno 
zahvaliti, sve da se kod sv. mise i nebismo s Isusom sjedinili po sv. pričesti? Ako nam tko i 
malo dobročinstvo učini, gledamo mu biti zahvalni: a gle, Gospodin Isus daje nam kod sv. 
mise bezbrojna dobročinstva, sjedinjuje se se s nami najuže, hoće da nas obogati svojimi 

milostmi, pripravan je tim više nam dobara dati, čim mu manje zaprieka poslie sv. pričesti 
pravimo i čim više nastojimo srce pripraviti za primitak njegovih prevelikih dobročinstv: a od 
nas po koji jedva sa sebe svuče crkveno ruho, i već odilazi iz crkve ne rekavši Gospodinu 
Isusu ni jedne zahvalne rieči; još je u nas stvarno Gospodin Isus, i ne imamo toliko neću reći 
ljubavi, nego pristojnosti, da se s njime bar tako dugo razgovaramo, dok je u nas. Pripovieda 
sv. Alfonso Lig., daje glasoviti O. Avila naredio, da dva klerika sa užganimi sviećami idu za 
svećenikom, koji je odčitavši misu odmah izašao iz crkve. A kad ih upita, za što to, rekoše: 
Idemo pratiti Presveti sakramenat, koji nosite u sebi. Mislim da mu nije više palo na pamet, 
odmah izaći iz crkve poslie sv. mise. I nam neka to nikada ne pane na pamet, nego uredimo 
običaj, da se bar kroz četvrt sata poslie sv. mise sa Gospodinom Isusom zabavimo, da mu 
izpripoviedimo svoje jade, da ga zaprosimo za milosti, za savjet u svojih poslovih, u svojih 
dvojbah, u svojih tegobah, i on će nam neizmjerno više dati nego li od njega i tražimo. 

6. Kad bismo imali na pameti sva ta neizmjerna dobra, koja od Gospodina Isusa 
dobismo za vrieme sv. mise i poslie sv. mise, kad mu za njih zahvaljujemo, nebismo tako 
lahko sv. misu čitati propuštali. Bolje je bez dvojbe čitati sv. misu, nego li ju i iz dobrih 
motiva propustiti, recimo iz poniznosti, jer poniznost daje Bogu čast ograničenu, a sv. misa 
daje mu čast bezkrajnu. Za to valja imati pred očima one poznate rieči Bede, i nećemo nikada 
zanemariti sv. misu: Sacerdos non legitime impeditus, celebrare omittens, quantum in eo est, 
privat SS. Trinitatem gloria, angelos laetitia, peccatores venia, justos subsidio, in purgatorio 
existentes refrigerio, Ecclesiam beneficio, et seipsum medicina (De Miss. sacrif.). 

Ako ne valja ni iz dobrih motiva izostaviti čitanje sv. mise, toliko manje smije to biti 
iz nemarnosti ili još gorje za to, da tko ne bude prinužden bolje u krieposti napredovati, pošto 
taj toli sveti čin iziskuje dobar život kao pripravu. 

Nastojmo braćo moja, velim vam sa sv. Alfonsom Lig., popravit se ako smo do sada 
veliku žrtvu sv. mise obavljali s malo pobožnosti i počitanja. Promislimo, koli veliko djelo 
idemo činiti, kada idemo misu čitati; a promotrimo i veliko blago zasluga koje ćemo si steći 
budemo li ju čitali nabožno. O koli je veliko djelo i jedna misa po onoga svećenika, koji ju 
čita nabožno. Oratio citius exauditur in praesentia sacerdotis celebrantis. Ako dakle Bog 
molitvu svjetovnjaka uslišava, kada ju obavlja u prisutnosti svećenika, koji misu čita, koliko 
će brže Bog uslišati molitvu samoga svećenika, ako misu čita nabožno? Tko svaki dan misu 
čita s nekom nabožnošću, primit će od Boga neprestano novih milosti i novih sila: Isus Krist 
će ga sveudilj sve više i više podučavati, tješiti, sokoliti te mu davati milosti, koje želi. 
Osobito poslie pretvorbe neka bude svećenik siguran, da će od Gospodina dobiti što moli”. 

Napokon si duboko u srce sahranimo ove znamenite i važne rieči sv. Franje Asiskoga: 
“Videte sacerdotes dignitatem vestram, et sicut super omnes propter hoc mysterium honoravit 
vos Dominus ita et vos diligite eum et honorate. Magna infirmitas, quando Jesum sic 
praesentem habetis, et aliud in toto mundo curatis”. Amen. 

Sarajevo na svetkovinu presvetoga Imena Isusova, dne 20. siečnja 1889. 


f Josip v. r. 

nadbiskup vrhbosanski. 



167 


2.9. Najava posvete katedrale 

Vrhbosna, br. 16 od 15. kolovoza 1889., str. 257.-259. 

Stadler ovu poslanicu svećenstvu i puku počinje: “Javljam vam, draga braćo, 
radostnu viest, da će se dne 14. rujna t. g. posvetiti prvostolna crkva pres. Srca 
Isusova u Sarajevu, a dne 15. rujna da će se u svečanoj procesiji presv. sakramenat 
prenieti iz stare crkve u novu”. To je glavna tematika ove kratke poslanice. Stadler 
poziva da se vjernici toga dana u što većem broju upute na hodočašće u Sarajevo. 
Tom prigodom je Sveti Otac Leon XIII. podijelio oprost svima koji se na taj dan 
pojave u sarajevskoj katedrali, ispovjede, pričeste i izmole nešto na nakanu Svetoga 
Oca. Svi oni koji ne mogu doći a izmole nešto na nakanu sv. Oca dobivaju također 
oprost. Stadler ovom prigodom naređuje da se svake pr\’e nedjelje u mjesecu kao i 
na sam blagdan Srca Isusova izmole litanije presvetom Srcu Isusovu. 


Br. 657. 


Josip, 

po milosi Božjoj i sv. apostolske stolice nadbiskup vrhbosanski i metropolita, svoj vele- 
častnoj braći svećenikom, koji su u ovoj nadbiskupiji vrhbosanskoj blagodat i mir od 
Boga Otca našega i Gospodina Isusa Krista. 

Javljam vam, draga braćo, radostnu viest, da će se dne 14. rujna t. g. posvetiti 
prvostolna crkva pres. Srca Isusova u Sarajevu, a dne 15. rujna da će se u svečanoj procesiji 
presv. sakramenat prenieti iz stare crkve u novu. 

Buduć da je sv. naša crkva vidivo družtvo, već po svojoj naravi mora imati stanovitih 
miesta, gdje se njezini članovi sakupljaju, da što vjeruju i ljube i činom posvjedoče i javno 
Bogu dužno počitanje i/kažu i njega najugodnijim djelom, sv. žrtvom hvale i slave. Za to je 
crkva prava kuća Božja. Ona, jer je u njoj prisutan sam Bog, predstavlja vječno kraljevstvo 
Kristovo u nebu; ona, jer skupština vjernika, predočuje vremenito kraljevstvo Kristovo na 
zemlji; ona, jer se u njoj diele milosti, slika je hrama srca našega ili kraljestva Kristova u srcih 
naših. Ako se to mora tvrditi o svakoj župskoj crkvi, koliko više treba to kazati o crkvi 
prvostolnoj, koja je majka svih crkava u biskupiji? Dosta je samo spomenuti, da u 
prvostolnoj crkvi valja sve redove dieliti, što crkvi daje službenike Božje, kao što sv. ženitba 
družtvu ljudskomu daje članove. Može se kazati: što je biskup glede svih župnika i svećenika 
u biskupiji; ono je crkva prvostolna glede svih ostalih crkava. Za to radujmo se, braćo, što je 
Gospodin Isus u svojoj prevelikoj dobroti dao našoj nadbiskupiji vrhbosanskoj mater crkvu, 
koja sve ostale veže prekrasnimi vezi vjere i ljubavi. 

Prem je uviek od potrebe izticati one slatke veze, koji sve ostale crkve spajaju sa 
crkvom prvostolnom, jedva treba i spomenuti, da je osobito nuždno u dan same posvete iste 
prvostolne crkve. Za to vas sve pozivam, da dvie nedjelje ili bar jednu nedjelju dana prije 
posvete crkve sa propoviedaonice svietu naviestite, da će se prvostolna crkva u Sarajevu dne 
14. rujna blagosloviti, a 15. rujna da će se svečano prenieti presv. sakramenat iz stare crkve u 
novu. Treba svietu razložiti, koli je Bogu ugodno, da narod čim u većem broju ovamo dodje, 
ter Bogu javno počitanje izkaže. Da se narod na to čim više potakne, otvorila je sv. stolica 
blago sv. oprosta, te je svim, koji se u Sarajevu na dan posvete crkve izpovjede i pričeste, 
crkvu prvostolnu pohode i na namjenu sv. Otca nešto izmole, isti sv. otac Leon XIII. podielio 
obilat oprost. Onim pako vjernikom, iz Bosne i Hercegovine, (Christi fidelibus ex regione 

Bosniensi et Hercegoviniensi), koji ne mogu k posveti crkve sarajevske, ter se duhovno sdruže 
s onimi, koji će ju pohoditi, dobivaju oprost od tri sto dana, samo ako nešto izmole na 
namjenu sv. Otca. 

Buduć da se iz samih rieči sv. Otca od 22. lipnja t. g. vidi, da on želi, neka bi se za 
one, koji neće moći u Sarajevo hodočastiti, kod kuće priredila kakova svečanost, pošto im je 
udielio oprost od tri stotine dana; naredjujem, da oni svećenici, koji ostanu kod kuće, dne 15. 
rujna drže coram exposito Sanctissimo čim svečaniju misu, ter da na koncu mise izmole 
litanije presv. Srca Isusova, kako se nalaze u diecezanskom katekizmu na str. 178. i u običnih 
molitvenicih sa posvetnom molitvom, kako se moli na blagdan presv. Srca Isusova (u malom 
Ritualu na str. 344.), ter da se izpjeva ili izmoli Te Deum laudamus (Tebe Boga hvalimo), a 
na koncu da se iza Tantum ergo ili svet, svet, svet, dade blagoslov. 

Rak-rana našega vieka jest, da sviet ne ljubi našega Gospodina Isusa, niti mari za to, 
što ga Isus ljubi, a ipak bez te ljubavi ne ima spasa. Na žalost taj nemar preotima mah gdje 
gdje i kod puka, ter je naša dužnost, da ga odvratimo od stranputica i navratimo na pravi put 
ter mu razložimo, da tko Isusa nadje, dobro je blago našao, a tko Isusa izgubi, premnogo je 
izgubio, i više nego sav sviet. Znamenite su rieči sv. Alfonsa Lig. o tom predmetu; navesti ću 
ih doslovce, jer se nadam, da će srce naše potrest ter nas skloniti na to, da i sami čim više 
štujemo presv. Srce Isusovo i da nastojimo tu prekrasnu pobožnost čim više možemo u puku 
razširiti. Evo ih: “Pobožnost svih pobožnosti jest ljubav k Isusu Kristu uz često razmišljanje o 
ljubavi, koju je gojio a i sada još goji prema nam onaj ljubezni odkupitelj. Plače i pravom 
plače neki nabožan pisac, što vidi gdje mnoge osobe obavljaju razne pobožnosti, a 
zanemaruju ovu, i gdje mnogi propovjednici i izpovjednici kazuju mnoge stvari, a malo 
govore o ljubavi k Isusu Kristu, prem bi u istinu ljubav k Isusu Kristu morala biti glavna, pače 
jedina pobožnost kršćanina: za to bi takodjer moralo biti jedino zanimanje, jedina svrha 
propovjednika i izpovjednika glede njihovih slušatelja i pokornika, usadjivat im u srce 
neprestano ljubav Isusa Krista, ter im ju uzpirivati. Od te nemarnosti dolazi, da duše slabo 
napreduju u krieposti, da ostaju u gnjiležu istih pogrešaka, ter često padaju i u težke griehe; jer 
malo paze i slabo se pobudjuju, da postignu ljubav k Isusu Kristu, što je onaj zlatni vez, koji 
sjedinjuje i sdružuje duše s Bogom” (Novena del Cuore di Gesu). 

Odatle možemo razabrati, koli nerazborito govore oni, koji prikrivajući svoj nemar 
kazuju, da nije još vrieme, širiti tu pobožnost medju pukom, ili ju je teško tumačiti ili da naš 
narod nije još dozrio za tu pobožnost. Tko je onda dozrio, ako ne upravo prosti puk, koji se 
najlaglje dade oduševiti za Gospodina Isusa? Što je onda lako tumačiti, ako je težko 
vjernikom protumačiti, da su dužni ljubiti Isusa, koji ih je dotle ljubio, da je za njih na križu 
umro, da je za njih neprestano u presv. sakramentu? Što je lako tumačiti, ako je težko 
razložiti, da nam tu ljubav Isusovu predstavlja presv. Srce njegovo? Osudjuje takove i te kako 
ova kratka oznaka pobožnosti k presv. Srcu Isusovu od sv. Alfonza Lig., koji tvrdi: 
“Pobožnost k Srcu Isusa Krista nije drugo nego vježbanje u ljubavi k toli ljubeznome 
Gospodinu”; osudjuje ih isti svetac, gdje s njekoliko rieči tumači predmet te pobožnosti 
veleći, da joj je predmet duhovni “ljubav, od koje gori Srce Isusa Krista k ljudem, jer se 
ljubav obično srcu pripisuje”; tvarni ili sjedini joj je predmet “presv. Srce Isusovo, ne uzeto 
samo za se, nego u koliko je sjedinjeno sa svetim čovječanstvom a došljedno sa božanskom 
osobom Rieči Božje”; osudjuje ih sam spasitelj, koji je Margareti naložio, neka se ta 
pobožnost širi po svem kršćanskom svietu, označivši svu tu pobožnost ovimi riečmi: “Gle 
Srce, koje je ljude toliko ljubilo”. 

Ako se je naš Gospodin bi. Margareti potužio prije dvie sto godina, što ga tako slabo 
ljube, ter joj za to naložio, neka se širi pobožnost k njegovom presv. Srcu, da mu ljubav 
vratimo za ljubav: što bi istom sada Gospodin onomu svećeniku kazao, koji bi se gornjim 
načinom izpričavao? Da nas ne stigne kazna našega Gospodina, da mu se zahvalnimi 
izkažemo, da mu za uvrede nanesene njegovoj ljubavi kakovu naknadu ponudimo, da mu za 
njegovu prekomjernu ljubav vratimo ljubav, naredjujem: da se svake prve nedjelje u mjesecu i 
na sam blagdan presv. Srca Isusova mjesto litanija lauretskih izmole litanije o presv. Srcu 
Isusovu sa pripaclajućimi molitvami, kako se nalaze na str. 1 - 18 u netom izašloj knjižici 2> : 
“Ljubav k presv. Srcu Isusovu”. Tu pobožnost valja tako odsele obavljati uviek počam od 
prve nedjelje u mjesecu listopadu t. g. To će nam ujedno biti najbolja uspomena posvete 
prvostolne crkve u Sarajevu. 

Lako ćemo tojo dužnosti zadovoljiti, ako promislimo, da je Sin Božji upravo za to na 
ovaj sviet došao, da baci oganj (ljubavi) na zemlju ter se zapali (Luc. 12, 49), ako promislimo, 
da Otac nebeski samo one ljubi, koji ljube njegova Sina a našega Gospodina Isusa; ako 
promislimo, da samo po Kristu Gospodinu dobivamo sve milosti koje god primamo; ako 
promislimo da ćemo na nebu zadobiti vječno blaženstvo jedino pod pogodbom, ako nas Otac 
nebeski pronadje sličnimi Gospodinu Isusu. Za to svim srcem ljubimo Gospodina Isusa, i brzo 
ćemo naučiti kako treba širiti pobožnost k njegovu presv. Srcu; ljubimo svim srcem i majku 
Mariju, i ona će nam znati otvoriti blago presv. Srca, odakle ćemo moći po volji crpati 
potrebne si milosti; štujmo svim srcem presv. Srce Isusovo, brzo ćemo mu postati slični, ter 
ćemo time zadobiti pravo na slavu vječnu, koju nam svim po zagovoru bi. dj. Marije podielio 
trojedni Bog Otac i Sin i Duh sveti. Amen. 

U Sarajevu dne 10. kolovoza 1889. 

t JOSIP, v.r. 

nadbiskup vrhbosanski. 


11 Te knjižice, za svaku župu po jedna, razposlat će se na dekane, koji će od svake župe zaiskati 15 novč. sav 
novac na kancelariju nadbiskupsku odpremiti. 

2.10. Isusova smrt i sedam riječi s križa 

Vrhbosna, br. 3 od 1. veljače 1890., str. 43.-47. 

Stadler u ovoj poslanici upućenoj puku govori o muci Kristovoj i sedam zadnjih 
riječi Kristovih na križu. Dani korizme su dani spasenja. U to vrijeme Crkva skida 
sa sebe svečano ruho, otklanja sve što podsjeća na radost, orgulje utihnu i oltari 
ogole kako bi sve crkvene prostorije svojom grobnom tišinom potakle grješnika na 
pokoru. Nadbiskup dočarava muku našega Gospodina koji je najveću ljubav 
pokazao svojom žrtvom na križu. Rane, muka i smrt Raspetoga su spomenici 
ljubavi. Krist odiše sav ljubavlju i poziva da ga ljubimo. Njegove zadnje riječi nisu 
bile proklinjanje progonitelja, kako bi se to moglo očekivati, već riječi opravdanja: 
“Oče oprosti im jer ne znaju što čine” (Lk. 23, 24). Najveća bol mu je bila što je 
bez utjehe svoga Oca bio prepušten mukama. Zato i govori: “Bože moj. Bože moj, 
zašto si me ostavio?” To je uzviknuo glasno da dokaže svoju božansku snagu, jer 
smrtnici u smrtnom času nemaju toliko snage, zatim da pokaže koliku muku trpi. Taj 
vapaj je i pouka za nas kad se nađemo u zdvojnim situacijama. Kristova muka je 
ot\’orena knjiga na kojoj se mnogi sveci napajaju te su spremni i život žrtvovati u 
ime onoga koji je umro za sve nas. 


Br. 103. 


Josip, 

po milosti Božjoj i svete apostolske stolice nadbiskup vrhbosanski i metropolita svim 
vjernikom, koji su u vrhbosanskoj nadbiskupiji blagodat i mir od Boga Otca našega i 

Gospodina Isusa Krista. 

1. Sv. Pavao u drugom listu na Korinćane piše (6, 2): U vrieme sgodno poslušah te, i u 
dan spasenja ponio goli ti. Evo sad je vrieme sgodno, evo sad je dan spasenja. To vrieme 
sgodno, taj dan spasenja jest za sav rod ljudski vrieme od Isusa do konca vieka, a za svakoga 
pojedinoga čovjeka jest ono vrieme, što nam Gospodin do smrti daje u svrhu, da primi milost 
odkupljenja i s njome da do smrti izvršava Božju volju. Nitko ne smije drugo vrieme čekati, 
drugomu danu spasenja nadat se. Tko zanemari to sgodno vrieme, tko se tim danom spasenja 
ne okoristi, propao je, za uviek je propao, niti može ičim taj gubitak nadoknadit. 

Naša sv. mati crkva znajući, koli je to vrieme dano ljudem za spasenje odlučno za svu 
vječnost, pa videći svoju djecu gdje zalaze na stranputice, ne prestaje ju opominjati, neka 
skrenu sa širokoga puta propasti te udare stazom spasa. Preko sve godine dan na dan izpunja 
ona tu dužnost, nu najviše i najodrešitije to čini u najozbiljnije dane, u korizmeno vrieme, 
kada Gospodin Bog obilatije dieli svoje milosti svakomu i najvećemu griešniku, samo ako se 
skrušeno kaje za svoje prestupke, samo ako odršito odluči, ne griešiti više. A to ozbiljno 
korizmeno vrieme znate kako ona započima? Čuli ste danas i sami iz čitanja poslanice sv. 
Pavla na Korinćane ter nebi trebalo njegovih rieči opetovati; a ipak je to dobro, jer su 
prevažne i odlučne za naš spas. Sv. mati crkva dakle ne zna vas na današnji dan, kad stupate u 
najozbiljnije vrieme sve godine, bolje pozdraviti, nego li riečmi: Evo sad je vrieme sgodno, 
sada je dan spasenja. 

Za to i ja, za vaš spas zabrinuti nadpastir, sliedeći stope sv. Pavla i povodeć se 
primjerom naše dobre matere crkve velim vam u početku sv. korizme: Braćo: Evo sada je 
sgodno vrieme, sada je dan spasenja. Jest sgodno je to vrieme, jer nam se jačim svjetlom 
predočuju istine, koje ušljed naših grieha potamniše; sgodno je to vrieme, jer nam se jačom 

toplinom razgrijava srce, koje se ušljed naših bezakonja oledeni. Jest dani sv. korizme dani su 
spasenja, jer sv. mati crkva u to sv. vrieme skida sa sebe svečano ruho, zaodjeva se 
pokorničkim odielom, odstranjuje nakite sa oltara, postepeno odklanja sve što samo sjeća na 
radost, dok na koncu ne zamuknu orgulje, dok se oltari ne liše svakoga uresa, dok se ne zastru 
iste slike, dok prostorije crkvene i vanjskim oblikom istom svojom grobnom tišinom ne reku 
svakomu i okorelu griešniku: Gle, brate, sva crkva oplakuje gorku muku i smrt Gospodina 
Isusa razmišlj avaj ući o tom, kako ju je od ljubavi k ljudem za njihove griehe trpio: de zaplači i 
ti, te neka se i tebi u srcu razžali sbog tvojih grieha, sbog kojih je takodjer Gospodin Isus suze 
ronio i suze roneć sebe za te Otcu nebeskomu prikazao. 

Hoćete li dakle, braćo moja, da vam ova sv. korizma bude vrieme vašega spasa; hoćete 
li već jednoć ozbiljno početi ljubiti Gospodina Isusa, u kom jedinom je naš spas, a vi svaki 
dan razmislite, što je on za vas i za vaše griehe trpio. Sv. Augustin, znajući dobro, kob se jako 
oganj ljubavi uzplamćuje u duši, kada misli na muku i smrt našega Gospodina, ne žaca se 
tvrditi, da i jedna samo suza prolivena ušljed uspomene na muku Isusovu više vriedi nego 
hodočastiti u Jeruzalem i nego suho postiti čitavu godinu jedući samo kruh i pijući samo 
vodu. Jest tako je; jer, kako te rieči sv. Augustina tumači sv. Alfonso Lig. (Opere špirit, tom. 
II. n. VII. nell ingresso) naš ljubeći spasitelj za to je upravo toliko trpio, da na tu muku 
mislimo, pošto je nemoguće, da ne uzplamtimo od božanske ljubavi, ako o muki 
razmišljavamo. Malo ih je, koji Isusa ljube, jer ih je malo, koji razmišljavaju o mukah, što je 
za nas trpio; nu tko ih često promatra, ne može živiti, a da ne ljubi Isusa: Ljubav bo Kristova 
goni nas. Oćutit će, gdje mu se srce steže od njegove ljubavi ter se neće moći oprieti, da ne 
obljubi Boga toli u nas zaljubljenoga, koji je za to toliko trpio, da ga ljubimo. Pa za to ću vam 
gledati upravo tu ljubav iztaknuti, od koje je Gospodin Isus za nas grozne muke trpio, nebi li 
vas na to sklonio, da svaki dan bar pomislite na njih ter se užeže i vaše srce od ljubavi k 
njemu i počnete svom dušom ljubiti njega i sve što od vas iziskuje, pa tako uzmognete spasiti 
dušu svoju. 

2. Duvni Magdaleni Orsini, koja je kroz više godina puno trpila, ukaže se Isus na križu 
ter ju obodri, neka uztrpljivo podnosi svoje patnje. A ta službenica Božja mu odgovori: Ali, 
Gospodine, ti si samo tri sata bio na križu, a ja evo već više godina trpim ovu muku. Onda ju 
Isus ukori ter joj reče: “Ah neznalice, što to govoriš? Ja sam od prvoga časa što bijah u krilu 
moje matere, sve ono u srcu trpio, što sam poslie u smrti trpio na križu”. Tako je braćo. Čim 
je Sin Božji od bi. dj. Marije čovjekom postao, odmah je Otac nebeski njemu kao drugomu 
Adamu, kao zastupniku svega roda ljudskoga, predočio razne načine, kojimi može po volji 
odkupiti sviet, da se svojom čovječjom voljom odluči na koji hoće način odkupljenja. A 
Gospodin Isus od prežarke ljubavi k svomu Otcu nebeskomu i k nam ljudem odabrao je drage 
volje, da će nas odkupiti pregorkom mukom i najružnijom smrću na križu, prem nas je mogao 
na puno drugih načina spasiti, koji mu nebi zadali nikakove boli. Za to on po proroku (ps. 37, 
18) i govori: Bol moja vazda je pred menom. Sv. Pavao promatrajući, kako su se Sinu 
Božjemu, postalu čovjekom, dva načina odkupljenja predložila, jedan radosti i slave, a drugi 
boli i sramote, i kako je on odabrao ovaj drugi način opominje Hebrejce, neka odbace svaki 
grieh, pa ih bodri, neka gledaju na početnika vjere i svršitelja Isusa, koji mjesto predložene 
sebi radosti pretrplje križ, ne mareći za sramotu (Hebr. 12, 2). Predragi kršćani! valja da i mi 
razmislimo, kako je Gospodin Isus već u svom začetku imao pred očima griehe svakoga 
pojedinoga od nas, i kako se je za svakoga pojedinoga Bogu prikazao odrekavši se radosti a 
prigrlivši križ. On došavši na ovaj sviet nije imao samo na umu, da nas oslobodi od grieha, da 

nas izbavi iz vječne smrti, nego da naša srca ljubavju k sebi pritegne, i to je razlog, za što seje 
sbog nas odrekao radosti i slave ter prigrlio boli i muke i sramotu i najružniju smrt na križu. 

A da se je naš Gospodin Isus od ljubavi za nas svakoga pojedinoga upravo tako 
prikazao kao i za sve ljude, uči nas sv. Pavao u svojem listu na Galaćane govoreći: Ljubio me 
je i predao je sebe za mene (Gal. 2, 20). I tako je dužan svaki nas kazati, jer sv. Ivan 
Krizostom, taj najbolji tumač sv. Pavla veli: Tako ljubi (Isus) svakoga pojedinoga čovjeka, 
kako ljubi sav sviet. Toj ljubavi ne mogahu se svetci dosta načuditi. Tko će moći, pita sv. 
Laurencij Justinianski, ikada protumačiti ljubav, koju Sin Božji goji napram svakomu od nas, 
“pošto goruća ljubav Sina Božjega nadilazi svaku materinsku i svaku sinovsku ljubav ter se ni 
ne da čovječjim govorom izreći, kojom ljubavju svakoga obuhvaća”. A sv. Bonaventura sav 
obuzet od te ljubavi kao izvan sebe vapi: “O dobri Isuse, što si učinio? Za što si me toliko 
ljubio? Za što, Gospodine, za što? Sto sam ja?” Slično i sv. Augustin ne zna se reć bi iznaći 
od iznenadjenja, što je Sin Božji odabrao mukom svojom nas odkupiti pa pun začudjenja 
govori: “Kamo je dospjela tvoja ljubav? Ja sam opako radio, a ti se kazniš”. A sv. Bernardo 
od te ljubavi iznenadjen vapi: “O dobri Isuse, što je to? Mi morasmo umrieti, a ti plaćaš? Mi 
sagriešismo, a ti trpiš? Djelo je to bez primjera, milost bez zasluge, ljubav, koja se ne da 
shvatiti!” 

3. Odatle možete i sami zaključiti, koli je strašne boli morao naš Gospodin Isus 
podnositi od svoga začetka kroz sav život svoj, a osobito za vrieme svoje muke i smrti na 
križu. Pa zaista. Ako se je on svomu Otcu nebeskomu za griehe svakoga nas prikazao i 
odabrao od ljubavi k svakomu od nas tripti, i ako je Otac nebeski odobrio i primio tu 
prikazbu, onda smo po sebi sliedi, da je trebalo na njega metnuti sve naše griehe, da je trebalo, 
za te griehe upravo tako podnositi kazne, kano da su to njegovi griesi. A tako upravo i jest. I 
proroci tako upravo kazuju, i sam Gospodin Isus za to svjedoči, i apostoli isto navieštaju, i sv. 
mati crkva tako nas uči. Evo kako Izaija prorok bduće muke spasiteljeve kao prošle živo slika: 
“Prezren bješe i odbačen izmedju ljudi, bolnik ... on bolesti naše nosi i nemoći naše uze na se, 
a mi mišljasmo, da je ranjen, da ga Bog bije i muči. Ali on bi ranjen za naše priestupe, izbijen 
za naša bezakonja ... Gospodin pusti na nj bezakonja svih nas. Mučen bi i zlostavljen, ali ne 
otvori usta svojih; kao janje na zaklanje vodjen bi” (Is. 53, 3-8). A naš Gospodin koli nježno 
govori o svojih mukah za nas! “Ja sam pastir dobri, dobri pastir dušu svoju daje za ovce 
svoje” (Joa. 10, 11). A time veli, da nam je najbolje pokazao svoju ljubav; jer “od ove ljubavi 
nitko veće ne ima, da tko dušu svoju polaži za prijatelje svoje” (Joa. 15, 13). A kako je istom 
čeznuo za tim, da nam tu svoju ljubav od koje ne ima veće pokaže? Cesto mu je bilo težko 
čekati na onaj čas, kad je imao za nas život svoj dati. On je svoju muku zvao krštenjem, jer 
smo se mi imali oprati njegovom krvju, a ljubav, od koje je gorio za tim, da nas od grieha 
opere, izmamila mu je iz njegovih svetih usta ove rieči: “Valja mi se kristiti krštenjem, i kako 
mi je težko, dok se ne svrši” (Luc. 12, 50). Sto da vam više kažem? Kazat ću ipak, jer ljubav 
njegova ne ima granice. Znate li kako je zvao čas svoje muke? Zvao ga je svojim časom. Sv. 
Ivan za to svjedoči govoreći (13, 1): “Znajući Isus, da je došao čas njegov, da predje iz ovoga 
svieta k Otcu, kako je ljubio svoje, koji bijahu na svietu, do kraja ih ljubi”. A za to je 
Gospodin Isus čas svoje muke zvao svojim časom, jer je za tim časom u svojem životu najviše 
uzdisao, pošto je upravo u taj čas svojom mukom i smrću bio naumio čovjeku pokazati ljubav 
bezkrajnu, koju napram njemu goji. Je li onda čudo, da je on u večer prije svoje muke 
apostolom govorio: “Željno sam želio, da ovu pashu jedem s vami” (Luc. 22, 15)? Nije čudo, 
jer po tumačenju sv. Laurencija Justinianskoga htjede naš spasitelj timi riečmi kazati: “Ljudi, 

znajte, da je ova noć, u kojoj će se započeti moja muka, bilo vrieme, za kojim sam kroz sav 
život svoj najviše čeznuo; jer sad ću vam po svojoj muki i po svojoj gorkoj smrti pokazati, 
koliko vas ljubim, a time ću vam dužnost nametnuti, da me čim žešće možete ljubite”. I tako, 
braćo, prvi uzrok, za što je Gospodin trpio, jest, kako govori sv. Ivan Krizostom, daje trebalo 
znati, koliko ljubi čovjeka Bog, koji je hotio, da ga ljudi više ljube nego li ga se boje. A sv. 
crkva naša sva opojena od te ljubavi na veliku subotu pjeva: O neprecjenive ljubavi od 
ljubavi, da slugu odkupiš, Sina si predao! 

4. Ali najvećma je Gospodin Isus svoju ljubav napram nam pokazao u svojih mukah 
na križu. Tu valja sa sv. Alfonsom kazati (Opere spir. t. n. c. 4. n. 4): “U muki Isusovoj Božja 
svemožnost sjedinila se sa ljubavju: ljubav tražila je, da čovjeka ljubi kako daleko može 
segnuti svemožnost; a svemožnost je tražila, da zadovolji ljubav, dokle može segnuti njezina 
želja”. Gospodin Isus zapoviedio je nam, da ljubimo bližnjega kako sami sebe; nu on se sam 
nije takovom ljubavju zadovoljio, nego je ljubio nas više nego sebe, i tu ljubav pokazao nam 
je na križu. Za to sv. Augustin i govori spasitelju: “Ljubio si mene više nego sebe; jer si 
umriet htio za me”. A sv. Toma Vilanovski vapi: “Tko bi ljubavni žar tvoje ljubavi iz daleka 
samo poricati ili predmnievati mogao, pošto si tako ljubio, da si za crviće sebe križu i smrti 
predao? Nadilazi ta ljubav svaku mjeru, svaku misao”. Jedna je misao svih otaca, da je naš 
Gospodin Isus za griehe svakoga nas na križu strašne muke trpio i po tih mukah da nam je 
najveću ljubav pokazao; da nas je istina mogao bez tolikih a i bez svakih muka spasiti, nu da 
ljubavi njegovoj ne bi dosta bilo, što bi dosta bilo za naše odkupljenje. Riečju od prevelike 
ljubavi napram nam htio je, da na križu uz grozne tjeskobe čista bol, puka i cigla muka dušu 
od tiela razstavi. I tako rane njegova tiela visećega na križu spomenici su ljubavi: te bo ljubavi 
svjedok je križ, svjedoci su boli, svjedok je gorka muka, koju je za te podnio; svaka i nesjetna 
rana i te kako vapi, da te je zaista ljubio. Sav odiše ljubavju i poziva te, da ga ljubiš: glavu je 
naklonio, da te poljubi; ruke je razširio, da te zagrli; prsa je otvorio, da te ljubi. 

5. Je li još od potrebe spominati, da je tu ljubav, koju je činom pokazao viseći na križu 
i umrvši ušljed boli, i zadnjimi svojimi riečmi zasvjedočio, koje su njegova sveta usta 
izgovorila? Eno dok su mu se na križu razpetomu još rugali, otvorio je svoje sveta usta, ne da 
svoje mučitelje prokune, nego da im milosrdje od Otca nebeskoga izprosi. Evo kako 
progovara: Otče, oprosti im, jer ne znaju šta čine (Luc. 23, 24). A time što je pokazao? 
Pokazao je, kako nas uči sv. Toma Akvinski, ljudem svoju ljubav; “Da pokaže obilatu svoju 
ljubav, zaprosio je oproštenje za progonitelje”. Čudovite li stvari, govori sv. Bernardo! On 
vapi: Oprosti; a Židovi: Razpni ga! Nu kod Boga treba da više može ljubav Sina, nego li 
sljepoća naroda. I zaista već onda ta molitva imala je svoj plod, jer mnogi od Židova vraćajuć 
se od križa udarahu se u prsa govoreći: Zaista je to Sin Božji. Eno kako je na molbu razkajana 
dobroga razbojnika više mu dao, nego je tražio; on ga je molio, neka se samo njega spomene, 
a Gospodin mu je obećao: Danas ćeš biti s menom u raju (Luc. 23, 43), a time što je i opet 
pokazao nego ljubav, jer je to Gospodin učinio “vazda pripravan zagrliti griešmike”, kada 
griehe oplakuju, kako govori sv. Augustin tumačeć tu drugu Isusovu rieč na križu. Eno kako 
naš spasitelj od ljubavi zabrinut za svoju majku i za nas, nju za majku sv. Ivanu a po sv. Ivanu 
i nam daje. 

Buduć da je za našega Gospodina na križu bila najveća bol, što je bez utjehe od Otca 
nebeskoga bio pripušten mukam, tako daje tu gorčinu ali i ljubav napram nam izrazio riečmi: 
Bože moj, Bože moj, za što si me ostavio? (Matth. 27, 46) za to ću upravo tu četvrtu Isusovu 
rieč na križu pobilže protumačiti, pošto nam upravo ta rieč na smrtnom času može biti od 

prevelike utjehe, naka znamo, da se ne smijemo već za to smatrati osudjenimi ili sdvojnimi, 
ako nas pri smrtnoj stisci muka hvata; ta upravo za to je i Isusa pred smrt i te kako gorka 
muka hvatala, tako da je nam za utjehu tu gorčinu i glasno izrekao. Pa da vam se čim dublje u 
srce usadi tumačenje te četvrte rieči, navesti ću, kako ju sv. Alfonso Lig. razlaže (Riflessioni 
sulla passione di G. C. t. I. c. 5): Bože moj, Bože moj, za što si me ostavio? Nu prije tih rieči 
piše sv. Matej: A oko devetoga sata povika Isus glasom velikim: Bože moj. Za što je Isus Krist 
te rieči kazao glasom velikim? Veli Eutimij, da je za to iza glasa tako jako poviknuo, da nam 
pokaže svoju božansku moć, jer je u čas kad će izdahnuti mogao onako silnim glasom 
govoriti: stvar, koje ne mogu učiniti umirući od prevelike slabljine, koju onda trpe. Povrh toga 
vikao je iza glasa tako jako, da nam pokaže veliku muku, kojom je umirao. Mogao bi tko 
povjerovati, da je Isus, buduć čovjek i Bog, svojom božanskom moćju zapriečio, da mu 
mučenje ne zadaje boli, za to da odkloni tu sumnju, htjede onimi riečmi očitovati, da je 
njegova smrt pregorka, i više nego li ju ikoji čovjek pretrpio; da je on, dok mučenici u svojih 
mukah imadjahu utjehu od božanske slasti, kao kralj mučenika htio umrieti bez ikakove 
utjehe, da tako u strogom smislu zadovolji Božjoj pravdi za sve griehe ljudi. I za to, kako 
opaža Silveira, zazvao je Isus svoga Otca riečju Bože , a ne Otče, jer je onda Bog s njime 
morao postupati kao sudac sa krivcem, a ne kao Otac sa Sinom. Piše sv. Leon, da se Gospodin 
nije tužio, kad je poviknuo, nego da nas poduči: Glas taj nauka je, ne tužba. Nauka je, jer nas 
je onim glasom htio podučiti i pokazat nam, koli je velika opakost grieha, koja je reć bi Boga 
prisilila neka svoga ljubljenoga Sina pripusti muki bez utjehe, samo za to, što je na se uzeo 
breme, da zadovolji za naše griehe. Sv. Ciprijan i to navodi, za što je Isus bez utjehe trpio, da 
ljubav svoju napram nam pokaže ter ljubav našu k sebi pritegne. 

A tu ljubav zar nam ne pokazuje i peta rieč spasiteljeva: Žedan sam (Joa. 19, 28)? 
Žedja moja spas je vaš, tumači sv. Augustin. Žedja ta proizvire iz vrutka ljubavi. Žedan je bio, 
jer je i zbilja trpio žedju; žedan je bio, jer je želio za nas još i više trpiti; žedan je bio, jer je, 
kako tumači Blozij, čeznuo za tim, da nam očevidnije još pokaže svoju ljubav. Zar nam tu 
ljubav ne očituje i šesta rieč spasiteljeva: Svršeno je (Joa. 19. 30)? Jest svršeno je što god je 
pravda tražila, što god je ljubav iziskivala, što god je moglo biti za to da se pokaže ljubav, 
kako tumači učeni Tauler. A i zadnja sedma rieč spasiteljeva: Poviknuvši glasom velikim 
reče: Otče, u ruke tvoje predajem duh svoj (Luc. 23) te naklonivši glavu izdahne i te kako 
veliku ljubav nam pokazuje; jer predavši duh svoj Otcu nebeskomu i nas je njemu izručio kao 
ude svoga tiela; jer naklonivši glavu a onda izdahnuvši pokazao je, da je drage svoje volje 
umro za nas od ljubavi prema riečim svojim: Dušu svoju polažem za ovce svoje ... nitko je 
neće od mene uzeti, nego ju ja sam od sebe polažem. A i moć svoju božansku pokazao je 
time, što je umiruć iza glasa poviknuo, sbog čega je i nazvao Otcem svojim Boga. 

6. Nije za to čudo, što su svetci vazda imali pred očima muku i smrt našega Gospodina 
znajući, da je Gospodin za nas svoju muku patio od prvoga svoga začetka kroz sav život svoj 
sve dok nije za naše griehe ušljed nei z recivih boli na drvu križa izdahnuo. Muka i rane i smrt 
Isusova na drvu križa bješe za njih otvorena knjiga, u kojoj i neuki veoma lako čitaju ljubav, 
od koje je za njih Gospodin Isus trpio. Iz te knjige naučio je sv. Bonaventura sve što je pisao; 
iz te knjige naučio je sv. Franjo asiski ljubiti Isusa, on, koji bez suza nije mogao ni pomisliti 
na muku i smrt Isusovu. Sv. Pavao, taj apostol naroda, hvali se, da ne zna druge knjige od te; 
jer piše na Korinćane u prvoj svojoj poslanici (2, 2): Nisam mislio, da znam što medju vami 
osim Isusa Krista, i toga razpeta. Iz te knjige naučiše svi mučenici, veselo i život svoj 
žrtvovati za onoga, koji je prije za njih svoj život žrtvovao. Za to sv. Augustin razmišlj avaj ući 

o Isusu svem u ranah na križu zavapio je: “Zapisi, Gospodine, rane svoje u srcu mojem, da u 
njih čitam bol i ljubav: bol, da za te podnosim svaku bol: ljubav, da za te prezrem svaku 
ljubav”. Za to i mi s istim sv. Augustinom recimo: Zapisi Gospodine, zapisi u srce naše rane 
tvoje, da u njih vazda čitamo bol tvoju i ljubav tvoju; jer imajući pred našima očima preveliku 
bol, koju si za nas, Bože moj, na križu pretrpio, i od koje ti se je za nas duša od tiela 
razstavila, rad ćemo i mi sve muke i protivštine i smrt tebi za volju podnieti, kad sve to na nas 
pošalješ; a gladajući na tvoju ljubav, koju si nam na križu pokazao, prezret ćemo svaku 
ljubav, koja sve vodi k tebi, pa ništa nećemo ljubiti drugo osim tebe, da tako ljubeći te na 
zemlji budemo dostojni ljubiti te na vieke u nebu, koji s Bogom Otcem u jedinstvu Duha 
svetoga živiš i kraljuješ Bog po sve vieke vjekova. Amen. 

Ovaj na puk upravljeni pastirski list ima se po svih župah puku pročitati prve 
korizmene nedjelje. 

U Sarajevu na Presveto Ime Isusovo dne 19. siečnja 1890. 

f JOSIP, v. r. 

nadbiskup vrhbosanski 



